
CAPITOLUL I. 
UN NEGUSTOR 


În urma a nenumărate întâmplări, mă aflam într-o 
frumoasă dimineaţă de primăvară pe cheiul Clarence din 
Portsmouth, cu buzunarele goale. Dădusem ultimii bani 
pentru a plăti intrarea mea la debarcader, în speranţa de a 
găsi ceva de lucru și de a câștiga măcar un șiling. 

Cu șilingul acesta aveam de gând să trimit o telegramă 
singurului meu prieten, care s-ar fi înduioșat desigur de 
soarta mea disperată și care mi-ar fi trimis câteva lire. Era 
ultima mea speranță căci îmi vândusem și ceasul și 
pardesiul și cheltuisem toţi banii. De aceea așteptam cu 
atâta nerăbdare pe călătorul care va trebui să-mi dea 
binecuvântatul șiling în schimbul geamantanului pe care 
trebuia să i-l duc la taxi. Dar, spre marele meu nenoroc, 
trecuse un ceas și eu tot nu mă întâlnisem cu el și mă 
gândeam tocmai să-mi încerc norocul într-o gară când, pe 
neașteptate, intră în scenă omul care trebuia să mă arunce 
în plină aventură 

Venea dinspre ghișeul de unde se iau bilete pentru Ryde, 
Cowes și Southampton. Ochii lui alergau nerăbdători pe 
cuprinsul apei, conjurând parcă vaporul pentru Ryre să se 
grăbească; se uită apoi în jurul lui, fricos, ca și cum s-ar fi 
așteptat la o întâlnire neplăcută. Făcea mișcări nervoase și 
dezordonate; observă că are în mână biletul pe care tocmai 
îl cumpărase, dar de care probabil uitase cu desăvârșire. Îl 
puse în buzunar și dădu de altceva, de care de asemenea 
uitase; scoase numaidecât o hârtie îndoită. În momentul 
acela am avut impresia că omul e foarte îngrijorat din 

cauza hârtiei aceleia. Făcu un gest de nerăbdare și se uită 
din nou în jurul lui. 

— Vreţi să duc hârtia aceasta undeva, d-le? Am impresia 
că doriţi să ajungă în mâinile cuiva? îl întrebai eu. 

Tresări, din nou, îmi aruncă o privire pătrunzătoare, dar 
se liniști imediat. 

— Ce?! strigă el măsurându-mă de sus până jos. Vrei să 
faci o cursă în oraș? 

Am înţeles imediat ce voia să spună. Eram îmbrăcat încă 
destul de convenabil, ca să nu fiu luat drept vagabond. Dar 
vaporul se apropie, iar eu nu aveam timp de pierdut. 

— Aș fi foarte fericit să pot câștiga câţiva șilingi, 
răspunsei. 

Fără să mai spună nimic, individul își vâri din nou mâna 
în buzunar, o mână împodobită cu mai multe inele cu 
diamante, și o scoase plină de piese de aur. Luă una din ele 
cu nepăsarea cu care ar fi luat un șiling și mi-o puse în 
mână odată cu scrisoarea. 

— Moneda e pentru d-ta, băiatule; numele e scris 
dedesubt: Holliment. Vei merge pe străzile acelea mici 
dintre High Street și Hard... Cunoști cartierul?.... Întreabă 
de Holliment, negustorul. E foarte cunoscut. Dar du-te 
repede! 

— Vă mulțumesc mult, d-le! 

— Bine, du-te acuma... 

Și alergă spre vaporul care intrase tocmai în port; eu 
părăsii aproape imediat debarcaderul cu inima ușoară și 
plin de optimism. O monedă de aur pentru o cursă de zece 
minute!... Mă îndreptai spre High Street cu impresia că 
Banca Angliei devenise banca mea personală. 

Începu să mă intrige peste măsură scrisoarea 
necunoscutului și mai înainte de a ajunge la High Street, o 
scosei din buzunar. Era o simplă foaie ruptă în grabă dintr- 
un carnet de proastă calitate... O desfăcui fără multe 
remușcări gândindu-mă că poate faptul de a o duce la 
destinaţie e pentru mine un mare pericol. 


Dar preţioasa scrisoare nu conţinea decât un singur 
cuvânt: „Șterge-o!” 

Nimic altceva. Nu descoperisem deci nimic. Pusei hârtia 
din nou în buzunar și intrai în reţeaua de străzi dintre High 
Street și Hard. 

Întrebai imediat de Holliment; era foarte cunoscut căci 
primii imediat indicaţiile necesare și mă trezii deodată în 
faţa unei firme pe care era scris cu litere mari, albe, 
numele „HOLLIMENT”. Prăvălia era o construcție joasă, 
semănând mai mult a hangar, lipită de o altă clădire foarte 
înaltă, ca un fel de turn; numele lui Holliment era scris și 
pe turnul acesta, cu litere mai mici. 

Intrai - și-mi dădui seama imediat că afacerile lui 
Holliment ca negustor erau foarte variate, căci nu 
întâlnisem în viața mea o colecţie mai perfectă de vechituri 
și inutilități. Singurul lucru cu un aspect mai nou era o 
tablă de curând vopsită, agăţată de o ușă, pe care scria că 
a venit un nou transport de cărbuni. 

În prăvălie nu era nimeni și așteptai destul de mult până 
ce apăru un om, venind din încăperile din fund. Era scurt 
și gras, cu mânecile suflecate. 

— Domnul Holliment? întrebai. 

— Da, d-le. 

— Un domn pe care l-am întâlnit pe Clarence Pier și care 
a plecat cu un vapor m-a rugat să vă aduc asta. Am venit 
imediat. 

Luă scrisoarea și-l observai în timp ce o deschidea. Faţa 
îi deveni pe dată lividă; mâinile începură să-i tremure și 
scoase un mic geamăt. Mă făcui că nu observ nimic, dar 
simţii că mă privește cu atenţie. 

— Îl cunoașteţi pe domnul care v-a dat scrisoarea asta? 
întrebă el. 

— Nu. Căutam de lucru și... 

— Ţi-a plătit atunci cursa - adaugă din nou mirat. 

— Da, mi-a dat o monedă de aur. 

Nu păru surprins deloc; se îndreptă în grabă către 


cuierul unde-și pusese pardesiul. 

— Ascultă, spuse. Eu trebuie să plec... din cauza scrisorii 
acesteia... pentru niște afaceri... Voi lipsi câteva ceasuri, Şi 
fiindcă tot cauţi de lucru, ai putea sta aici să-mi păzești 
prăvălia, până mă înapoiez. Vin sigur în seara asta. Îţi voi 
da și eu o monedă de aur și nu vei avea de făcut cine știe 
ce. 

— Aș face bucuros orice, mă grăbii eu plin de zel. 

— Nu, nu, să stai numai aici și să păzești prăvălia. Dacă 
vine cineva pentru vechiturile astea, i-ai numele și trece și 
lucrurile pe care le-a luat. Dacă vine cineva pentru 
cărbuni, scrie comenzile în carnetul ăsta. Mă voi întoarce 
pe la șase, cel mai târziu șapte seara. 

Nu ezitai decât un moment. A doua monedă de aur nu 
putea fi decât bine venită. 

— All right! spusei. Voi face întocmai. Numai că... 

— Numai că ce? se întoarse din prag patronul 
nerăbdător..... 

— Pentru masă... 

— Fii pe pace. Un băiat de la un restaurant din 
vecinătate îmi aduce întotdeauna masa la ora unu. Nu ai 
decât să mănânci d-ta în locul meu. Pe diseară, atunci. 

— Ne-am înţeles, răspunsei. 

Și Holliment ieși fără să mai spună nimic. Dar, înainte de 
a traversa strada, văzui că privește neliniștit în jur. Apoi 
porni repede, furișându-se pe lângă ziduri, cu capul plecat 
cu pălăria trasă peste ochi, cu aparenţa unui om care caută 
să treacă neobservat. 

Oricât de ciudată era această aventură, părea că pentru 
mine e foarte avantajoasă. 

Trecuse de prânz. Până la ora unu nu se întâmplă nimic; 
citisem și recitisem jurnalul, fără să fiu întrerupt de niciun 
client. La ora unu fix, veni un băiat, băiatul de la 
restaurantul vecin probabil, cu o tavă care răspândea un 
miros cât se poate de plăcut pentru mine. Băiatul mă privi 
uimit. 


— D. Holliment, - spusei, a fost nevoit să plece și m-a 
lăsat pe mine în locul lui, așa că voi lua eu masa în locul d- 
lui. 

— Foarte bine, d-le spuse atunci băiatul. Vă urez poftă 
bună! 

— Mulţumesc! 

Surâse și plecă imediat. Mă simţii cu totul alt om după 
ce mâncai copiosul dejun. Aventura era din ce în ce mai 
favorabilă. Vedeam viaţa în roz și cum găsisem o cutie de 
țigări, aprinsei una și începui să fumez cu aerul unui om 
care și-a aranjat cât se poate de bine afacerile. 

Dar după ce terminai ţigara începui să mă gândesc că 
Holliment putea închide prăvălia. Era ora două și nu venise 
nimeni în prăvălie. Începusem că mă plictisesc și începui 
atunci să explorez încăperea. 

Nu găsii nimic care să mă intereseze în odaia în care mă 
instalasem și care forma corpul principal al prăvăliei. Imi 
atrase însă atenţia sala de alături, foarte înaltă și plină de- 
o misterioasă umbră. Semăna cu o clopotniţă și începui să 
mă întreb care putea fi destinaţia... Podeaua, era plină de 
vechituri, iar pereţii acoperiţi de un strat gros de praf și de 
pânze de păianjen. Dintr-unul din colţurile ciudatei 
încăperi pornea o scară îngustă, în spirală care se pierdea 
în întunericul podului. Nu înţelesei nici la ce ar putea servi 
scara. 

Dar după ce ochii mei începură să se obișnuiască cu 
întunericul, observai că pe zidul din dreapta, chiar sub 
acoperiș, era o gaură neagră, destul de mare pentru a 
putea trece cu ușurință un om. 

Și mă întrebam tocmai ce putea fi dincolo de ieșirea 
aceea când auzii pe cineva intrând în prăvălie și strigând. 


CAPITOLUL II. 
CHINEZUL 


Era cel dintâi client. Voia câteva kilograme de fierărie și 
venise cu un fel de roabă pentru a lua marfa. Își alese 
singur ceea ce îi trebuia și după ce-i explicai care era 
situația mea în prăvălie, îmi spuse că e un cunoscut de-al 
d-lui Holliment, că se numește Toller, după care plecă 
imediat cu preţioasa achiziţie. Din momentul acela veniră 
și alţi clienţi care se descurcară singuri și-și dădură 
imediat numele. Mă intriga numai că-mi era imposibil să 
știu ce făceau ei cu vechiturile acelea pe care le luau. 

Nici unul nu păru prea surprins că nu-l găsiră pe 
Holliment și nici unul nu-mi dădu prea mare importanţă. 
Tot în cursul după amiezii făcui și câteva tranzacţii cu 
cărbuni. Până seara comanda se ridică la o sumă foarte 
importantă. Și timpul trecu în felul acesta; iar la ora patru 
și jumătate băiatul de la restaurant veni din nou, armat cu 
o nouă tavă. 

De data aceasta aducea ceai și o farfurie de cornuri 
calde cu unt. Și constatai încă odată că Holliment era un 
om care știa să trăiască. 

Băiatul luă tava pe care o adusese la prânz. Și între timp 
mă informă că lucra la restaurantul Amiral Hawke din colţ; 
mă întrebă dacă rămân în magazin și mâine căci mi-ar fi 
rezervat o bună bucată de friptură. Îi răspunsei că d. 
Holliment se va întoarce în cursul serii și că eu voi pleca 
imediat. Dar, îl încredinţai, că, de voi fi a doua zi tot la 
Portsmouth, voi veni să iau masa la Amiralul Hawke dacă 
se va putea și băiatul îmi spuse că dejunul pe care mi-l 

adusese costa o jumătate de coroană. 

Apoi plecă. lar eu băui ceaiul și mâneai cornurile unse 
cu unt din belșug, cu mare plăcere. 

Între timp începu să se însereze; văzui aprinzându-se 
luminile pe la vecini. În port străluceau luminile 
multicolore ale vapoarelor care veneau și plecau. Şi nu știu 
de ce, luminile acelea, mă făcu să doresc înapoierea lui 
Holliment. 

Pe birou era o lampă. O aprinsei; dar cum începu să 
fileze mă dusei să închid ușa. Trecea tocmai un vânzător 
de ziare; cumpărai și eu un ziar. Luai din nou o ţigară din 
cutia patronului și mă așezai să citesc ziarul. 

Citeam de aproape zece minute când, uitându-mă din 
întâmplare spre ușa cu geamlâc care dădea în stradă, 
văzui nasul lat și ochii oblici ai unui chinez. 

Tulburătoarea apariție dispăru imediat. Așa de repede 
chiar încât începui să mă întreb dacă nu cumva avusesem 
o simplă halucinație. Mă sculai repede și alergai la ușă. 
Dar nu mai era nimeni; strada era complet pustie, și slab 
luminată. 

Începui să tremur. Senzaţia că sunt spionat devenise 
foarte neplăcută, mai ales că ochii mici ai omului galben 
aveau în ei ceva foarte neliniștitor. Şi pentru ce eram 
spionat?... Și cine oare? Eu sau Holliment? Holliment cu 
siguranţă, Și dorii și mai fierbinte ca acesta să se 
reîntoarcă. Și fără să-mi mai pese de eventualii clienţi, 
încuiai ușa. Holliment putea striga; mă hotărâi să nu mai 
las pe nimeni să intre în prăvălie. 

Observai că ușa prin care privise chinezul avea și un fel 
de stor. Dar când încercai să-l las în jos, rămăsei cu el în 
mână; luai însă un ciocan și câteva cuie și-l bătui. Apoi 
începui din nou să citesc. 

Dar nu citisem nici câteva linii, când auzii un zgomot 
ușor, ușor dar sigur, la ușa pe care tocmai o încuiasem. 
Ascultai cu mare atenţie. Urmă un răstimp de tăcere, apoi 
auzii din nou un zgomot suplu, ca făcut de tălpile moi ale 

unei pisici, și un moment mai târziu clanţa ușii începu să 
se miște încetișor. 

Auzii din nou pașii aceia înfiorător de precauţi. 

Era tot chinezul, fără îndoială. 

Fram hotărât să fug, să las toate baltă, căci mă 
săturasem până-n gât de atâtea lucruri misterioase. 

Nu-mi venea însă ușor să părăsesc prăvălia înainte de 
întoarcerea proprietarului... apoi nici nu știam cum să 
încui ușa pe dinafară, căci n-aveam cheie... apoi tineam 
foarte mult și la a doua monedă de aur. Holliment îmi 
spusese că va veni cel mai târziu la șapte și abia trecuse de 
șase. Mai aveam timp deci. 

Deschisei din nou ziarul, dar nu putui citi... Minutele 
treceau cu o greutate groaznică. Apoi auzii sunând ora 
șapte la o biserică din vecinătate și, imediat aproape, un 
nou zgomot, tot furiș, în camera înaltă de alături. Zgomotul 
încetă la un moment dat... reîncepu... iar încetă..., Erau 
probabil șoareci; păstrai totuși impresia că zgomotul acela 
era făcut de un om. 

Luai lampa și pornii spre camera cea înaltă. Era o lampă 
foarte slabă, așa că nu vedeam prea mult înaintea mea, un 
mic cerc în jurul meu, restul încăperii fiind tot așa de 
negru ca iadul; eram însă sigur că e cineva. Revenii la 
birou cu hotărârea că dacă Holliment nu va veni până la 
cea mai apropiată bătaie de ceas voi pleca... 

Evenimentele din ultimele zile, nesiguranța zilei de 
mâine, foamea și neodihna mă aduseseră într-o foarte 
proastă stare de nervi; lar acuma, ideea chinezului care 
mă spiona și obligaţia de a păzi mai departe prăvălia 
aceasta blestemată mă aduseseră într-o stare vecină cu 
nebunia. De aceea luasem hotărârea să renunţ la a doua 
monedă de aur. 

Nu mai așteptam decât prima bătaie care va anunţa ora 
opt. Lai un creion să scriu câteva cuvinte lui Holliment. 
Singura mea dorinţă era să ies cât mai repede afară. 

Dai mai înainte de a scrie două rânduri, auzii un șuierat 

subţire și întorcând capul, zării pe însuși Holliment care 
răsărise tocmai din camera de sus și-mi făcuse semn să mă 
apropii. 

Alergai spre el plin de veselie, fără să-l mai întreb cum și 
pe unde intrase. El ridică mâna impunându-mi tăcere. 

— Lasă storul jos! spuse pe șoptite. 

— L-am lăsat de la ora șase. 

— Foarte bine; fă atunci lampa mică și încuie ușa... 
repede... 

— Am încuiat și ușa tot de la șase, - răspunsei făcând 
lampa mică. 

Holliment traversă camera, veni lângă birou și se uită fix 
la mine. 

— A venit cineva?... întrebă. 

— Am scris totul aici. 

— Altceva? 

— Pe la ora șase, citeam tocmai ziarul, când mă uitai din 
întâmplare la ușă și zării fața galbenă a unui chinez care 
mă spiona. _ 

Mă uitam la Holliment cu coada ochiului. Îl văzui pălind 
iarăși. 

— Un... un chinez? Ești sigur? 

— Absolut sigur! 

— Şi după asta? 

— Am încuiat ușa; apoi am auzit pași afară și am văzut 
cum încerca să deschidă ușa, căci clanţa ușii începu să se 
miște. Apoi, acum câteva momente am auzit câteva 
zgomote bizare în turnul acesta de alături; m-am dus cu 
lampa într-acolo dar n-am văzut nimic. 

Holliment îşi freca mâinile pierdut. Era într-o 
îngrozitoare stare nervoasă. 

— D-ta... d-ta nu poţi înţelege, încercă el să se explice cu 
glasul pierdut. 

— Nu înţeleg și nici nu ţin să înţeleg, d-le Holliment. V- 
aș fi însă recunoscător dacă mi-aţi da moneda pe care mi- 
aţi făgăduit-o și m-aţi lăsa să plec. 

Vâri repede mâna în buzunar și spre marea mea surpriză 
îmi dădu două monede de aur. 

— Da, desigur,... poţi pleca... dar nu pe ușa asta. Ar 
însemna să-ţi riști pielea. 

Ar fi fost mult mai bine dacă nu mi-ar fi spus asta; căci, 
dacă până atunci presupuneam numai că m-ar pândi o 
oarecare primejdie, în momentul acela eram convins de 
asta. 

— Mulţumesc,- spusei. Veţi găsi totul în ordine. Dar... în 
ceea ce privește restul... despre ce e vorba, d-le Holliment? 

Observai că ascultă un zgomot inexistent și-mi răspunse 
pe un ton și mai jos. 

— E natural că nu înţelegi nimic. Scrisoarea pe care mi- 
ai adus-o azi dimineaţă era de la un tovarăș de-al meu, un 
băiat înalt și voinic, nu? care mă anunţa că suntem în mare 
pericol adică el și cu mine și că el a fugit din Portsmouth... 

— Chinezul! sugerai eu. 

— Da, dar el e numai o parte din pericolul care ne 
ameninţă, mai e și altceva. Quartervayne, omul care ţi-a 
dat scrisoarea, s-a pus la adăpost și eu voi face același 
lucru imediat ce voi putea ieși de aici. Acuma înţelegi? Am 
lipsit toată ziua de aici, dar în realitate nu m-am îndepărtat 
prea mult, vreo sută de pași... dar am stat în siguranţă. 
Acuma trebuie să plecăm imediat de aici. 

— Pe unde ai intrat? 

— Pe drumul pe care vom ieși chiar acuma de aici. Nu 
pe ușa dinspre stradă, fii sigur de asta. Nu ţin deloc să 
primesc un pumnal în burtă. Ridică lampa și las-o aprinsă. 
Vor crede că suntem încă înăuntru... mai bine zis că sunt 
eu... Și acuma, după mine. 

Ne strecurarăm încetișor printre vechituri până în 
camera vecină; apoi Holliment se opri și mă apucă de braţ. 
În faţa noastră era o rază de lumină venind de la un felinar 
de pe stradă; raza aceea de lumină ne permitea să vedem 
scara pe care o remarcasem de cu ziuă. 

— Ieşirea e pe acolo prin ușa de sus și dă în casa vecină 

care e goală, murmură Holliment. Dar scara e prea 
șubredă ca să ne poată susţine pe amândoi, voi urca întâi 
eu. Când ajung sus, fluier. Atunci te urci și d-ta; ai grijă și 
te sprijină tot timpul de zid. Când ajungi sus, suntem 
salvați. 

— N-am nici un chef să-mi rup gâtul. Nu mai este și altă 
ieșire? O altă ușă adică? 

— Da, da și un cuţit în dosul ei, răspunse. Hai, vino și nu 
te teme... Sunt de două ori mai greu decât d-ta. 

Își pipăi buzunarul și auzii imediat un sunet metalic. 

— Un revolver... explică tot pe șoptite. Poate că nu voi fi 
nevoit să-l folosesc, dar oricum... Stai pe loc până ce fluier. 

Și dispăru imediat în întuneric. Un moment după asta îl 
auzii escaladând cu precauţie scara. Pașii lui abia se 
auzeau; probabil că treptele erau pline de praf. 

Trecu prin dreptul razei de lumină care venea din stradă 
și-l zării curbat, cu mâna sprijinită de zid... mergând ca o 
pisică uriașă... mai avea de urcat un etaj până să ajungă 
sub acoperiș. Începusem să mă enervez. 

Și chiar în momentul în care pusesem mâna pe rampă și 
piciorul pe prima treaptă a scării, auzii o puternică lovitură 
în ușă. 

CAPITOLUL III. 
O FEMEIE IN ZORI 


Nu era o simplă lovitură; ci o infinitate de lovituri, adică 
o infinitate de pumni care loveau cu putere în ușă. 

Auzi și Holliment și mă strigă. 

— Vino tinere, vino repede... ţine-te de perete... 

Era doua oară când mă avertiza să mă sprijin de perete 
și cu toată nervozitatea mea nu uitasem să fac asta, deși 
atingerea de perete era foarte neplăcută. Era un perete 
unsuros și plin de praf; degetele mele se cufundau în 
murdărie și frica creștea mereu, gândindu-mă că s-ar 
putea întâmpla ca scara să se rupă chiar în momentul 
acela; mai erau apoi și lipicioasele pânze de păianjen care 
mi se prindeau pe faţă și zborul molatec al liliecilor și 
chiţăitul șoarecilor... 

Loviturile continui din ușă le primeam parcă direct pe 
nervi; când ajunsei lângă Holliment eram la capătul 
răbdării. În chiar momentul acela loviturile încetară; se 
auzi apoi un nou zgomot și ușa fu dată de perete. 

Privii spre Holliment; se uita în jos; îi urmării privirea și 
văzui năvălind în prăvălie o bandă de câţiva derbedei, cinci 
sau șase. 

Cred că erau câţiva vagabonzi culeși la întâmplare, gata 
la orișice fel de tâlhărie; aveau șepcile trese pe ochi. Mi se 
pare c-am văzut și strălucirea unui cuţit. A fost însă ceva 
pe care și eu și Holliment l-am văzut extrem de clar. 

Când grupul pătrunse printre vechiturile din prima sală, 
o rază de lumină căzu drept peste faţa unui chinez. In 
momentul acela Holliment ridică revolverul și trase trei 

focuri la întâmplare, în mijlocul grupului. 

Urmară strigăte de surpriză și de durere; dar și de 
mânie. 

Avurăm o secundă impresia că toate feţele acelea 
murdare se uită în sus, spre noi; în secunda următoare 
întreaga masă a năvălitorilor trecu la asaltul șubredei 
scări. Auzii pașii grăbiţi ai oamenilor; apoi râsul puternic al 
lui Holliment, în dreapta mea. Un râs bizar de care 
mărturisesc că îmi fu aproape frică, apoi o strângere 
febrilă de mână. 

În momentul acela scara se nărui. Oamenii urcaseră 
până la jumătatea ei cu urlete de furie. Se auzi pocnitura 
lemnului putred și zuruitul fierăriei vechi. Un nor de praf 
se urcă pană la noi. Avui conștiința că Holliment mă trăgea 
prin gaura din perete; ajunserăm afară teferi. 

Deși era o întunecime deasă, Holliment mergea cu 
destulă ușurință. Dinăuntru ajungeau până la noi strigăte 
infernale; Holliment, își apropie gura de urechea mea: 

— Hai, vino, acuma am scăpat! Dumnezeule, sper că și- 
au rupt gâtul cu toţii! Hai! Vom face un chef strașnic. 

Pornii bucuros. După vreo zece pași se opri, deschise o 
ușă și lumină încăperea cu o lampă de buzunar. Încuie 
imediat ușa. Apoi își șterse fruntea cu mâneca cămășii. Ii 
urmai exemplul fără să știu de ce și abia atunci observai că 
aveam fața plină de sudoare. Observai tot atunci că limba 
mi se uscase ca o bucată veche de piele. Spusei fără să-mi 
dau seama de ce vorbeam: 

— Ai spus că vom bea... că vom bea, nu? 

Îmi arătă cu degetul capătul unei scări pe care începu să 
coboare imediat. 

— Vom bea jos, spuse el peste umăr. Aici, salvaţi... casa 
goală... îmi aparţine. Suntem la adăpost. 

Eram într-o casă care fusese construită de mult timp; 
casa vreunui negustor bogat; fusese părăsită însă de mult. 

Holliment deschise o nouă ușă, trecurăm în altă 
încăpere și ne găsirăm în faţa unei noi scări, măi înguste; 

scara care ducea la subsol probabil. Zării jos o lampă 
aprinsă, o ușă deschisă și capătul unui covor roș. O clipă 
mai târziu, după ce ușa aceasta fu zăvorâtă, intrarăm într-o 
cameră confortabilă, frumos mobilată, cu perdele grele și 
cu un foc seducător în cămin. Abia când mă apropiai de foc 
îmi dădui seama cât de frig îmi era. Holliment făcu lampa 
mare, se duse la un bufet și scoase o sticlă și două pahare 
și-mi făcu semn să aduc sticla de apă care era pe o alta 
masă. 

După ce bău un pahar pe nerăsuflate, îmi făcu semn spre 
sticlă: 

— Brandy!... spuse. Un soi de alcool de care nu m-am 
atins niciodată. Nu beau alcool din principiu. Dar după o 
experienţă ca cea prin care am trecut, alcoolul e foarte 
recomandabil. Aveam mare nevoie ca să-mi revin puţin. Ia 
și d-ta tinere. Te simţi mai bine, nu? 

— Mult mai bine, d-le, răspunsei eu refăcut. 

Băui și restul paharului. 

— Acuma cred că voi putea pleca d-le? Cred că există o 
ieșire sigură din casa asta... 

El se uită la mine ca și cum i-aș fi cerut luna. 

— O ieșire sigură? Nu există niciuna mai înainte de-a 
trece încă câteva ceasuri. Fii mulțumit că suntem 
deocamdată în siguranţă. Afară... 

Făcu un gest ca și cum cineva i-ar înfige în spate un 
cuţit. 

— Ti-e teamă de tipii aceia? întrebai. 

— Deși sper că și-au rupt câţiva gâtul, cred că au mai 
rămas doi, trei. Canaliile scapă întotdeauna. Aici nu pot 
pătrunde, dar afară... 

— Dar agenţii? Cred că după atâta tevatură au atras 
până și atenţia poliției... Aș pune rămășag că în momentul 
de faţă sunt arestaţi cu toții. 

— Fii pe pace. E un cartier așa de pustiu! Cel mai 
apropiat poliţist e la cel puţin un sfert de ceas de aici. Îţi 
lipsește ceva? Brandy, ai și ţigări, iar după ce ne vom mai 

odihni puţin, vom aranja chiar și un supeu. Principalul e că 
suntem la adăpost și avem destule provizii pentru stomacul 
nostru. 

Mă resemnai. Aprinsei o ţigară și mă instalai pe o sofa 
lângă foc. Holliment căzu pe un fotoliu. 

Stăturăm în liniște absolută mai bine de un ceas. 

— Trebuie să-ţi fie foame, spuse într-un târziu gazda 
mea. Ora mesei a trecut cam de mult. 

— Mi-e foarte foame, dar friptura după masă, mă face 
să-mi fie și mai foame. 

— Am întotdeauna rezerve. Ai mâncat bine la prânz? 

— Foarte bine chiar; am luat și ceaiul, mulţumesc. Mi l-a 
adus băiatul de la Amiral Hawks. 

— Jim!... un băiat minunat. Nu cunoști cartierul ăsta? 

— Nu. Dar prietenul dumitale. d. Quartervayne mi-a dat 
destule indicaţii, așa că l-am găsit cu ușurință. 

Tresări. 

— Adevărat. Quartervayne te-a trimis. Uitasem și cum n- 
am cunoscut. Şi, iartă-mă, dar ce făceai când te-ai întâlnit 
cu Quartervayne? 

— Eram la debarcader, răspunsei eu fără rușine, sunt de 
câteva zile la Portsmouth în așteptarea unui mandat care 
n-a mai venit... care nu venise adică până în momentul în 
care l-am întâlnit pe Quartervayne. 

— Mi-aduc aminte acuma. Şi el ţi-a dat o monedă de aur. 
Și acum unde vrei să te duci? 

— La Londra. Aș fi plecat imediat cu banii de la 
Quartervayne, dacă nu m-ati fi oprit să păzesc prăvălia. 

— Londra! murmură el... - Nu-i rău deloc... E cel mai 
sigur loc din lume. Dacă ești hotărât să mergi la Londra, te 
pot conduce chiar eu. Merg și eu tot acolo; am o mașină, 
nu prea modernă, dar foarte solidă. Nu e nici prea departe 
de aici și are rezervorul plin de benzină. Dacă-ţi convine, 
vom pleca chiar noaptea asta. 

După ce terminarăm masa, Holliment puse totul la loc, 
apoi mă lăsă singur vreo zece minute. Când se întoarse îmi 

dădu să mă îmbrac cu un pardesiu gros și stinse lampa; din 
hol trecurăm direct într-o curte în care staţiona o mașină. 
Alături văzui o ușă întredeschisă pe unde se prelingea o 
șuviţă subţire de lumină. Holliment dădu ușa la o parte, 
intră și reveni cu două pahare pline. 

— Să ne încălzim puţin, e cam frig! 

Mă împinse apoi în mașină, făcându-mi semn să mă 
odihnesc, iar el trecu la volan. Îl ascultai și mai înainte de- 
a ieși din oraș, adormisem. 

„„Mă trezii brusc, tremurând, având impresia că un 
chinez îmi înfige un cuţit între coaste. Dar nu mai eram în 
mașina lui Holliment. Eram întins pe niște buruieni. Era în 
zori; și alături de mine, ţinând de frâu un cal minunat alb, 
era cea mai frumoasă femeie pe care o văzusem până 
atunci; adică în cei 25 de ani ai existenţei mele. 

CAPITOLUL IV. | 
CARIERA DE CRETA 


Ochii mi se opriră mai întâi asupra frumoasei femei din 
faţa mea. Era înaltă și subţire, într-un costum foarte corect 
de călărie. O elegantă amazoană, dar de o frumuseţe mult 
mai feminină decât a legendarelor călăreţe. Fui aproape 
orbit de strălucirea de foc a părului său, de vioiciunea 
ochilor ei negri și de calda coloraţie a tenului. Arcada 
sprâncenelor arăta foarte clar că frumoasa necunoscută e 
mânioasă. Îmi dădui seama chiar în momentul acela ce mă 
făcuse să cred că sunt străpuns de pumnalul chinezului; 
neașteptata amazoană avea în mâini o cravașă cu care mă 
lovi de mai multe ori pentru a mă trezi. 

Mă uitai în zare, apoi ochii mei se opriră din nou asupra 
ei. 

— Ce faci aici? mă întrebă. 

Avea un glas foarte dulce, dar n-am auzit niciodată 
vreun profesor vorbind cu mai multă severitate unui elev. 

— Tocmai asta aș vrea să știu și eu, răspunsei. 

Tânăra încruntă sprâncenele și strânse cravașa. 

— Nu minţi, spuse sec. Te-am găsit culcat aici. Ai 
adormit și te-am descoperit mai înainte de a te fi trezit și 
de a te fi putut ascunde. Acuma nu mai încerca să minți. 
Te-ai culcat aici ca să spionezi... asta. 

Și, întorcându-se puţin indică cu vârful cravașei dunele 
din zare. Între ele, zării un spaţiu nivelat unde făceau 
exerciţii câţiva cai. Începui să-i număr; unul, doi, trei, 
patru, cinci... și înţelesei imediat ce-a vrut să spună. 
Tânăra credea că vreau să spionez caii aceia, cai foarte 

preţioși probabil, cai de curse fără îndoială. 

— Răspunde! insistă ea, 

— Vă înșelaţi, o asigurai. Cai... Dumnezeule! Eu care 
abia sunt în stare să deosebesc un cal de o cămilă. Cred că 
aceștia sunt cai de curse. nu?... Da.., dar n-am fost în viața 
mea la curse și vă pot asigura că nu pentru asta sunt aici! 

— Atunci pentru ce? Vorbești ca un om de lume, ești 
îmbrăcat destul de convenabil... Ce poate însemna asta? 
Ești pe o proprietate particulară, a mea. Cum de-ai adormit 
aici? Ești ud de rouă tot! 

Mă uitai cu disperare la hainele mele, complet muiate. 
Încercai să mă scol, dar aș fi căzut imediat dacă nu m-ar fi 
susținut tânăra fată. Îmi vorbi cu un glas complet 
schimbat. 

— Dar ce ai! Ești bolnav? 

Mă agăţai de șea și mă putui în felul ăsta ţine pe 
picioare. Scoase din buzunar o mică sticlă de argint pe 
care o destupă și mi-o întinse. 

— Bea! îmi ordonă. 

Era Brandy, ceea ce mă făcu să mă gândesc imediat la 
Holliment; îmi revenii după puţin. i 

Îi dădui înapoi sticla și începui să privesc în jur. Într-o 
parte solul începea să coboare spre o vale verde unde se 
zăreau fâșiile albe ale şoselelor și acoperișurile fermelor. 
În depărtare se desenau contururile unui oraș și mai 
departe, dunga închisă a mării. 

— Ce oraș e acela? - întrebai. 

— Portsmouth! 

— Ultimul lucru de care-mi amintesc înainte de-a mă fi 
trezit e că am plecat din Portsmouth cu o mașină. N-am 
nici cea mai mică idee de ce mi s-a întâmplat după aceea, 
dar am impresia că mi s-a dat un narcotic. Unde sunt 
acuma? 

Ea mă privi nedumerită. 

— D-ta întrebi unde ești? La Chilverton Downs, 12 mile 
depărtare de Portsmouth. Şi spui că ai venit cu o mașină? 

Când? 

— Pe la miezul nopţii. Cred că am fost narcotizat chiar în 
momentul plecări din Portsmouth, căci îmi amintesc că am 
adormit imediat ce m-am suit în mașină. De atunci nu mai 
știu nimic. 

— Dar cine conducea mașina? 

— Tocmai mă întreb și eu cine era în realitate. Da, sunt 
sigur că am fost narcotizat... Ultimul pahar... cu 
siguranţă... 

— Erai beat, atunci? 

— Beat?... Oh, nu! - și începui să râd. Dacă aţi ști, ce... 

Mă întrerupsei. Chiar în momentul acela pusesem mâna 
în buzunar pentru a scoate o batistă și degetele mele 
întâlniră ceva care mă miră peste măsură. Bani. 

— Ce e asta? spusei; și scosei un pumn de piese de aur; 
și în buzunar mai era încă. 

— Mai e ceva, adăugai. 

Tânăra mă privi foarte mirată. Descoperisem în fundul 
buzunarului o foaie de hârtie pe care o desfăcui imediat: 
„Tine-ţi gura!” Cuvintele acestea erau scrise în grabă cu 
creionul. 

Înţelesei imediat că frumoasa amazoană ar fi dorit din 
toată inima să vadă și ea rândul acesta, dar nu-i arătai 
nimic. 

Pusei banii și hârtia înapoi în buzunar. Apoi îi vorbii: 

— Sunt nenorocit că m-aţi găsit într-o situaţie așa de 
neplăcută pe proprietatea dvs. Vă sunt însă îndatorat 
pentru brandy... și pentru interesul pe care mi l-aţi arătat. 
Adevărul e că sunt amestecat într-o foarte ciudată 
aventură care a avut loc noaptea trecută. Omul care m-a 
amestecat în toate acestea mi-a promis că mă va conduce 
la Londra, dar, înainte de-a pleca mi-a dat un narcotic 
puternic; așa se face că am fost lăsat aici fără să-mi 
amintesc de nimic. Acuma aș vrea să plec, dar mă simt 
încă slăbit. Sunteţi așa de bună să-mi indicaţi un hotel 
unde m-aș putea odihni câtva timp? 

Mă ascultase cu mare atenţie. Nu spuse nimic ci scoase 
din buzunar un mic fluier de argint și suflă în el. Un om, pe 
care îl remarcasem mai de mult și care stătea la o oarecare 
distanţă, imobil, se apropie. Era îmbrăcat într-un soi de 
livrea. 

— Bradgett, spuse tânăra, eu mă duc acasă și nu mă mai 
ocup de nimic în dimineaţa asta. Supraveghează d-ta totul. 

Omul duse mâna la caschetă și se îndepărtă; tânăra se 
întoarse apoi către mine. _ 

— Vino cu mine, d-le. Vei lua imediat micul dejun. In 
starea în care ești nu poţi merge prea departe. 

Am fost foarte fericit auzind-o vorbind astfel, căci mă 
simţeam într-adevăr epuizat. 

— Sunteţi foarte bună pentru un necunoscut, remarcai 
eu politicos. Aș putea ști în faţa cui mă găsesc? 

— Mi-ai spus mi se pare că n-ai văzut niciodată un cal de 
curse? întrebă ea zâmbind. 

— Niciodată. Sunt complet ignorant în materie de curse. 

— Te cred, căci altfel m-ai fi recunoscut imediat. Sunt 
miss Margaret Manson, antrenoarea. N-ai auzit vorbindu- 
se niciodată de marele Kit Manson care a fost antrenorul a 
cinci câștigători ai Derby-ului și a șase câștigători ai 
premiului St. Leger? Era tatăl meu. După moartea lui, 
survenită acum doi ani, am preluat eu afacerea. Și dacă am 
insistat atâta să știi cum de-ai ajuns pe proprietatea mea, e 
pentru că am tocmai în antrenament un candidat al 
apropriatului Derby și nu-mi place să fiu spionată; ai 
înţeles acuma că te luam drept un spion. 

— Sunt complet inocent, miss Manson. Mă numesc 
James Cranage. Sunt de profesiune actor, dar în ultimul 
timp am fost secretarul lui Barrett Olivier marele actor; 
apoi managerul lui. El a plecat într-un turneu în Australia 
și cum n-am vrut să-l însoțesc, tocmai îmi caut de lucru. 
Cât despre felul în care am fost amestecat în aventura de 
noaptea trecută vă voi povesti imediat... 

— Așteaptă întâi să iei micul dejun, mă întrerupse ea. 

Ești aproape sfârșit.,. Nu avem prea mult de mers... 
Dincolo de boschetul ăsta. lată... 

Eram într-adevăr în fața unei case mari, înconjurată de 
grajduri somptuoase mascate ici și colo de arbori seculari. 

Mă oprii rușinat pe prag. 

— Ce vor spune servitorii dvs... 

— Nimic după ce-ţi vei face toaleta, răspunse ea râzând. 
Dar vino mai întâi în sufragerie. 

Mă duse în faţa unui bufet uriaș de unde scoase o sticlă 
de șampanie pe care o deschise imediat; umplu o cupă cu 
minunatul lichid spumos și mi-o întinse. 

— Cu asta și cu o mică ședință la baie, te vei simţi cu 
totul alt om. 

Și începu să râdă din toată inima; începui și eu să râd. 

Și mă simţii cu adevărat un alt om când, o jumătate de 
oră mai târziu, ieșii din sala de baie proaspăt spălat, ras și 
periat. Și când mă prezentai pentru micul dejun, nimeni n- 
ar fi bănuit că abia cu numai un ceas mai înainte dormeam 
dus sub o tufă, sub cerul liber. Văzui că miss Manson mă 
examinează plină de satisfacţie; mă aștepta în sufragerie 
împreună cu o bătrână doamnă foarte plăcută, căreia mă 
prezentă imediat; îmi spuse că e mătușa sa, miss Millle 
Hepple. 

— Te simţi mai bine? mă întrebă după ce luai loc. 

Răspunsei că mă simțeam minunat și că eram gata să 
povestesc tot ce mi se întâmplase în ajun. 

— Nu pot nega că sunt extrem de curioasă, răspunse ea 
tăind câteva minunate felii de șuncă de York. Povestește 
deci atunci... dacă ţii, bine înţeles. 

— "Ţin chiar foarte mult, căci v-aș cere cu ocazia asta și 
un sfat. Mă găsesc în mare încurcătură și nu știu ce să fac. 
Poate că ar trebui să mă întorc la Portsmouth, să mă pun 
în legătură cu polița. Totuși... 

Și începui să povestesc celor două femei tot ce mi s-a 
întâmplat de la întâlnirea mea pe chei cu Quartervayne 
până în momentul în care am fost găsit de miss Manson. 


24 


Miss Hepple, care adora romanele, mă ascultă cu mare 
atenţie, încântată că găsește în viaţa de toate zilele un 
episod așa de ireal. Interesul pe care-l avu miss Manson fu 
de ordin practic însă. Băgai de seamă că reflectează. 

— Şi astfel povestea s-a terminat! încheiai. 

— Vrei să spui că abia începe, observă ea. E abia 
sfârșitul primului capitol. Ești la începutul actului al 
doilea! 

— Eu însă nu voi mai juca. 

— De unde știi? N-ai jucat și în primul act fără voia 
dumitale? Sunt sigură că ești abia la început. 

— Aș fi foarte curioasă să știu ce vor însemneze toate 
acestea. D-ta nu știi nimic, nu-i așa? întrebă bătrâna. 

— Absolut nimic. Mă găsesc în plin mister. 

— Ai numărat banii? întrebă deodată miss Manson. 

— Da. O sută de lire de aur. Sunt cam încurcat. 

— Deloc, înainte de-a te adresa poliţiei, ar fi mai bine să 
aștepți desfășurarea evenimentelor. Nu poţi ști niciodată... 

Tocmai atunci întră o cameristă să anunţe că Bradgett 
așteaptă în hol și că vrea să vorbească numaidecât cu miss 
Manson. Tânăra alergă imediat. Câteva minute mai târziu 
fui chemat și eu. 

Bradgette aștepta la cealaltă extremitate a holului. Ea 
mă întâmpină și mă întrebă: 

— Ştii cum arată mașina cu care ai venit astă noapte de 
la Portsmouth? 

— Ce mai e și asta? Nu, sigur că nu știu cum arăta. Am 
plecat pe întuneric doar., Știu doar că era un model foarte 
vechi. Dar de ce? 

— Așteaptă un minut. 

Apoi se întoarse spre Bradgetit: 

— Bine, vin și eu imediat; la cariera de cretă ai spus, nu? 

— Da, miss; în fund de tot, bine-nţeles! 

Și după ce omul ieși, se întoarse din noul spre mine: 

— A venit tocmai acum un groom! și a spus că a găsit 


1 Persoană angajată să aibă grijă de cai și de grajduri. 

dimineaţa asta o mașină complet avariată în fundul carierii 
de cretă, la vreo jumătate de milă de aici. A căzut tocmai 
de sus, de la aproape optzeci de picioare. 

— Era cineva înăuntru? 

— Asta-i partea ciudată; nu era absolut nimeni. 

Ne-am privit câtva timp în tăcere. Apoi puse mâna pe-un 
baston cu capătul de metal, îmi făcu semn să iau și eu unul 
la fel și ieșirăm. 

— Să mergem să vedem, spuse. Sunt convinsă că e chiar 
mașina cu care ai venit de la Portsmouth. 

— În cazul ăsta unde e Holliment? Căci sunt sigur că el 
conducea. 

Merserăm printre dune câtva timp, pe o cărăruie la 
capătul căreia găsirăm o carieră de cretă părăsită. Și jos, 
în fundul craterului, văzurăm o mașină răsturnată și 
complet turtită. Un poliţist ne atrase atenţia asupra unui 
amărunt semnificativ; nu găsise absolut nimic care să-i fi 
putut permite să identifice mașina; placa pe care era scris 
numărul marinii dispăruse. 

— Asta înseamnă, miss Manson, că mașina a fost 
împinsă intenţionat în prăpastie. Mă întreb însă de ce? 
încheie polițistul. 

_CAPITOLUL V. 
O FOSTĂ REGINĂ A TEATRULUI 


Asta era și întrebarea pe care și-o puneau toţi cei strânși 
în jurul mașinii distruse. 

— N-am găsit nici un corp sub resturile mașinii. M-am 
urcat apoi sus pe colină, am privit cu atenţie în jur și am 
ajuns la concluzia că mașina venea de pe drumul care 
trece pe la picioarele colinei, nu departe de casa d-voastră. 
Probabil că șoferul, care ajunsese acolo venind pe drumul 
dinspre miază-noapte, s-a oprit un moment pentru a 
inspecta locurile și pentru a se asigura în ce direcţie e 
cariera pe care o cunoștea probabil mai dinainte. A condus 
atunci mașina până aici sus, a sărit jos la timp și a lăsat-o 
să se prăbușească. Nu, miss? 

— Cred că ai dreptate. 

— Nu înţeleg totuși de ce a sacrificat o mașină care mai 
putea servi încă mult timp. Probabil că șoferul era nebun 
sau beat 

Miss Manson aprobă. Urcarăm din nou cărarea și 
verificarăm împreună declaraţiile poliţistului în ceea ce 
privește urmele lăsate de mașină. Constatarăm că mașina 
se oprise foarte aproape de locul unde fusesem găsit 
dormind. 

— E mai mult ca sigur că e chiar mașina cu care ai venit 
de la Portsmouth, declară ea. 

— Da, dar unde e atunci șoferul? Și de ce a procedat 
astfel? Nici acum nu credeţi că trebuie să mă adresez 
poliției din Portsmouth?! 3 

— Nu, cred că trebuie să așteptați. In locul d-tale aș 

aștepta să văd ce se mai întâmplă. E ceva misterios în 
toată afacerea asta... Ce ai de gând să faci acum? 

— Să plec la Londra. Care e cea mai apropiată gară de 
aici? 

— La vreo cinci sau șase mile. Dar m-am gândit la ceva 
pentru d-ta. Nu ești pe cale de a-ţi căuta un serviciu? Un 
secretariat de exemplu? 

— Aș accepta orice serviciu onorabil. Pentru că, să fiu 
sincer, n-am avut un succes prea mare pe scenă. 
Cunoașteţi pe cineva care are nevoie de un secretar? 

— Ai referinţe? 

Scosei portofelul și-i întinsei mai multe hârtii, pe care le 
examină cu atenţiune; apoi mi le dădu înapoi. Imi arătă cu 
degetul o casă mare, cu faţada pe jumătate acoperită de 
arbori. 

— Vezi casa aceea? E Renardsmere House, unde stă lady 
Renardsmere când nu e la Londra. Cred că ai auzit de 
numele ei; era o foarte cunoscută artistă pe vremuri; juca 
sub numele de Helene Reading. S-a căsătorit apoi cu lordul 
Renardsmere; după moartea lui a moștenit toată averea 
lordului. Se ocupă în prezent cu creșterea cailor de curse. 
li antrenez tocmai o iapă, candidată pentru Derby, 
Rippling Ruby! Dar ceea ce importă pentru moment e că 
lady Renardsmere caută tocmai un secretar, căci are 
oroare să citească și să răspundă la scrisori, să ţină 
socoteli... Și sunt convinsă că referinţele pe care le ai, mai 
ales cele de la Barrett Olivier, o vor convinge și te va 
angaja. 

— Miss Manson, strigai eu, ești Providența în 
persoană!... 

— Să mergem imediat la ea, aveam de vorbit cu ea ceva 
în dimineaţa asta, așa că voi profita. 

— Trebuie să mărturisesc că nu mă pricep deloc la 
curse. Mă voi duce însă la Epson să aplaud triumful tinerei 
Rippling Ruby. 

— Oh, sunt aproape sigură de asta. 

Mă uitai surprins la ea. 

— De ce? 

— Fiindcă lady Renardsmere te va lua la Epson cu 
siguranţă. Sunt sigură că te va lua ca secretar; faptul că ai 
jucat pe scenă o va convinge. 

Trecurăm mai întâi prin sat, unde observai o mică 
cârciumă cu firma „La armele familiei Renardsmere”; 
intrarăm apoi pe domeniul lady-ei Renardsmere; o găsirăm 
pe bătrâna lady într-un colț al parcului, îmbrăcată cu o 
bluză simplă și sădind flori. Mă examină curioasă; eu făcui 
la fel. Era o femeie cu fața plină de riduri, cu o gură 
expresivă și cu niște ochi vii. 

— Cine e tânărul? întrebă. Un prieten de-al tău Peggy? 
Îmi pare bine, nu arată rău... 

— E un tânăr care a auzit că sunteţi în căutarea unui 
secretar, răspunse miss Manson, în timp ce eu salutam. A 
fost și secretarul lui Barrett Olivier și are referinţe foarte 
bune. 

Conversaţia urmă în sensul acesta și în avantajul meu; 
lady Renardsmere spuse că va telefona la Londra și că 
mâine dimineaţă la ora zece îmi va da răspunsul. 

Plecai, lăsând pe cele două femei împreună; mă mai uitai 
odată la viitoarea mea stăpână care lucra ca o femeie cu 
ziua. 

După cinci minute miss Manson mă ajunse din urmă. 

— Mâine la zece vei fi aici din nou, spuse. Ce ai de gând 
să faci până atunci? 

— E vreun oraș cu magazine mai convenabile pe aici? 

— Nu. Cel mai apropiat, Chilbourne, e la vreo două mile 
de Renardsmere și găsești acolo tot ce vrei. 

— Atunci mă voi duce acolo să-mi cumpăr câteva lucruri 
indispensabile; pentru noaptea asta voi lua o cameră la „La 
armele familiei Renardsmere”; iar dacă lady Renardsmere 
mă angajează, plec imediat la Londra după bagaje. 

— Sunt sigură că te angajează. I-ai plăcut. Ai noroc. 

— Mi-am întâlnit norocul astăzi la ora șase dimineaţa. Aș 

vrea să câștig bani mulţi și să-i mizez pe toţi pe Rippling 
Ruby și... 

— N-aș sfătui niciodată pe un băiat să joace la curse, mă 
întrerupse cu severitate. 


— Dar _ iată-ne ajunși la Hanul dumitale; intră și 
aranjează-ţi afacerile; eu te părăsesc căci am de lucru. 

Schiţă un salut și plecă. Alergai după ea. 

— Când vă pot revedea? Întrebai. 

— Oh, dacă lady Renardsmere te angajează, așa cum am 
impresia, atunci vei avea ocazia să mă vezi mult mai des 
decât ai dori. La revedere! 

Obţinui cea mai bună cameră pentru noapte; înainte de- 
a pleca spre Chilbourne coborâi în cafenea să iau o 
băutură răcoritoare. Mai mulți tărani  comentau 
evenimentul din cursul dimineţii. Trăsei cu urechea. 

— Eram la Chilbourne acum vreo oră, spunea unul 
dintre ei, când am auzit pe cineva vorbind că doi străini 
întrebau care-i drumul spre cea mai apropiată gară. Unul 
era înalt și voinic, altul scurt și gros... 

Golii paharul și ieșii. Unul înalt și unul mic... amândoi 
grași.... Quartervayne și Holliment, fără îndoială. 

Totuși nu înțelegeam nimic. Pentru moment aveam încă 
treburile mele. 

A doua zi dimineaţă eram la ora fixată la lady 
Renardsmere. Cinci minute după asta eram angajat 
secretarul nobilei doamne. 

CAPITOLUL VI.. 
TREI OAMENI STRAINI 


Lady Renardsmere îmi fixase un salariu mult mai mare 
decât mă așteptasem. Îmi dăduse și două camere frumos 
mobilate iar ocupațiile mele, ţinerea corespondenţei și a 
conturilor, îmi lăsau foarte mult timp liber. Mi-am dat apoi 
imediat seama că deși părea aspră și pretențioasă, avea în 
fond un caracter ușor de suportat; trebuia s-o plictisesc 
doar cât mai puţin posibil. 

Trecură astfel 15 zile de când eram secretarul lady-ei 
Renardsmere, în care timp n-am mai auzit vorbindu-se de 
afacerea de la Portsmouth și nici de Quatervayne și de 
Holliment. Nici chiar polițaiul nu mai descoperise nimic cu 
privire la mașina răsturnată în fundul carierei de cretă și 
după părerea mea, eram aproape sigur că misterul nu se 
va lămuri niciodată. 

Dar la sfârșitul acestor 15 zile cortina se ridică din nou 
pentru actul al doilea. 

Patronul hanului „La armele familiei Renardsmere”, care 
fusese pe vremuri în serviciul răposatului lord 
Renardsmere, se ocupa și cu vânzarea paielor și a fânului; 
iar lady Renardsmere îi era una dintre cele mai statornice 
cliente, având în vedere numeroșii cai pe care-i creștea. Eu 
eram însărcinat să mă duc în fiecare săptămână la han 
pentru a plăti nota. 

În a treia sâmbătă, hangiul, după ce-i plăti nota, se plecă 
spre mine cu un aer misterios şi-mi șopti. 

— D-le Cranage, aș vrea să vă spun ceva în particular. 

— Bine, Holroyd, te ascult, spusei. 

Și deși eram numai noi doi în prăvălie, cobori și mai mult 
glasul și se uită îngrijorat la ușă. 

— A venit aici ieri un tip, care spunea că vă cunoaște. 

Se opri și se uită la mine cu un aer și mai misterios. 

— Mă cunosc foarte mulţi oameni, Holroyd. Dar cine era 
tipul? 

— Îl cheamă Jim și e amploiat la restaurantul „Amiralul 
Kawke” din Portsmouth. 

— Ah! Și spunea că mă cunoaște? 

— Vă explic imediat. Acest Jim are un prieten aici. leri a 
venit cu prietenul său aici să bea un pahar de bere. 
Stăteam toţi trei în faţa ferestrei, când aţi trecut pe șosea. 
Și foarte mirat, m-a întrebat: „Cine e tânărul”. Eu i-am 
răspuns atunci imediat: „El d-l Cranage, noul secretar al 
lady-ei Renardsmere!” „- Oh! spuse atunci Jim. - E 
extraordinar cum de-am dat de el!” - „De ce? l-am întrebat 
atunci din nou.”,- Asta-i treaba mea, dar îţi pot spune că 
sunt oameni care ar fi foarte mulțumiți dacă ar ști unde 


locuiește!” - „De ce?” l-am întrebat din nou. -,„Ca să-l 
întrebe anumite lucruri!” - „Ce lucruri?” - am încercat să-l 
iscodesc. - „Nu știu!” mi-a răspuns și după ce și-a băut 


berea a plecat. N-a mai venit pe aici, m-am gândit că e 
bine să vă spun și d-tră, d-le Cranage. 

— Foarte frumos din partea dumitale, Holroyd. Şi acuma 
crezi că Jim acesta, după ce a ajuns la Portsmouth s-a dus 
direct la oamenii aceia care doresc să-mi vorbească și le-a 
spus unde sunt? 

— Da, și tocmai de asta v-am povestit. Poate că sunt 
oameni pe care nu doriţi său întâlniți; cel puţin așa 
presupun! 

— Nu înţeleg nimic din toată povestea asta și habar n- 
am ce-ar putea afla de la mine. Dar dacă mă caută cineva, 
trimite-l imediat la mine. 

Plecai. Mă gândii tot timpul drumului și ajunsei la 
concluzia că Holliment dispărând, poliția a făcut o 
descindere și a dat de urmele atacului din timpul nopţii 

aceleia de groază; ușa spartă, scara ruptă... S-a făcut 
probabil o anchetă și Jim a povestit desigur că în ultima zi, 
Holliment a fost înlocuit cu un străin. Și cum poliţia dorea 
să-mi pună câteva întrebări, Jim a fost foarte fericit c-a dat 
de urma mea; iar ca urmare trebuia să mă pregătesc de o 
vizită din partea poliţiei. 

Dar săptămâna se termină fără niciun eveniment 
important. 

Luni dimineața lady  Renardsmere se hotărî pe 
neașteptate să plece la Londra și mă trimise cu un mesaj 
pentru Peggie Manson. Plecai deci imediat după micul 
dejun. Dar o întâlnii pe tânăra fată între dune, 
supraveghind exerciţiile cailor. Stăturăm câtva timp de 
vorbă; apoi Bradgett duse caii la grajduri, iar Peggie mă 
invită să iau ceaiul cu ea. Pornirăm imediat spre locuinţa 
ei. Dar zărirăm la un moment dat trei siluete străine 
venind spre noi. 

În ajun, la ieșirea din biserică, povestisem fetei ceea ce- 
mi spusese hangiul cu privire la Jim și ajunsese și ea la 
concluzia că trebuia să mă aștept la o vizită. Probabil că 
cei trei necunoscuţi erau tocmai oamenii pe care-i 
așteptam. Peggie se întoarce repede spre mine: 

— Detectivi! 

Unul era tânăr de tot și altul ceva mai în vârstă, erau în 
civil și păreau că nu au nimic de-a face cu poliţia. Și 
totuși... 

— Sunt detectivi, - repetă fata. - Fii atent! Și... privește 
pe al treilea! 

Al treilea venea mult în urma celorlalţi. 

Primii doi erau fără îndoială englezi, dar al treilea 
observai imediat că e chinez. Un chinez în haine europene. 
Îl privii cu atenţie și mă asigurai că nu era chinezul care 
mă spionase pe când eram în prăvălia lui Holliment. 

Își scoaseră pălăriile și cel mai tânăr începu: 

— D-l James Cranage, dacă nu mă-nșel? Putem sta puţin 
de vorbă? Am venit de la Portsmouth special pentru asta. 

— Natural, răspunsei, dar aș vrea să știu mai întâi cine 
sunteți. 

— Sunt detectivul Spiller din Portsmouth. D-lui e 
detectivul Jifferdene de la Scotland Yard. Iar d-l e d-l Shen, 
de la Legația Chinei. 

— Foarte bine d-lor; doriţi să-mi vorbiţi în particular? 

— Dacă d-na dorește să rămână, n-avem nimic contra, 
răspunse  înclinându-se spre Peggie. Am dori câteva 
informaţii cu privire la unele evenimente petrecute în 
ultimul timp la Portsmouth, răspunse Spiller. 

— Acum vre-o 15 zile, - preciză sergentul Jifferdene, - 
când erati în prăvălia unui oarecare Holliment. 

Era o întrebare la care mă așteptam. 

Povestii deci tot ce știam, în timp ce detectivii luau note, 
iar d-l Shen asculta absent. 

Apoi Spiller mă întrebă: 

— Şi de-atunci n-aţi mai auzit vorbindu-se de Holliment? 

— Nu. 

— Credeţi că era înspăimântat din cauza chinezului pe 
care l-aţi văzut și d-tră? 

— Sigur; deci era destul de înspăimântat și după ce a 
citit scrisoarea lui Quatervayne. 

— Nu știți și care era cauza acestei spaime? 

— Am impresia că chinezul îl căuta pe el și pe 
Quartervayne. Dar nu știu de ce! 

D-l Shen se întoarse și el către mine. 

— Sunteţi sigur că omul care vă spiona pe fereastră era 
un chinez? întrebă el într-o englezească perfectă. 

— Absolut sigur. 

— L-aţi putea recunoaște? 

— N-aș putea fi sigur. Nu uitaţi că nu l-am văzut decât o 
secundă. 

— Da, dar l-aţi zărit și când a năvălit împreună cu ceilalţi 
în prăvălie, observă el. 

— Da, dar era întuneric și abia de mi-am putut da seama 
că era și un chinez printre ei. 

— Holliment nu v-a spus numele chinezului? 

— Oh, nu! 

D-l Shen îmi mulţumi. Mai puseră și ceilalţi câteva 
întrebări asupra automobilului sfărâmat, apoi plecară. 

— lată ceea ce complică și mai mult misterul, observă 
Peggie după ce detectivii plecară. Ce caută Legația Chinei 
în afacerea asta? Poate că e o afacere de stat! 

— Atunci vom mai auzi vorbindu-se despre ea. 

Dar timp de câteva zile nu mai auzirăm nimic. Dar într-o 
dimineaţă, pe când făceam corespondenţa, un valet îmi 
aduse o carte de vizită pe care era scris numele d-lui Parcy 
Neamore. 

— Domnul așteaptă în hol, d-le; vrea s-o vadă pe d-na 
pentru o afacere importantă. 

Venii în hol și găsii un tânăr foarte mic, bine îmbrăcat, 
care se uită la mine cu un aer inchizitorial. 

CAPITOLUL VII. 
UN CEC DE 10.000 DE LIRE 


Prin ușa holului zării mașina care-l adusese de la gară pe 
d-l Percy Neamore. Vizitatorul venise deci cu primul tren; 
era atunci vorba de-o afacere cu adevărat importantă. 

Mă uitai cu atenţie la el; tipul omului de afaceri evreu... 
cam prea elegant... foarte sigur de el. Mă salută surâzând. 

Refuză să-mi spună ce fel de afaceri avea de tratat cu 
lady Renardsmere. 

— Afaceri strict personale, d-le, repetă. Nu le pot trata 
decât cu lady Renardsmere în persoană. 

— Vă cunoaște? 

— Nu, răspunse el după câteva momente de șovăială. Aș 
vrea să scriu câteva cuvinte pe cartea aceea de vizită și 
atunci va înțelege despre ce e vorba. 

Mă dusei imediat la lady Renardsmere, căci în dimineaţa 
aceea trebuia să plece la Londra. 

— Neamore? spuse ea. Nu-l cunosc!... 

Dar observând și cuvintele pe care le scrisese tânărul, 
spuse: 

— Oh, condu-l în biroul meu, Cranage! 

Așa numitul birou al lady-ei Renardsmere era o mică 
piesă care dădea în hol și care nu semăna deloc cu un 
birou, mai ales cu un birou de femeie. Iși ţinea acolo toate 
ustensilele cu care lucra în grădină, undiţele și puștile. În 
mijlocul camerei era o masă plină de hârtii: acolo veneam 
eu în fiecare dimineaţă pentru a lua ordinele. Îl poftii pe d. 
Neamore și ieșii. 

După vreo zece minute, văzui pe tânărul om de afaceri 


36 


traversând holul, cu un aer foarte mulțumit. leși pe peron, 
plăti șoferului și se întoarse din nou în biroul lady-ei 
Renardsmere, unde mai stătu încă un sfert de ceas. Apoi 
lady Renardsmere veni în biroul meu. 

— Cranage, dă-mi carnetul de cecuri A. Îl iau cu mine la 
Londra. 

Intra în atribuţiunile mele și păstrarea carnetelor de 
cecuri. Carnetul A era întrebuințat numai pentru cheltuieli 
strict personale. I-l dădui imediat. 

Cum mașina era gata de plecare, iești pe peron și spre 
marea mea mirare îl văzui pe Neamore gata instalat în 
fundul maşinii particulare a stăpânei mele. Lady 
Renardsmere dădea șoferului ultimele instrucţiuni. 

— Direct la Ritz, Walker, ordonă ea. D-l și cu mine luăm 
masa împreună. Pleci apoi imediat în Park Lane, unde 
aștepți să-ţi telefonez. 

Rămasei foarte intrigat după plecarea mașinii. Cine 
putea fi acest Neamore? Acum o jumătate de oră un simplu 
necunoscut, iar acum pregătindu-se să ia masa la Ritz cu 
lady Renardsmere! Și ce afaceri trata el?... Îmi adusei 
imediat aminte de cartea de vizită și alergai în birou. Era 
tot pe masă. Dar nu mă lămurii cu nimic. Cuvintele scrise 
de Neamore erau probabil o firmă oarecare: Gilden & 
Roskin. 

Mă culcai mai înainte de a se fi întors lady Renardsmere. 
Dar a doua zi dimineaţă o găsii în birou, la ora obișnuită. 
Imi dădu instrucţiunile necesare și la urmă îmi înapoie 
carnetul de cecuri pe care i-l dădusem cu o zi înainte. 
Inainte de a-l pune în casa de bani îi deschisei și observai 
că rupsese o foaie. Şi după cotor văzui că semnase un cec 
de 10.000 de lire pentru Percy Neamore. 

Trebuie să explic aici unul din obiceiurile lady-ei 
Renardsmere; ori de câte ori semna un cec important, sau 
nu, făcea și menţiunea întrebuinţării sumei respective, pe 
cotorul cecului. De data asta însă nu precizase scopul în 
care-i plătise lui Neamore o sumă atât de considerabilă. 

Mărturisesc că eram foarte intrigat de asta. De aceea, ca 
și din obișnuință de altfel, dusei carnetul de cecuri 
stăpânei mele, arătându-i că cotorul ultimului cec nu 
conţinea explicaţia obișnuită. 

O văzui puţin încurcată, pentru prima dată. 

— Nu-i nimic Cranage, e vorba de-o mică tranzacţie 
personală. 

Nu mai insistai și rămăsei convins că e vorba de un 
pariu. Ştiam că lady Renardsmere pariază deseori sume 
considerabile la curse pe cai străini. Poate că-l rugase pe 
Neamore să parieze pentru ea. 

Procedeul era însă destul de misterios. 

Luam micul dejun în biroul meu; începusem să citesc 
ziarele când fui chemat din nou. O găsii pe lady în biroul 
său; avea în față un mic pacheţel învelit în hârtie de 
culoare închisă și un plic închis. 

Aș vrea să-ţi cer un serviciu, Cranage, spuse. Aș vrea să 
duci chiar d-ta pachetul și scrisoarea aceasta avocatului 
meu, d. Pennithwaite, în Lincoln's Inn Fields. 

— Chiar după-amiaza asta? 

— Imediat chiar. lei mașina cea mică și Walker te duce 
la Londra în patru ceasuri și jumătate. Pennithwaite nu 
pleacă de la birou niciodată înainte de ora cinci așa că ai 
tot timpul să-l găsești. Dar Cranage... 

Se opri și puse mâna ne braţul meu. 

— Trebuie să-mi promiţi că nu te vei opri nici o secundă 
pe drum. 

— Desigur, d-nă, răspunse mirat. 

— Sub nici un pretext, înţelegi? Iei pachetul acesta din 
mâinile mele și-l dai în mâinile avocatului meu. 

— Spuneţi lui Walker ce are de făcut și aveţi încredere 
în mine. 

Pusei micul pachet în buzunarul pantalonilor și 
scrisoarea în buzunarul vestei. 

— Nu mă voi atinge nici eu de ele, d-nă! Sunt în 
siguranţă, fiți liniștită! 

— Bine prietene, am încredere în d-ta! După ce-mi faci 
comisionul, poţi face la Londra ce vrei. Ai liber. Să te duci 
să iei o masă bună, ţi-o ofer eu. Walker te va aduce înapoi 
când vei voi. 

Și înainte de-a putea spune ceva, îmi strecură un bilet de 
o liră: „Pentru masa d-tale!”, și ieși. 

O regăsii în hol, dând explicaţiile necesare șoferului. 

— Te vei întoarce atunci când va spune d. Cranage. 
Acum însă, la drum și fără nicio oprire. 

Insistenţa începu să mă tulbure, așa că fui foarte 
nerăbdător să scap cât mai repede de pacheţel și de 
scrisoare; trebuia să fie ceva de mare importanţă, dacă o 
neliniștea atâta pe lady Renardsmere. 

Walker dădu viteză și la ora patru și jumătate opri în 
faţa casei unde-și avea avocatul biroul. D. Pennithwaite mă 
primi într-o somptuoasă încăpere mobilată în stilul 
secolului trecut. Figura lui părea foarte potrivită în 
mijlocul bătrânului mobilier. 

După ce mă convinsei că era chiar d. Pennithwaite în 
persoană, îi dădui pacheţelul și scrisoarea. Deschise plicul 
imediat; apoi luă pachetul și-l duse în camera vecină, 
probabil la adăpost. Reveni și scrise câteva rânduri pe-o 
hârtie. 

— O notă de primire pentru lady Renardsmere, spuse el. 
Sunteţi probabil noul său secretar? 

Se ridică și-mi întinse mâna. 

— E o femeie foarte bună; cam excentrică ce e drept, dar 
cu o inimă minunată! 

leșii ușurat de la avocat și-i spusei lui Walker să mă 
aștepte lângă Picadilly Circus la ora opt și jumătate. 
Începui să mă plimb pe străzile Londrei bucurându-mă de 
orele mele de libertate. Pe la șase ajunsei la Trocadero și 
mă hotărâi să intru să iau masa. 

Deși era cam de vreme, se adunase lume destulă. Iar la 
ora șapte, sala gemea de lume. După ce mâncai cu poftă, 
începui să-mi studiez vecinii; și spre marea mea mirare 

zări la o masă îndepărtată pe Percy Neamore și pe... 
Holliment!... 

Mâncau și beau cu poftă; erau însă absorbiți într-o 
foarte importantă conversaţie... așa de absorbiți, încât nici 
nu se mai uitau în jurul lor. 

Era imposibil să mă fi înșelat. Era cu siguranţă 
Holliment. lar celălalt era omul care venise cu lady 
Renardsmere la Londra, ieri!... 

Fui ispitit câteva clipe să mă apropii de masa lor. Dar 
renunțai imediat. Nu, trebuia să mă mulțumesc cu ceea ce 
aflasem;  Holliment era la Londra și-l cunoștea pe 
Neamore! Şi fiindcă nu voiam să fiu văzut, plătii imediat și 
ieșii; eram obligat să iau cafeaua în alt local. 

Când am ajuns acasă, pe la ora 11, o găsi pe lady 
Renardsmere trează; nu spuse nimic, dar observai că era 
foarte satisfăcută de felul în care-mi dusesem misiunea la 
capăt. Nu-i pomenii nimic de ceea ce văzusem la 
Trocadero. Mă gândii însă tot timpul la asta; chiar și în 
momentul în care, a doua zi dimineaţa, fui anunţat că mă 
aștepta cineva în hol. Acel „cineva” era chiar detectivul 
Spiller din Portsmouth. Se apropie de mine și-mi spuse pe 
șoptite: 

— Trebuie să vii numaidecât la Londra cu mine. Am la 
dispoziţie o mașină. Am primit o telegramă cu privire la 
numitul Holliment de care am vorbit, alaltăieri. A fost găsit 
în dimineaţa asta în West-End... asasinat!... 

CAPITOLUL VIII. 
PRIMUL ASASINAT 


— Holliment?... asasinat! - exclamai eu. Imposibil! L-am 
văzut chiar aseară! 

— Asta nu înseamnă nimic, d-le Cranage! A trecut destul 
timp d-aseară până acuma! lată telegrama; e de la 
Jifferdene, o poţi citi și d-ta! 

Eram cam jenat de privirile curioase pe care mi le 
arunca valetul. De aceea condusei pe detectiv pe terasă. El 
continuă: 

— D-ta ești singurul om din Portsmouth care știe cum s- 
au petrecut lucrurile în ultimul timp. Mai întâi va trebui să 
recunoști victima... 

— Dar ce explicaţie îi voi da lady-ei Renardsmere? Nu 
vreau să știe că sunt amestecat în asemenea afaceri; mai 
ales că nu i-aș putea da nicio explicaţie convenabilă. 
Dumneata mă înţelegi, cred? 

Spiller dădu din cap și păru că se gândește. 

— Spune-i că ai un prieten sau o rudă în Londra, care a 
suferit un accident grav și cere-i un concediu de două zile 
pentru orice eventualitate. Nimeni de-aici nu știe cine 
sunt... Mai târziu, dacă va fi nevoie, îi vei putea spune 
totul. 

Din fericire lady Renardsmere îmi dădu imediat 
concediul cerut, fără să mai pună nicio întrebare. Câteva 
minute mai târziu eram în mașina lui Spiller. 

— Curioasă afacere, bombăni polițaiul. Ce crezi că se 
ascunde aici d-le Cranage? 

— Habar n-am! Cred că d-ta și cu detectivul de la 

Scotland Yard sunteţi mult mai bine informaţi decât mine. 

— ţi dau garanţii că nu știm nicio iotă mai mult. Dacă 
există cineva care știe ceva în afacerea asta, apoi acela e 
Chinezul cu care am venit prima dată. Dar cu orientalii 
ăștia n-o poți scoate niciodată la capăt, știi... doar... Scoţi 
cu mai multă ușurință un os din gâtul unui câine, decât 
două-trei cuvinte din gura lor. 

— Dar cum de sunteţi în legătură cu el? 

— Foarte simplu a venit la biroul poliţiei din Portsmouth 
întovărășit de Jifferdene, cu câteva zile mai înainte de a-ţi 
face prima vizită. Spunea că e în căutarea unui chinez care 
a fost în ultima vreme la Portsmouth și pe care Legația 
Chinei vrea să-l găsească numaidecât. Și am fost însărcinat 
chiar eu cu facerea anchetei. 24 de ore mai târziu aflasem 
că fusese văzut un chinez în tovărășia lui Holliment; 
găsirăm însă prăvălia lui Holliment într-o stare mai mult 
decât neobișnuită, iar el lipsă. În cursul anchetei, băiatul 
de la „Amiralul Hawke” ne-a vorbit de un domn străin care- 
și petrecuse toată ziua în prăvălie, iar trei zile mai târziu, 
veni să ne anunţe că a dat de urma necunoscutului; 
necunoscutul erai d-ta, ai înţeles cred. Am venit atunci la 
Renardsmere și am aflat de la d-ta chiar de chinezul care 
spionase prăvălia lui Holliment și de atacul pe care-l 
dăduse cu mâna aceea de pungași. Asta e tot. După asta 
Shen a plecat cu Jifferdene și de atunci n-am mai auzit 
nimic. Acum a venit telegrama asta. 

— Ceea ce înseamnă că d-ta nu-l cauţi pe Holliment, ci 
pe chinez? 

— Exact. Un chinez pe care-l reclamă Legația Chinei. 
Dar despre motivul pentru care-l caută și ce legătură are 
cu Holliment n-am nici cea mai mică idee. 

— Nu m-ar mira deloc dac-ași afla că asasinul lui 
Holliment e chiar chinezul în chestie. 

— Probabil... Dar ce era între ei? 

— Nu știu, dar imediat ce-a aflat de apariţia galbenului, 
Holliment a devenit palid ca moartea. Se temea să nu fie 

ucis. 

— Ceea ce s-a și întâmplat! 

jifferdene ne aștepta la Scotland Yard. Luasem 
hotărârea de-a nu pomeni nimic de Neamore și de 
Holliment, înainte de a vorbi despre asta cu Lady 
Renardsmere. Poate că Neamore nu era amestecat deloc în 
afacerea asta. 

— Ştii, spune Spider colegului, că d-l Cranage l-a văzut 
pe Holliment aseară? 

— Unde? I-ai vorbit? 

— Lua mesa la Trocadero, dar n-am vorbit cu el. Nu 
tineam deloc să mai stau de vorbă cu el având în vedere 
ultimele evenimente. Nici nu m-a zărit măcar. 

— Ţi-am fi totuși recunoscători dacă ai vrea să identifici 
cadavrul. M-aș putea adresa și altor persoane, dar d-ta ai 
fost singurul care-ai văzut pe chinez și poate că ne poţi 
ajuta cu ceva. 

— Unde a fost săvârșită crima? 

— La Paddington. Cadavrul a fost găsit lângă zidul care 
mărginește canalul din Bloomfield Road. Când a fost 
descoperit, la ora 3 dim., era mort de o jumătate de oră, 
după cum pretinde chirurgul expert. A fost înjunghiat de 
un om care se pricepe foarte bine la lucruri de acestea. 
Buzunarele victimei erau întoarse pe dos, iar căptușeala 
hainelor tăiată. Ceasul, banii și celelalte au fost găsite 
lângă cadavru. Niciun furt aparent... Probabil că criminalul 
căuta ceva... Nu? Cina știe! 

— Nicio urmă? 

— Nimic. Poliţia anchetează prin cartier să vadă dacă nu 
cumva a fost văzut vreun chinez prin împrejurimi. 

— Unde aţi dus cadavrul? ă 

— La morga din Peddington. Il vom duce acolo pe d-l 
Cranage. Dar nu luaţi ceva mai înainte? 

Ne duserăm toţi trei la un restaurant din apropiere și 
mâncarăm cu poftă. N-am pomenit nimic în legătură cu 
asasinatul în timpul mesei. Am vorbit în schimb de curse și 

i-am sfătuit să joace cei din urmă bani pe Rippling Ruby. 
Luarăm apoi un taxi și pornirăm spre Paddington. 

După identificarea cadavrului, merserăm puţin prin 
cartier. 

— Şi acum, d-le Cranage, dacă nu găsești niciun 
inconvenient în asta, vom merge să vizităm un bătrân nobil 
chinez care locuiește la hotelul Langham, iar în seara asta 
te voi conduce la Limehouse. 

— Cred că n-am nimic altceva de făcut decât să vă 
urmez! 

— Iar d-ta Spider, - continuă detectivul,- vei pleca 
imediat înapoi la Portsmouth și vei continua ancheta... 

Îl luă apoi mai la o parte ș-i dădu unele instrucţiuni. 

— Ocupă-te mai aleg de asta, - încheie, - și telegrafiază- 
mi imediat. 

Spiller ne părăsi, iar noi luarăm un taxi. 

— O afacere cât se poate de încurcată, mi se spovedi el. 
Noi alergăm pentru Legația Chinei, dar în fond trebuie să 
fie altcineva care trage firele; și acest altcineva e chiar 
bătrânul nobil la care mergem acuma; în ţara lui are un 
rang foarte important. Și sunt sigur că el știe precis despre 
ce e vorba. 

— Dar dacă bătrânul știe despre ce e vorba, nu-l poţi 
face să vorbească? Mai ales acum când e vorba și despre 
un asasinat? 

— Ştii doar că Orientalii aceștia nu dau prea mare 
importanţă vieţii așa cum dăm noi. Cred însă că Sfinxul ar 
cânta cu mai multă ușurință ultimul tango la modă, decât 
ne-ar da o oarecare lămurire bătrâna mumie; oamenii 
aceștia știu să tacă, pe cuvântul meu! 

— Şi cine e el în fond? Ştie englezește? 

— Vorbește engleza curent. Habar n-am însă ce face la 
Londra. Am impresia că e un magnat al comerțului sau al 
industriei. Ocupă o serie întreagă de apartamente la 
Langham și primește vizita celor mai importanţi financiari 
ai noștri. Știu doar că e cunoscut sub numele de d-l Cheng. 

— D-1 Cheng... - repetai. Și cum de vei putea vorbi cu el 
în privinţa afacerii acesteia? 

— D-l Shen i-a spus tot ce s-a aflat cu privire la chinezul 
de la Portsmouth și acuma vreau să-l anunţ că Holliment a 
fost asasinat; vrea să vadă ce impresie are să-i facă. Dar nu 
cred c-am să pot citi ceva pe faţa lui de pergament! 

Ne introduse un chinez îmbrăcat europenește și ne rugă 
să așteptăm. Trecură vreo zece minute, apoi se deschise o 
ușă și un domn foarte distins traversă holul și ieși. 

— Îl cunoşti? - mă întrebă Jifferdene. 

— Eu? nu! Dar cine-i? 

— Lordul  Mickelborough preşedintele lui Oriental 
Development Company... unul dintre cei mai cunoscuţi 
financiari. Firma lui se zice că... 

Dar se întrerupse; întoarse capul și se sculă imediat, iar 
eu îl imitai. În cadrul ușii pe unde ieșise bogatul lord, 
stătea un venerabil personaj îmbrăcat chinezește. Dar nu 
mă izbi nici costumul lui somptuos și neobișnuit, nici 
demnitatea cu care-l purta; ci vârsta lui înaintată! Părea că 
are mai mult de 100 de ani, și-l salutai făcând o plecăciune 
adâncă. Ne răspunse surâzând și observai atunci că ochii 
lui erau vioi și strălucitori ca ai unui om tânăr. 

— Nu intraţi? 

Avea un glas ferm, dar abia șoptit și extrem de dulce. 

— Ceva noutăţi pentru mine? îl întrebă pe Jifferdene. 

— Da, d-le. Holliment, omul de care aţi auzit vorbindu- 
se, a fost asasinat. 

Pe faţa bătrânului nu se mișcă nici un mușchi. 

— La Portsmouth... sau la Londra? întrebă doar. 

— La Londra, în dimineaţa asta, pe la ora 2 și jumătate, 
d-le. A fost înjunghiat.., dar nu și jefuit... Banii și bijuteriile 
erau lângă el. Hainele i-au fost tăiate, ca și cum asasinul ar 
fi căutat ceva. 

— Niciun indiciu? 

— Niciunul. Dar cred că asasinul e chiar chinezul care 
spiona fereastra lui Holliment care e probabil tot una cu 

omul pe car-l căutaţi și d-tră. 

D-l Cheng făcu un semn afirmativ.. 

— Probabil, spuse. 

Jifferdene îl făcu atunci atent asupra mea. 

— Acesta e tânărul care l-a văzut atunci pe Chinez. 

D-l Cheng mă examină. Expresia feţei sale se schimbă 
puţin. 

— Am însă impresia că tânărul n-ar putea recunoaște pe 
chinezul acela în mod precis, nu? 

— Nu, admise Jifferdene. Vom încerca totuși să-l găsim 
cercetând cartierul chinezesc. Am venit să vă întreb dacă 
n-aţi binevoi să ne daţi câteva semnalmente. 

D-l Cheng rămase câtva timp tăcut. Apoi se plecă spre 
detectiv. 

— Omul pe care-l caut are o ureche tăiată; lobul urechii 
stângi, spuse el liniștit. 

CAPITOLUL IX. 
VIZITATORUL DE LA MIEZUL 
NOPŢII 


Scosei o exclamaţie. Jifferdene se uită la mine. 

Bătrânul chinez surâse. 

— Memoria tânărului se deșteaptă! spuse calm. 

— Da, spusei, acuma când aţi spus că-i lipsește lobul 
urechii stângi, îmi amintesc că mi-a făcut impresia unei 
fizionomii anormale, mai ales în partea stângă, da, îmi 
amintesc foarte bine. Dar nu știu precis ce m-a făcut să am 
impresia asta... poate o cicatrice... sau așa ceva... 

— Lobul urechii. O lovitură de sabie. Preciză bătrânul. 

Jifferdene scoase și el o exclamaţie; nu știu însă dacă era 
o exclamaţie de ușurare sau de descurajare. 

— Nu ne-aţi putea da mai multe informaţii, d-le? întrebă 
el. Numele omului măcar? 

Faţa d-lui Cheng devenea din ce în ce asemănătoare cu a 
Sfinxului. 

— Fii liniștit d-l meu; în prezent poartă cu totul alt nume. 

— Aveţi dreptate. Dar mai e o chestiune mult mai 
importantă ca numele. Pentru ce îl căutaţi? 

D. Cheng clipi repede. 

— Deocamdată ar trebui găsi! spuse, Jifferdene își dădu 
imediat seama că nu vă mai scoate nimic, așa că renunţă 
să mai afle ceva. 

— Aș vrea totuși să cercetez cu de-amănuntul cartierul 
chinezesc, spuse. 

— Nu-l veţi găsi. Locuinţele compatrioţilor mei au fost 

mai de mult controlate... chiar de noi. 

— Atunci?... 

— Se ascunde probabil în casa unor compatrioți de-ai d- 
tră căci trebuie să aibă și complici. 

— Dac-aș ști măcar pentru ce a fost ucis Holliment! 
murmură polițistul. Sunt sigur că nu e vorba de-o afacere 
obișnuită. Alături de cadavru s-a găsit o foarte mare sumă 
de bani. Ce căuta atunci asasinul? 

D-l Cheng surâse mai ironic ca niciodată. 

— Ar fi mai interesant dac-am ști dacă asasinul a găsit 
ceea ce căuta, spuse. 

— Şi dacă n-a găsit? 

— În cazul ăsta, murmură bătrânul, va urma un alt 
asasinat, poate chiar două sau trei... 

Jifferdene îl privi o clipă pe d. Cheng. Apoi detectivul se 
sculă. 

— Cred că trebuie să ne punem pe lucru. Vă rămân 
obligat, d-le, deși speram că ne veţi da mai multe 
amănunte. 

Bătrânul nu răspunse. Ne conduse până la ușă și ne 
salută zâmbind. În momentul în care treceam totuși pragul, 
puse mâna pe braţul meu și șopti: 

— Ești foarte tânăr; păzește-te! 

— Sunt atunci în pericol, d-le? întrebai. 

— Erai de cealaltă parte a ferestrei, - răspunse el cu o 
privire semnificativă, - și omul care te spiona nu se dă în 
lătur de la nimic. 

Ajunsei în stradă complet zăpăcit. 

— Ascultă, Jifferdene, spusei poliţistului m-am săturat de 
toată afacerea asta. Sper că nu mai ai nevoie de mine. 
Miroase a crimă peste tot. Aș vrea să plec acasă. 

— Nu poţi pleca decât mâine, d-le Cranage, răspunse el 
rece. Mâine dimineaţă are loc ancheta asupra lui Holliment 
și d-ta ești martorul principal. Nu te teme însă. Te voi 
întovărăși în tot cursul zilei, iar într-un hotel de primul 
rang nu ţi se poate întâmpla nimic. 


48 


— Perspectivele sunt în orice caz atrăgătoare și chinezul 
acela bătrân m-a scos din sărite. E sigur că asasinul lui 
Holliment și complicii lui vor căuta pe toţi aceia care au 
avut de-a face cu el și probabil că știu că și eu mă număr 
printre ei. Asta înseamnă că sunt în pericol. 

— Nu-ţi fie frică. Eşti în mai mare siguranţă aici decât la 
Renardsmere House. Să mergem să vedem dacă s-a mai 
descoperit ceva la postul de poliţie din Paddington. 

„.Întâlnirăm acolo un om care păru foarte fericit că-l 
vede pe Jifferdene. 

— Voiam tocmai să vă telefonez. Am descoperit că 
noaptea asta, a fost văzut la Warrington Hotel un om ale 
cărui semnalmente sunt identice cu ale lui Holliment. Dacă 
doriţi, veniţi cu mine... L-am adus pe stăpânul Hotelului la 
morgă și și-a recunoscut clientul. Poate ne va da și alte 
amănunte asupra lui, sau asupra celui care-l întovărășea. 

— Să mergem atunci. Vino și d-ta d-le Cranage... Nu-i tot 
așa de interesant, adăugă el după ce luasem loc într-o 
mașină, ca și o vânătoare de vulpi? 

Aveam și eu impresia asta. O vânătoare de oameni!... 
adică un om anumit printre șapte milioane de alţi 
oameni!... 

Proprietarul hotelului aștepta vizita poliţiei. Ne invită 
într-un fel de birou și cei doi polițiști începură să-l 
interogheze: 

— A venit în bar pe la ora zece și jumătate și a stat până 
la ora închiderii. 

— Cu încă unul, nu-i așa? sugeră Birken, detectivul din 
Paddington. 

— Da. Un tânăr foarte bine îmbrăcat, evreu probabil. 

Mă oprii cu greu să nu strig. Neamore!... Neamore, fără 
îndoială!... Dar trebuia să tac. 

— L-ai mai văzut înainte? întrebă Jifferdene. 

— Niciodată. Poate că chiar de asta i-am și remarcat. Mi- 
au atras atenţia fiindcă au comandat șampanie, articol pe 
care nu-l vând prea des. Au băut la tejghea, pe îndelete, 

așa că am auzit chiar și ce vorbeau. 

— Ce anume? 

— Despre șansele pe care le are la Derby iapa ladyei 
Renardsmere, Rippling Ruby. Cel mai tânăr dintre ei părea 
foarte bine informat. 

— Şi după asta? 

— După ce a terminat sticla, cel mai bătrân s-a uitat la 
ceas și a spus: „Mai avem timp destul... dac-am mai lua o 
sticlă?” A cerut o sticlă, dar s-au dus s-o bea la masă. 

— Nu se ameţiseră? 

— Deloc. Erau calmi și liniștiți. 

— Şi-au stat mult timp la masă? 

— Până în clipa când am închis; au vorbit tot timpul. Şi- 
au aprins câte o ţigară și cel mai tânăr a venit și m-a 
întrebat dacă nu știu unde e Delaware Road. M-am dus 
până la ușă și le-am indicat direcţia străzii, care nu e 
departe de aici. Mi-au spus noapte bună și au plecat. 

— Împreună? întrebă Jifferdene. 

— Împreună! 

Pornirăm imediat în căutarea străzii Delaware. Era o 
stradă mărginită de vile micuţe cu fațadele în stuc, 
înconjurate de grădini. Un cartier foarte liniștit. Totuși, pe 
strada asta au venit cei doi oameni și la o distanță de mai 
puţin de 300 de metri a fost asasinat unul din ei două ore 
mai târziu. 

— Vei face investigaţii amănunțite aici Birken, spuse 
Jifferdene. Holliment și prietenul său au venit aici să se 
întâlnească cu cineva. Trebuie să știm cu cine anume. 

— Nu sunt prea multe case, observă Birken, și par 
locuite de oameni cumsecade, cu cont la Bancă și Biblia pe 
masă. Voi obţine numele tuturor și le voi face personal 
câte-o vizită. Dar să mă ia dracii dacă am să aflu ceva! 

— E bine să încerci totuși. Patronul hotelului ne-a spus 
că cei doi oameni vorbeau de curse. Informează-te mai 
întâi dacă există pe aici cineva care se ocupă cu așa ceva. 
E, în orice caz, un punct de plecare... Ce este d-le 

Cranage? 

Scosesem tocmai un strigăt de surpriză; probabil că 
tovarășii mei crezură că am înnebunit, mai ales că 
începusem să și gesticulez. 

Prin faţa noastră trecuse în mare viteză un taxi, încât 
abia i se putea citi numărul; dar eu reușisem totuși să 
recunosc persoana care-l ocupa. 

— Taxiul ăsta! strigai. Quartervayne era înăuntru!... 
omul care m-a trimis la Holliment! Repede!... să-l urmărim! 

Dar nu mai era niciun taxi prin apropiere, iar celălalt 
dispăruse la colţ. 

— Ești sigur că era el? întrebă detectivul. 

— Absolut sigur! Dacă l-am fi putut opri măcar! 

— Ne-ar fi fost de mare folos, natural. Dar am avut totuși 
noroc că l-am întâlnit. Asta înseamnă că pe el îl căuta 
Holliment și prietenul său. Poate că locuiește chiar pe 
strada asta; dă-i semnalmentele lui Birken. 

Mă executai, mă gândii apoi la faptul, ciudat peste 
măsură, că Holliment și Quartervayne erau în legătură cu 
Neamore, care era la rândul lui în legătură cu lady 
Renardsmere... 

— Ascultă, spuse Jifferdene, întrerupându-mi 
raţionamentul. Vom merge chiar în după amiaza asta la 
Legația Chinei, poate că d-l Sheng va fi mai comunicativ 
decât d. Cheng. 

D. Sheng se arată foarte curtenitor, dar nu puturăm 
scoate nici de la el nimic; conveni doar și el că asasinul lui 
Holliment trebuie să fie chinezul care spiona prăvălia. 

— Nu ne puteţi nici măcar spune cauza pentru care îl 
caută d. Cheng, prietenul d-tră? 

— Trebuie să-l găsim mai întâi. 

— Unde poate fi? 

— Cred că s-a ascuns în casa unor englezi, complicii lui 
probabil. 

— În noaptea asta trebuie să fi ieșit totuși, altfel nu-l 
putea ucide pe Holliment! 

— Sigur, surâse d. Sheng. Și cred că va mai înjunghia și 
pe alţii. Poate că atunci veţi pune mâna pe el. 

După ce părăsirăm Legația. Jifferdene începu să înjure 
ca un surugiu. După puţin timp se calmă. Apoi se ocupă de 
mine. Mă convinse să rămân peste noapte la hotelul 
Howard, din Norfolk Street și, pentru mai multă siguranţă, 
să nu ies deloc în timpul nopţii. După ce plecă comandai 
masa, apoi ieșii în hol să fumez; pe la ora 11 mă urcai în 
cameră. Începusem să mă dezbrac, când, unul din oamenii 
de serviciu îmi aduse un plic, anunţându-mă că cel care-mi 
trimesese pilcul mă așteaptă în hol. Deschisei plicul cu 
nerăbdare. Găsii o simplă hârtie pe care scria doar atâta: 
„Clarence Pier”. 

Coborâi imediat. Într-un colţ al holului îl zării imediat pe 
Quartervayne. 

CAPITOLUL X. 
QUARTERVAYNE 


Deși era oră destul de înaintată, holul era destul de 
populat: nu vrui să atrag însă atenţia. Nu manifestai nicio 
surpriză, deci. Îi întinsei mâna (cu regrete, trebuie să 
mărturisesc), ca și cum aș fi făcut cel mai simplu lucru din 
lume. 

— Putem vorbi câteva cuvinte într-un colţ mai retras? 
întrebă el pe șoptite. 

Ne așezarăm într-un colț mai retras din fumoar. 

— Să bem ceva; ceva tare, spuse. 

Chemai un chelner și el comandă brandy. Apoi mă 
întorsei spre el. 

— Cum de-ai știut că sunt aici? N 

— Te-am văzut cu Jifferdene de la Scotland Yard. Il 
cunosc bine. Un tip foarte reușit!... Apoi v-am urmărit până 
aici. Voiam să te văd! 

Chelnerul aduse băutura, Quartervayne bău, apoi reluă, 
tot pe șoptite. 

— Ştii cred ce i s-a întâmplat lui Holliment? 

— D-ta știi? 

— Am citit în ziare. Dar ziarele nu spun nimic; sunt însă 
sigur că și d-ta, că și mine de altfel, ai idee cam cine a 
făcut asta... nu? 

— La urma urmei de ce ai venit aici, d-le Quartervayne? 

— Îţi spun imediat. Pentru că vreau să-ţi fac o ofertă. Eu 
te-am vârât în afacerea asta și tot eu vreau să te scot. De 
asta am venit aici! 

— Foarte amabil din partea dumitale; dar crezi cu 

adevărat că sunt în pericol? 

Scoase un pachet de ţigări, îmi oferi și mie una; când 
aprinse chibritul, observai că mâna îi tremura. Părea într- 
adevăr foarte agitat. Mai bău puţin brandy și căpătă 
încredere din nou. 

— Ascultă băiatule, spuse. Noi știm foarte bine cine l-a 
trimis pe lumea cealaltă pe bietul Holliment. Blestematul 
acela de chinez! Şi e gata să mă trimită și pe mine, ca și pe 
d-ta de altfel... dacă nu fugim din calea lui la timp. Eu sunt 
tocmai pe punctul de-a o șterge. Vino cu mine. 

— Să viu... unde? 

— Destul de departe. Așa fel încât între noi să fie marea. 
Eu plec chiar mâine dimineaţă. Îmi pot continua afacerile 
și în altă parte; mult mai bine în străinătate decât aici, cu 
siguranţă. Am bani destui, n-ai grijă, așa că te pot plăti ca 
secretar, dacă vrei. De ce să rămâi aici atunci? 

— D-le Quartervayne, ţi-aș fi foarte obligat dacă aș ști, 
ce motive are blestematul acela de chinez să mă ucidă, de 
altfel ca și pe d-ta... și de ce l-a ucis pe bietul Holliment? 

— Foarte simplu, spune el așezându-se mai comod în 
fotoliu. Dar spune-mi mai întâi ce ai povestit poliţiei? 

— Aventura mea de la Portsmouth, din clipa în care te- 
am întâlnit, până în momentul în care am fost găsit pe 
domeniul Chilverton Downs. 

— Şi poliţia ce știa? 

— Aproape nimic. Doar că un chinez e căutat de 
compatrioţii săi și că nu poate fi găsit. Poliţia crede de 
asemenea că asasinul lui Holliment e chiar chinezul în 
chestie. Dar atâta tot. Dar d-ta? 

Quartervayne bău paharul tot și făcu semn chelnerului 
să-i mai aducă unul. Apoi se întoarse din nou spre mine. 

— Eu?... Fii sigur că tipul e undeva prin Londra; după 
isprava de astă noapte nu mai e nici o îndoială. Dar văd că 
ești nerăbdător să știi de ce... Îţi voi spune imediat și 
atunci vei înțelege totul. 

Își apropie fotoliul de al meu și începu pe un ton de 

confesiune: 

— Holliment învârtea mai multe afaceri la Portsmouth. 
Magazinul pe care l-ai văzut, un depozit de cărbuni și 
altele. Eu eram asociatul lui și afacerile mergeau minunat. 
Dar mă ocupam și eu de mai multe lucruri. Printre altele, 
Holliment avea și o afacere care-i aparţinea în întregime. 
Tinea o casă mobilată, un fel de pensiune de familie, prin 
Portsea. O pensiune ieftină, înţelegi, frecventată de oameni 
săraci; camera și micul dejun, trei șilingi; iar restul mai 
târziu. Ei bine! In pensiunea asta a venit nu de mult un 
chinez... Chinezul în chestiune! 

— Aș vrea să știu, d-le Quartervayne, dacă l-ai văzut 
vreodată? 

— O dată sau de două ori, pe stradă, cu Holliment; dar 
nu prea bine! 

— Ai observat ceva la figura lui? O cicatrice sau ceva 
asemănător? 

— N-am avut ocazia să-l văd prea de aproape și să-l 
studiez, ţi-am spus doar! Știu că era îmbrăcat europenește, 
mult mai bine decât clienţii obișnuiți ai lui Holliment. 
Oricum însă.. nu era decât un galben! 

— Cum îl chema? 

— Chuh Sin! Îi spusese lui Holliment că venise să 
studieze felul de viaţă al englezilor. Dar într-o bună zi s-a 
îmbolnăvit; doctorul pe care l-am chemat spunea că are 
variolă l-a transportat într-un spital, spunându-i lui 
Holliment că e un caz grav, mai mult ca sigur mortal. Se 
împlinise aproape șase săptămâni de când locuia la 
pensiunea lui Holliment și nu plătise încă nimic. Atunci 
Holliment a făcut prostia să-i vândă lucrurile ca să-și 
scoată pârleala. Dar între tipul s-a însănătoșit, doctorul 
greșise pronosticul, căci chinezul nu avusese variolă. Am 
aflat asta chiar, în dimineaţa în care a ieșit de la spital, de 
asta m-ai văzut atunci pe chei așa de tulburat... 

Îl privii fix pe Quartervayne. 

— Şi vrei să mă convingi că numai pentru că ieșise 

chinezul din spital erai așa de înfricoșat? Înţelegi doar că 
nu sunt așa de nebun ca să te cred. E cu totul altceva la 
mijloc! 

— Nici nu cunoşti ce fel de oameni sunt galbenii ăștia, 
îmi răspunse. Ştia că sunt asociatul lui Holliment și eram 
sigur că se va înfuria peste măsură când va afla că i-am 
vândut lucrurile. 

— Depinde în ce constă aceste lucruri, observai cu 
ironie. Cred că d-ta știi; dar te rog continuă! 

— Nu mai am prea multe de spus. Am plecat chiar în 
dimineața aceea când te-am trimis să-l avertizezi pe 
Holliment. Ceea ce a urmat știi și d-ta foarte bine. 

Nu-i răspunsei imediat. Incepeam să pricep. Era evident 
că Holliment, umblând printre lucrurile lui Chuh Sin, 
dăduse peste ceva foarte preţios, ceva despre care urma să 
știe imediat și Quartervayne; și atunci, știind că omul e pe 
moarte, au vândut foarte frumos obiectul, preţios. Era însă 
inutil să-l contrazic pe Quartervayne în totul. Îmi aminti la 
timp că el nu știa încă nimic despre raporturile mele cu 
lady Renardsmere. 

— Știu într-adevăr ce s-a întâmplat în magazinul lui 
Holliment, răspunsei, și asta mai bine decât oricine. Dar aș 
vrea să te mai întreb ceva. Unde erai în momentul în care 
am plecat cu Holliment din Portsmouth cu mașina, în 
noaptea aceea? _ 

— Ei bine! Holliment m-a luat și pe mine. In drum, puţin 
mai târziu; adică la marginea orașului. 

— Eu dormeam nu? Dormeam dus? 

— Da. Fiindcă ţi se dăduse un narcotic. Asta numai 
pentru a nu te amesteca și pe d-ta în afacerea asta. Sper că 
nu ţi-a făcut nici un rău narcoticul! 

— Şi pe urmă m-aţi dat jos între dunele de la Chilverton? 

— Puțin mai departe de casta lui Manson antrenorul, 
preciză Quartervayne. Cunoșteam foarte bine locurile, căci 
eram prieten cu răposatul Manson. Acum a luat 
conducerea fiica lui. O fată foarte frumoasă și mai ales 

foarte capabilă. O, dar te-am așezat cu mare băgare de 
seamă și ţi-am strecurat în buzunar și o sută de lire; și un 
bilet. Și mi se pare că erau foarte bine venite cele o sută 
de lire căci erai pe geantă! 

— Pentru moment, d-le, pentru moment, ripostai. Și de 
ce aţi răsturnat mașina în carieră? 

— Oh, era o rablă și apoi l-ar fi compromis pe Holliment. 
Am avut grijă să ascundem placa cu numărul și tot ce ar fi 
indicat numele proprietarului. Nu voiam, să lăsăm niciun 
indiciu, înţelegi doar. Dar asta nu l-a împiedecat pe 
blestematul acela de chinez să pună mâna pe Holliment. 

— Dacă ești așa de sigur că chinezul l-a ucis pe 
Holliment, de ce nu reclami poliţiei? 

— Ah, dar n-am avut niciodată de-a face cu poliţia; să-și 
facă singuri datoria, n-am chef să-i ajut eu! 

— Nu spun că trebuie să-i ajuţi, dar e de datoria d-tale 
să le spui tot ce mi-ai spus și arie. 

— Nu le voi spune nimic. Și-apoi cum i-aș face să 
înţeleagă? Chinezii seamănă între ei ca picăturile de apă! 

— Da, dar mi se pare că chinezul în chestie avea un 
nume. Chuh Sin ai spus, nu? 

— Nu-i greu să-și schimbe numele. Cine știe cum l-o fi 
chemând acum! Dă-o dracului de poliţie! Primul lucru pe 
care-l am de făcut e s-o șterg.. mai întâi în Olanda. Vino și 
d-ta cu mine. Ești un tip bine, cult.. tocmai ce-mi trebuie... 

— Îţi sunt foarte obligat, d-le dar nu merg cu d-ta. Mie 
nu mi-e teamă de nici un chinez, căci nu câștigă nimeni 
nimic dacă mă ucide. A propos, știi că ceasul și banii lui 
Holliment au fost găsiți lângă cadavru? In schimb 
buzunarele mortului erau întoarse pe dos și căptușeala 
hainelor tăiată toată. Ceea ce înseamnă că tipul căuta 
ceva. Ce? Dumneata trebuie să știi. Spune-mi și mie! 

Îl priveam pe Quartervayne drept în faţă. Deși era foarte 
nervos, mai avea încă tăria să se controleze, așa că faţa lui 
rămase neschimbată. Începu să-și frece bărbia. 

— Nu pot spune nimic. Intenţiile orientalilor acestora 

întrec orice imaginaţie. 

— Posibil. Dar pentru orientali ca și pentru Occidentali, 
un ceas de aur rămâne tot un ceas de aur și câteva suite de 
lire sunt un obiect foarte ispititor, mai ales pentru un om 
care n-are decât să le treacă în buzunarul său, și cred că 
înţelegi foarte bine că nu e vorba de crimă obișnuită. Şi 
deci asasinul lui Holliment poate fi chinezul... 

— Cine ar putea fi dacă nu el? 

— Putea fi și un englez. Eu nu-l cunosc însă... și nici d-ta. 
Dar în tot cazul, asasinul căuta ceva, ceva pe care spera 
că-l va găsi la Holliment. Ceva care a fost căutat cu 
frenezie, așa că ceasul și banii au fost daţi la parte, ca 
niște lucruri fără importanţă... 

— Văd că ai o imaginaţie foarte bogată tinere! Dar poţi 
atunci presupune că asasinul a fost întrerupt de cineva 
tocmai când avea de gând să ia ceasul și banii, și a fost 
nevoit să lase tot și să fugă. 

— Nu se ţine! Asasinul a avut totuși tot timpul să taie 
căptușeala, să controleze buzunarele... Nu! Căuta altceva. 
Dar ce? 

— Ți-am spus că nu știu nimic. 

— Foarte bine. Îl cunoşti atunci pe Percy Neamore? 

Tresări și se îngălbeni ca un mort. 

—Ce știi cu privire la Neamore? întrebă. 

— N-are nicio importanţă. Dar îl cunoști? Eu sunt sigur 
că da. Şi iată pentru ce: în noaptea asta, Neamore și cu 
Holliment au stat până târziu în barul hotelului Warington, 
în Maide Vale, apoi au plecat amândoi să caute strada 
Delaware, unde trebuia să se întâlnească cu cineva! Cu d- 
ta, nu? Pentru că, înţelegi doar, te-am văzut după amiaza 
asta într-un taxi chiar pe Delaware Road. Acum dă-i 
drumul! Cine-i Neamore? 

Quartervayne se uită la mâne cu privirile rătăcite. Apoi 
se sculă brusc și porni spre ușă. Și mai înainte să-l pot 
ajunge ieși și dispăru în întunericul de afară. 

CAPITOLUL XI. 
TRENUL PLEACA 


Rămăsei mult timp treaz, în pat, încercând să descurce 
ițele. 

Eram sigur că povestea începea cu chinezul pe care-l 
văzusem la hotelul Langham, d. Cheng. Încercai să 
reconstitui aventura, cu puţinele date pe care le deţineam. 

D. Cheng, un foarte bogat financiar, vine în Europa 
pentru niște afaceri oarecare. Vine însoţit de o armată de 
secretari şi de servitori. În timpul șederii la Paris, unul 
dintre ei, Chin Sin, fură ceva de preţ și fuge în Anglia. Se 
oprește la Portsmouth. Ia o cameră la pensiunea Holliment 
se îmbolnăvește, e dus la spital, își lasă bagajele la 
pensiune. Revenind de la spital, constată că proprietarii 
pensiunii i-au luat lucrul acela foarte preţios. Atunci adună 
o bandă de pungași și atacă prăvălia; atac la care am 
nefericirea să fiu martor ocular. Apoi Holliment dispare... 
Chinezul îl urmărește și-i dă de urmă. Probabil că are mulţi 
prieteni la Londra... Îl asasinează pe Holliment și caută 
acel ceva în căptușeala hainei. Până aici toate bune. 

Dar în ce constă acel misterios lucru? 

Și pentru ce n-a vrut să dea nicio lămurire în privinţa 
asta d. Cheng? 

Holliment, Quartervayne și cu Neamore sunt asociaţi? 

A vândut oare Neamore acel ceva lui lady Renardsmere 
pentru suma de 10.000 de lire? Și poate că chiar eu am 
transportat  preţioasa captură la avocatul  lady-ei 
Renardsmere în timp ce chinezul dădea târcoale? 

Și începu să mă chinuie din nou întrebarea: trebuia să 

spun poliţiei tot ce știam, sau nu? 

Nu voiam s-o amestec pe lady Renardsmere în afacerea 
asta, cel puţin înainte de a sta de vorbă cu ea. Dacă m-ar 
lăsa Jifferdene să plec la Renardsmere, poate că ar fi mai 
bine; poate că stăpâna mea va comunica ea singură poliţiei 
ceea ce știa. 

Luai hotărârea să vorbesc mai întâi cu Peggie Manson. 

Dar nu puteam pleca, fiindcă avea loc chiar a doua zi 
blestemata aceea de anchetă. 

Mă temeam foarte mult de ancheta asta. Nu știam la ce 
întrebări trebuia să răspund și cum să fac să nu pronunt 
numele lui lady Renardsmere; și nici dacă trebuia să 
pomenesc de Neamore... 

Era trecut de nouă când coborâi a doua zi. Tocmai 
citeam ziarele de dimineaţă când fui chemat la telefon. 
Jifferdene îmi spuse că ancheta va avea loc după amiază, 
că nu putea veni să mă vadă, dar că era mai bine să-l 
aștept la hotel pe la ora 1. Îl întrebai: 

— Nimic nou? 

— Nu. Poate vom ști peste câteva ore. Stai liniștit și ai 
face mai bine să nu ieși din hotel. 

— Bine! răspunsei. 

Eram însă hotărât ca în orele acestea libere să fac pe 
detectivul, pe contul meu. 

După ce luai micul dejun, chemai un taxi și cerui să fiu 
condus la Ritz. Prezentai unui funcţionar important de 
acolo cartea de vizită oficială a lui Jifferdene, luai un aer 
plin de importanţă, îl luai la o parte și-l întrebai 
confidenţial: 

— Cunoașteţi pe lady Renardsmere? 

— Oh, sigur! 

— Bine! Aș putea ști dacă a venit să dejuneze aici acum 
vreo trei zile?, 

— Da! 

— Cu un tânăr elegant, nu? precizai eu. 

— Exact. 

— Îl cunoașteţi? 

— Nu. Nu l-am mai văzut niciodată. 

— A mai venit cineva la masa lor? 

Făcu semn că da. 

— Da, mai târziu. După ce lady a reţinut o masă de 4 
persoane, tânărul s-a dus să dea un telefon. Apoi au 
așteptat în hol și după o jumătate de oră au mai venit doi 
domni. Tânărul a făcut prezentările, apoi au dejunat 
împreună. 

— Mi-aţi putea descrie pe ceilalți doi domni? 

— Sigur. Nu erau... înţelegeţi... oameni de lume. Bine 
îmbrăcaţi de altfel, dar... Trebuie să fi fost doi mici 
burghezi. Cred că lady Renardsmere avea de aranjat ceva 
cu privire la curse. 

— Cum arătau? 

— Unul era înalt și voinic, celălalt scurt și gros. Aveau 
amândoi haine noi, cenușii și pălării de aceiași culoare, cu 
panglică neagră. Tânărul era în costum de stradă, cu 
pălărie da mătase. 

— Credeţi c-au tratat anumite afaceri? Au semnat hârtii 
sau ceva asemănător? 

— Da, răspunse omul după un moment de gândire. 
Cafeaua și lichiorurile le-am servit chiar eu și am văzut-o 
pe lady Renardsmere semnând un cec pe care l-a dat apoi 
tânărului. 

— Au ieșit împreună? 

— Nu cei trei domni au plecat imediat ce li s-a dat cecul. 
Lady Renardsmere a rămas pană la ora trei, când a venit 
mașina. 

Ceea ce însemna că Neamore prezentase pe Holliment și 
pe Quartervayne la Ritz; și probabil că lady Renardsmere 
cumpărase de la ei preţiosul obiect pe care Chun Sin îl 
furase de la stăpânul său, enigmaticul domn Cheng. 

Ajunsei la hotel puţin înainte de ora unu. Jifferdene veni 
imediat, turburat. 

— Blestematul ăsta de chinez a plecat! strigă, trântindu- 

se într-un fotoliu. 

— Cine?... Domnul Cheng? 

— El în persoană. A plecat aseară la Paris aproape 
imediat ce l-am părăsit. Dracu să-l ia! S-a dus degeaba 
dimineața mea de astăzi. 

— Cum asta? 

— Ei bine! Găsisem un motiv minunat de al face să 
vorbească, citându-l ca martor pentru ancheta de după 
amiază. M-am dus chiar eu să-i duc citaţia în dimineaţa 
asta, dar ia-l de unde nu-i! Și sunt sigur că știe multe 
bufnița! 

— De ce? 

— Pentru că refuză să spună de ce îl caută pe chinezul 
care l-a ucis pe Holliment. 

— Nu crezi că știe tot așa de bine și d-l Shen? 

— Nu știe nimic. M-am dus la el imediat după plecarea 
Sfinxului. A ieșit puţin din cochilie de data asta și m-a 
asigurat că habar n-are despre ce e vorba. Ştie doar că 
Cheng voia să pună mâna cu orice preţ pe chinez, atâta 
tot. 

— Atunci n-am înaintat nici cu o centimă. Şi ancheta? 

— Are loc la ora trei. Nu va fi decât o simplă formalitate. 
Adevărata anchetă va avea loc mult mai târziu; peste șapte 
opt zile probabil, așa că nu te neliniști. 

Birken, pe care-l găsirăm la postul de poliţie din 
Paddinggton, descoperise ceva interesant.  Auzise 
vorbindu-se de un tip care locuise câteva săptămâni pe 
Delaware Road și care plecase pe neașteptate chiar în 
dimineaţa zilei în care fusese asasinat Holliment. Ne-am 
dus cu toţii la casa cu pricina; văzurăm câteva bilete de 
închiriat. Ne deschise chiar proprietăreasa. Se arătă gata 
să ne spună tot ce doream. Aflarăm astfel că avusese ca 
chiriaș timp de trai săptămâni un domn înalt și voinic care 
avea foarte mulţi bani și pe care-l chema d-l Carr. Citea 
foarte multe, ziare, mai ales de sport. Scria deseori scrisori 
și primea multe telegrame, mai ales după amiază, între 

patru și jumătate și șase. î 

— Rezultate de la curse! preciză Jifferdene. Il vizita 
cineva, d-nă? 

— Nimeni până în ultima noapte. Atunci au venit să-l 
vadă doi domni aproape de miezul nopţii. Mă duceam 
tocmai la culcare când au sunat. 

— l-aţi văzut? 

— Le-am deschis chiar eu. Unul era scurt și gros, celălalt 
mult mai tânăr, mi s-a părut evreu. Au stat vreo zece 
minute cu dl Carr, apoi au plecat toţi trei. D-l Carr avea 
cheia de la ieșire și l-am auzit întorcându-se pe la ora trei 
dimineaţa. 

— Singur? 

— Oh, da! 

— Şi nu v-a spus nimic cu privire la vizita din cursul 
nopţii? 

— Nu, iar eu nu mi-am permis să-l întreb nimic. Era un 
domn foarte liniștit și foarte cumsecade. 

— Şi când a plecat? întrebă nerăbdător Birken. 

— Chiar ieri după amiază. Mi-a spus că era nevoit să 
plece pe Continent pentru niște afaceri urgente. Și-a făcut 
imediat geamantanul și peste 20 de minute era în taxi. 
Poate că doriţi să-i vedeţi apartamentul. A rămas în starea 
în care l-a lăsat. 

Poate că ochii detectivilor sunt mai exersaţi; eu văzui 
însă numai un morman de ziare vechi, în cea mai mare 
parte de sport și o cantitate impresionantă de telegrame 
puse teancuri. Jifferdene avusese dreptate; d. Carr juca la 
curse și făcuse numeroase pariuri; câte odată pierduse, 
dar de cele mai multe ori câștigase. 

— Sunt sigur că era Quartervayne, spuse Jifferdene după 
ce părăsirăm casa. Păcat că n-am putut pune mâna pe el! 

Ancheta de care mă temusem atâta, nu fu într-adevăr 
decât o simplă formalitate. Nici nu depusei măcar, căci 
venise de la Portsmouth ruda lui Holliment care ţinea 
pensiunea de familie. Nu făcui decât act de prezenţă. 

— Vei fi chemat și la o adevărată anchetă, d-le Cranage, 
care va avea loc peste 15 zile, îmi spuse Jifferdene. 

— Sper că vom ști mai multe atunci, spusei. Acum pot 
pleca, nu? Abia mai am timpul să prind trenul de cinci. 

Și, pornii imediat la gara Victoria; voiam să ajung cât 
mai repede la Renardsmere și mai ales să mă întâlnesc cu 
Peggie Manson. Ajunsei pe peron în momentul în care 
pornise trenul. 

Mă pregăteam tocmai să sar în ultimul vagon, când auzii 
pe cineva că mă strigă... Mă întorsei și-l văzui pe Jifferdene 
făcându-mi semn să rămân... 

Rămăsei... trenul ieși din gară. Jifferdene veni gâfâind. 

— Quartervayne.... spuse. Quartervayne... găsit în East 
End... asasinat! 

CAPITOLUL XII. 
AL DOILEA ASASINAT 


Nu mi-e rușine să mărturisesc că am simţit un fier rece 
alergându-mi de-a lungul șirei spinării la vestea asta. Incă 
un asasinat!... Al doilea în trei zile! Era pentru prima dată 
când auzeam de moartea unui om pe care-l văzusem 
sănătos tun numai cu câteva ore mai înainte. Cine va fi 
următorul? 

Strigai scos din fire: 

— Quartervayne?... Imposibil! 

Dar mă oprii la timp, că nu voiam să-i spun lui Jifferdene 
nimic înainte de a mă fi dus la Renardsmere. Şi cine știe 
când mă puteam duce? 

— De ce imposibil? Sunt sigur că e el după felul în care 
au fost date semnalmentele. 

— Ah, atunci nu ești sigur! 

— Ba sunt absolut sigur. Dar vreau să-l vezi și d-ta. 

— Unde-i? 

— Într-un hotel... un hotel de proastă calitate, lângă 
docuri. A venit noaptea, spunând, că trebuia să ia vaporul 
a doua zi dimineaţă; a cerut să fie trezit la o anumită oră. 
Dar când s-au dus să-l scoale, n-a răspuns; au intrat în 
cameră și l-au găsit mort... asasinat. După toate 
aparențele, trebuie să fie Quartervayne. 

Îmi amintii că nenorocitul îmi spusese că voia să plece în 
Olanda. 

Nu mai vorbirăm nimic tot timpul drumului. L.uasem 
trenul și ne oprirăm în gara Mark Lane. 

Intrarăm apoi în rețeaua de străduţe întortocheate care 

înconjoară docurile S-ta Ecaterina. Jifferdene cunoștea 
foarte bine drumul. Mă duse imediat la postul de poliţie a 
cartierului, unde spuse că eu eram în drept să identific 
victima. 

Îl întovărășii pentru a doua oară la morgă. Morga de aici 
era și mai murdară și mai sumbră decât cea în care fusese 
depus Holliment. 

— Da, spuse-i imediat ce aruncai o privire cadavrului. E 
Quartervayne. Şi acum să ieşim! 

Pornirăm spre hotelul în care fusese ucis nenorocitul; 
Kellerman's Private Hotel, o clădire cenușie și mizerabilă. 

Ne primi un om gras, cu mânecile suflecate care ne 
introduse imediat într-un fel de birou. 

— Urâtă afacere, d-le Kellerman, spuse Jifferdene. Nu-i 
vina dumitale, bine înţeles... 

Omul scoase un suspin de ușurare, iar nevastă-sa, care 
intrase după noi, începu să povestească cu lux de 
amănunte tot ce știa. Aflarăm astfel că ei erau culcaţi când 
se prezentase Quartervayne, care ceruse o cameră; l-a 
servit portarul de noapte. Jifferdene ceru să-i fie adus 
portarul; era un vlăjgan solid, cu niște pumni de boxer. 

— La ora 11 noaptea mi-am luat serviciul în primire. 
Până la ora 12 și cinci minute nu s-a întâmplat nimic. La 
ora aceea a venit domnul pe care l-am găsit apoi mort. Mi- 
a spus că vrea o cameră și că mă roagă să nu fie trezit 
înainte de ora 11 și jumătate, căci vaporul lui nu pleacă 
decât după amiază. A plătit camera și micul dejun înainte, 
cum e obiceiul, apoi s-a instalat în hol și a început să 
fumeze; mi-a cerut o sticlă cu apă rece și un pahar. Avea la 
el o sticlă de whisky, pe care mi-a cerut să i-o deschid. 

— Ai băut și d-ta cu el? 

— Nu, căci nu mi-a oferit nimic. Mi-am aprins pipa și am 
început să citesc jurnalele de seară când au venit alţi doi 
domni care mi-au cerut camere; au plătit și ei înainte. 
Înainte de-a se duce la culcare s-au dus și ei în hol să 
fumeze. Erau doi domni îmbrăcaţi modest, așa cum sunt 

majoritatea clienţilor noștri. Unul dintre ei avea cercei; 
cred că erau marinari 

— Şi apoi? întrebă detectivul. 

— Încă cinci minute liniștite. Apoi domnul care venise 
mai înainte m-a chemat și mi-a spus să mai aduc două 
pahare ca să bea și ceilalți domni cu el. Când am venit cu 
paharele i-am găsit împreună și i-am lăsat vorbind și bând. 

— Şi cât a ţinut asta? 

— Până la ora două. Pană când au golit sticla de whisky. 
Apoi i-am condus la camerele respective. 

— Nu s-au certat? 

— Nu. Și-au urat noapte bună foarte politicos. L-am 
condus pe primul venit la numărul 15, iar pe ceilalţi doi la 
numerele 16 și 18. Camera 15 e chiar în fața camerei 16. 

— Când i-ai revăzut? 

— 16 și 18 au plecat la ora șapte dimineaţa chiar în 
momentul în care se termina serviciul de noapte. Nici n-au 
luat micul dejun; s-au îndreptat spre docuri. 

— Bine... și celălalt? 

— Ah! eu m-am dus la culcare; cu mă culc întotdeauna la 
ora 11 dimineaţa și mă scol la șase seara, înţelegeţi... 
Băiatul de la etajul respectiv a venit să mă trezească și să- 
mi spună că numărul 15 nu răspunde. M-am sculat și m-am 
dus cu el; apoi ne-am dus amândoi la patron și am deschis 
ușa cu altă cheie. L-am găsit într-un lac de sânge... 
înjunghiat în gât... și-am anunţat imediat poliţia. 

— Care a pus un gardian la ușă și a încuiat ușa. Cred că 
vă așteaptă, nu? încheie d-l Kellerman. 

— Da, ne urcăm imediat. 

Agentul de la ușă, recunoscând pe detectivul cartierului 
ne dădu cheia camerei. 

O privire aruncată spre pat îmi fu de ajuns, mă apropiai 
de fereastră simțind că-mi vine ameţeală. Jifferdene veni 
după mine. 

— Ferestrele fără zăvor, murmură. Au putut fi deschise 
foarte ușor pe dinafară! 

Se plecă peste fereastră. Sub noi întindea acoperișul 
plat al unei construcţii alăturate. 

— Un om agil, se poate urca cu ușurință până aici, 
încheie el. 

În timp ce inspecta mobilele, observai pe o noptieră 
ceasul victimei, lanţul și un portofelul bine garnisit, ca și 
un cec asupra unei bănci din Amsterdam, cec care avea o 
valoare considerabilă. Îmi amintii că observasem că și 
hainele lui Quartervayne fuseseră sfâșiate, ca și ale lui 
Holliment. Asasinatul acesta era identic cu cel dintâi. 

Coborâi cel dintâi în stradă; mă ajunseră din urmă și cei 
doi polițiști. 

— Am impresia să asasinul a intrat pe fereastră, spuse 
Jifferdene. Niciun indiciu.., nimic.., Dar e tot opera 
chinezului, sunt sigur. De altfel d-l Chang a anunţat că vor 
mai fi victime... chiar și o a treia... 

— Nu-i suspectezi atunci pe oamenii, care au venit la 
hotel după Quartervayne? întrebai. 

— Nu. Cred că venirea lor se datorește unei simple 
întâmplări. Nu ne rămâne decât să răscolim Londra și să-l 
găsim pe galbenul acela blestemat... Dar nu te teme, d-l? 
Cranage! Rămâi tot timpul zilei cu mine, iar seara nu ieși 
din hotel... 

Dar nu mă dusei la hotel, când mă despărții de detectiv. 
~f 

Eram decis să fac altceva. Începui prin a mânca o masă 
substanțială, ceea ce făcu să se îndepărteze de mine 
amintirea lugubră a morgii și a camerei de hotel în care 
fusese ucis asociatul lui Holliment. Mă duse apoi la un 
garaj, închiriai un foarte bun automobil, fără să mă uit la 
preţ. Părăsind Londra seara, ajunsei în faţa casei Manson 
la ora unu noaptea hotărât s-o văd pe tânăra fată cu orice! 
preţ. 

CAPITOLUL XIII. | 
MISS HEPPLE ÎMI VINE ÎN 
AJUTOR 


Menson Lodge, care fusese construită de tatăl lui 
Peggie, era o locuință impunătoare, cu mai multe intrări. O 
cunoșteam destul de bine așa că mă dusei direct la ușa 
situată sun camera de dormit a lui Peggie, ale cărei 
ferestre dădeau spre grajduri. 

Ştiam că ușa are o sonerie electrică, așa că Peggie putea 
fi chemată la orice oră din noapte. Pusesem tocmai degetul 
pe buton și ascultam sunetul străbătând în încăperile 
tăcute, când din boschetul vecin sări până la mine un 
vlăjgan și mă apucă de braţ. 

— Ce faci la ora asta, aici? mă întrebă. 

— Mă întreb ce faci d-ta! i-o întorsei. 

— Asta e treaba mea. Te rog răspunde. 

— Întâi lasă-mi braţul, căci... 

În momentul acesta apăru la fereastră o formă drapată 
în alb și auzii vocea lui Peggie. 

— Ce s-a întâmplat? strigă. Cine vorbește? 

— Peggie! o strigai pe nume. Sunt eu, Cranage. Am venit 
direct de la Londra ca să te văd. Coboară imediat te rog, și 
miss Hopple de asemenea... E aici un ora străin... 

— Oh!, strigă ea. Lăsă-l d-le Robindale. E d. Cranage, 
secretarul lady-ei Renardsmere. Cobor imediat 

Și Robindale îmi lăsă imediat braţul, bombănind. Porni 
spre grajduri; câteva minute mai târziu, ușa se deschise și 
mă găsii în faţa lui Peggie și a d-rei Hepple; erau 

amândouă extrem de mirate. Intrai și închisei ușa. 

— Cine e individul ăsta? - întrebai. Să-l ia dracu! 

— Sunt, exact de părerea d-tale, declară Peggie. De ieri, 
habar n-am de ce, lady Renardsmere mi-a trimis doi 
detectivi particulari, unul de zi și unul de noapte. D. 
Robindale era tocmai detectivul de noapte. Dar d-ta?.. 

— Am închiriat un automobil de la Londra și am venit să 
stăm de vorbă înainte de-a vorbi cu Lady Renardsmere. 
Nici nu vă închipuiţi câte am de spus. Urmarea aventurii 
de la Portsmouth. Adică o serie de asasinate... Vreau să 
văd care e părerea d-tră! 

— Vino atunci în holul mic! spuse Peggie. 

Îmi prepară un whisky cu sifon, îmi oferi biscuiţi și ne 
așezarăm toţi trei în jurul mesei; eu în impermeabilul meu 
murdar de ulei, ele în elegante rochii de casă. Le povestii 
pe îndelete tot ce mi se întâmplase de când plecasem la 
Londra. 

Ele mă ascultară cu multă atenţie; auzii pendula sunând 
ora trei. A 

— Şi acuma ce mă sfătuiţi să fac? Intrebai. 

— Nu înțeleg încă de ce n-ai spus nimic poliției despre 
ce știai de Neamore, spuse Peggie. 

— A avut dreptate, declară miss Hepple. Trebuie să vadă 
mai întâi pe Lady Renardsmere și să dea chiar ea declaraţii 
poliției. 

— Ce fel de declaraţii? 

— Despre raporturile ei cu omul acesta, ca și despre 
raporturile ei cu Holliment şi Quartervayne. Căci am 
impresia că asasinul n-a găsit ceea ce căuta, așa că sunt 
sigura că va încerca din nou. 

Peggie făcut un gest de oroare. Dar miss Hepple încerca 
să judece lucrurile la rece. 

— Poate că de data asta va fi rândul lui Neamore... spuse 
cu jumătate de glas. 

— Așa cred și eu, răspunse bătrâna. Şi dacă nu va găsi 
nici de data asta ceea ce caută... 

— În caz că vor să meargă până la capăt, continuai, 
atunci... poate fi rândul lady-ei Renardsmere? 

— Nu, făcu ea. Dacă sunt la curent cu lucrurile, va fi 
rândul lui Pennithwaite, avocatul ei. Căci sunt sigură că 
misteriosul obiect e în mâinile lui și l-ai dus chiar d-ta în 
persoană. Cred că Neamore a servit de intermediar și că 
era informat de anumite slăbiciuni ale patroanei dumitale. 

— Ce slăbiciuni? întrebai. 

Peggie surâse. 

— Credeam că i le cunoști. Sunt de notorietate publică, 
spuse ea. 

— Evident că d-l Cranage nu i le cunoaște încă, spuse 
miss Hepple. 

Apoi se întoarse spre mine: 

— Lady Renardsmere are pasiunea pietrelor preţioase, 
îmi explică ea, și cred că a cheltuit pe ele o bună parte din 
averea lăsată de răposatul lord William. De altfel nu știe 
nimeni de ce le cumpără, căci nu le poartă niciodată. Nu se 
știe nici unde le ţine; probabil însă că la bancă. S-a vorbit 
pe vremuri foarte mult de unele achiziţii. A plătit un preţ 
fabulos pe celebrul „Metchnikoffski”, diamantul pe care nu 
l-a mai văzut de atunci nimeni. Posedă cel mai frumos 
colier de perle din lume. A cumpărat apoi de curând pe un 
preţ extraordinar, trei perle de o formă și de o puritate 
incomparabilă. Și am impresia că misteriosul obiect din 
bagajul chinezului, trebuie să fie tot vreo piatră prețioasă. 
Aș da nu știu cât să știu adevărul. 

— Şi eu la fel, spuse Peggie. Probabil că trebuie să fie 
vreun diamant extraordinar. 

— Oricum, cred că trebuie s-o avertizez pe lady 
Renardsmere şi asta cât mai repede. Dar, spusei 
întorcându-mă către Peggie, ar fi foarte bine dacă ai merge 
și d-ta cu mine; vor avea mai multă greutate cuvintele mele 
atunci. 

— Cred că ar fi mult mai bine dacă te-ar însoţi mătușa 
mea, răspunse fata, căci prezenţa ei va fi un mult mai 

puternic sprijin moral... 

— Consimţiţi, d-nă? întrebai. 

— Cu plăcere, răspunse miss Hepple. Vom pleca imediat 
după micul dejun. Dar pentru moment, cum e ora trei și 
jumătate, cred că ar fi mai bine să mergem la culcare. Vino 
cu mine, d-le Cranage, îţi voi da camera albastră. 

Când, a doua zi la ora nouă pornirăm la drum, aveam 
atâta încredere în mine, încât eram decis să vorbesc cât se 
poate de clar cu lady Renardsmere. 

— De ce ţi-a trimis detectivii aceștia? Se teme pentru 
Rippling Ruby? 

— Nu știu pentru ce s-ar teme, răspunse veselă fata. 
Bradgett și cu mine am vegheat asupra ei de luni întregi și 
nu i s-a întâmplat nimic. Nu, am impresia că și-a pierdut 
capul, și ăsta fiindcă se pare că a pus sume extraordinare 
pe iapă; dacă Rippling Ruby câștigă Derby-ul, va fi pentru 
ea o lovitură formidabilă. 

— Mi se pare că ești sigură că Rippling Ruby va fi regina 
Derby-ului, nu? Deci... 

— Sunt sigură atât cât poţi fi sigură de lucruri care sunt 
în afara noastră. Eu aș juca ultimul șiling pe ea. Totuși se 
poate întâmpla și altfel. Pentru moment trebuie să încerci 
s-o faci să înțeleagă că e în pericol. 

Miss Hepple și cu mine vorbirăm tot timpul drumului tot 
despre asta. 

— Ti-am spus doar că trebuie să fie o piatră prețioasă la 
mijloc, repetă bătrâna d-ră când furăm aproape de 
Renardsmere House. Trebuie să-ți mai spun că lady 
Renardsmere e foarte superstițioasă și dacă e legată vreo 
superstiție de piatra pe care a cumpărat-o nimeni n-o 
poate convinge să nu creadă în ea, sau să se despartă de 
piatră. 

— Nici chiar când ne viaţa în pericol? 

— Nu cred că există ceva în lumea asta de care să se 
teamă și nu m-ar mira deloc dacă n-ar pune nicio bază în 
cuvintele d-tale. 

O găsirăm pe lady Renardsmere în cabinetul său de 
lucru. După o clipă de uimire când dădu cu ochii de miss 
Hepple, deveni foarte curioasă să afle ce avem să-i 
spunem. 

— Închide ușa, Cranage, ordonă ea. Și începe. Am câteva 
plante de răsădit, dar pot aștepta. Despre ce e vorba 
băiatul meu? 

Și începui să-i povestesc totul, cu lux de amănunte. Mă 
ascultă cu atenţie, fumând necontenit. Când terminai făcu 
un gest aprobator. 

— Foarte bine expus, declară. Mă întreb de ce nu te-ai 
făcut avocat. Vom mai vorbi noi despre asta Cranage, căci 
ești încă un copil. Dar acuma ce vrei de la mine? 

Începui să mă bâlbâi: 

— Voiam să... să știți și dvs... 

— Ei bine, acuma știu. Știu că am cumpărat de la cei trei 
oameni un lucru pe care n-aveau nici un drept să-l vândă. 

— Şi ce aţi cumpărat? întrebai fără să stau prea mult la 
gânduri. 

— Asta băiatule, e treaba mea, ripostă ea. Pot fi tot atât 
de tăcută ca și dl Cheng, asupra lucrurilor care nu mă 
privesc decât pe mine. 

— În cazul acesta, d-nă, fiecare dintre noi se poate 
pregăti să moară înjunghiat. 

— Încântătoare perspectivă! făcu ea cu un râs ironic. 
Dar nici eu nu sunt o persoană care se impresionează așa 
de ușor, Cranage, și-ţi mărturisesc că nu mi-e teamă. 

— Mi-e însă mi-e teamă și nu mi-e rușine s-o 
mărturisesc. Dacă ati fi văzut și dvs. ceea ce am văzut eu la 
Londra, cred că v-aţi despărți imediat de misteriosul obiect 
cumpărat de la cei trei oameni, și l-aţi arunca în primul 
șanț întâlnit. 

— Atunci... și începu să râdă din nou. În cazul ăsta tot 
mi-ar tăia gâtul ca să afle în ce șanț l-am aruncat... Dacă 
am cere părerea d-rei Hepple care e o femeie sensibilă... 

— Aș vrea să vă spun ceva în particular, lady, spuse miss 


73 


Hepple. D. Cranage are încredere în mine și cred că nu are 
nimic contra. 

leșii imediat. Când ieși, miss Hepple îmi făcu semn şi-mi 
spuse să nu mă mai neliniștesc și să las toate în grija 
poliţiei. 

— Sper că n-ai pomenit numele meu la poliţie, făcu lady 
Renardsmere, după plecarea d-rei Hepple. Nu? Foarte bine 
băiatul meu. Și acuma lasă-i să se descurce singuri. Nu-i 
treaba dumitale! 

Făcui întocmai... Trecură alte trei zile. Nu se întâmplă 
nimic. Dar a patra zi de la întoarcerea mea de la Londra, 
când deschisei ziarul, citii chiar pe prima pagină că 
Neamore fusese asasinat în Kensington Gardens, pe la ora 
trei după amiază. 

CAPITOLUL XIV. 
AL TREILEA ASASINAT 


Renardsmere fiind așezat pe un drum secundar, ziarele 
de dimineaţă veneau foarte rar înainte de prânz. În ziua 
aceea veniseră mai târziu ca de obicei, așa că lady 
Renardsmere era plecată la Manson Lodge, în trăsura ei cu 
poney. În felul acesta nu avui cu cine schimba păreri. 

Al treilea asasinat într-o săptămână!... Cine va fi al 
patrulea?... 

Reportajul, care era același în toate ziarele de 
dimineață, dădea amănunte care făcea să te gândești 
imediat la cele două crime anterioare. Chiar și reporterul 
făcuse apropierea asta. Ca și în celelalte două cazuri 
anterioare hainele victimei fuseseră tăiate, buzunarele 
întoarse, iar ceasul și o mare sumă de bani lăsate lângă 
cadavru. 

Citii și recitii reportajul care mă atrăgea cu o putere 
hipnotică, în timp ce în mintea mea nu mai era loc decât 
pentru o singură întrebare: Cine vine la rând? Cine vine la 
rând?... 

Eram extrem de surescitat așa că sării ca un nebun de 
pe scaun când auzii bătând la ușa. 

Era valetul care mă anunţă că sunt așteptat în hol de doi 
domni care nu-și spuseseră numele. 

Jifferdene!... gândi imediat. Şi mă grăbi. Era într-adevăr 
el însoţit de un necunoscut care părea să fie un polițist. Il 
introdusei în cabinetul meu particular, și le arătai 
mormanul de ziare. 

— Am citit! spusei. Al treilea!... Cât va mai dura situaţia 

asta? 

Jifferdene îmi prezentă prietenul fără să-mi răspundă. 

— Prietenul meu, sergentul detectiv Beacher. 

Salutai și întrebai imediat: 

— Pentru ce aţi venit? Cred că nu aveţi nevoie de mine 
pentru... 

— Nu te enerva degeaba. Nu avem nevoie de d-ta. 
Spune-mi însă, lady Renardsmere e aici? 

— Nu, s-a dus la miss Manson. Presupun că n-aţi venit 
pentru ea? 

— Presupui greșit. Am venit de la Londra ca să stăm de 
vorbă cu ea și vom aștepta până se va întoarce. 

— Şi de ce? 

Pentru că e și numele ei amestecat în afacerea asta. 

— Explică-mi! 

— Cu plăcere. Neamore a fost identificat numai după o 
jumătate de oră de la descoperirea crimei și numele lui a 
apărut în ediţiile de aseară și imediat după asta s-a 
prezentat la biroul Central un domn care spunea că are de 
făcut o comunicare importantă. Ne-a spus că l-a văzut cu o 
săptămână mai înainte pe acest Neamore, luând masa la 
Ritz cu lady Renardsmere și încă cu alţi doi tipi, ale căror 
semnalmente corespund întocmai cu ale lui Holliment și 
Quartervayne. A mai spus că Neamore e un nume 
intermediar la curse. Ciudată companie pentru lady 
Renardsmere, d-le Cranage. 

— Nu uitaţi că lady Renardsmere este proprietarul a 
câtorva cai de curse, așa că e obligată să vină în contact cu 
oameni de condiţia și meseria lui Neamore. 

— Foarte bine. Noi vrem să știm însă ce știe în privinţa 
lui Neamore și ce făcea cu el la Ritz și cu ceilalţi doi. 

— Lady Renardsmere e o femeie cu un caracter foarte 
hotărât, așa că sunt aproape sigur că vă va trimite la 
plimbare. Putea dejuna foarte bine cu cei trei oameni 
tratând anumite afaceri și faptul că aceștia au fost 
asasinați ulterior, nu poate fi decât o simplă coincidenţă. 

— Coincidenţă sau nu, noi o vom aștepta. Nu poate nega 
că nu l-a cunoscut pe Neamore. 

— D-ta trebuie să cunoști detaliile ultimului asasinat. La 
fel cu celelalte două? 

— Apropo! Înjunghiat... hainele tăiate... nici cel mai mic 
furt aparent... inele cu diamante, ceas de aur, ac de 
cravată cu perle, găsite lângă cadavru. Bietul băiat era 
foarte elegant... Era sprijinit de-un arbore din Kensington 
Gardens, Şi mai înainte ca poliţia să-l ridice, a venit o 
tânără care a declarat că e un prieten de-al ei cu care 
trebuia să se întâlnească la ora patru. Ne-a dat imediat 
numele și adresa mortului. 

— Spune-i te rog d-lui Cranage și al doilea motiv pentru 
care ţinem s-o vedem pe Lady Renardsmere, sugeră 
Beacher, care nu scosese până atunci nici o vorbă. 

— Foarte bine, iată: știi că și în cazul acesta, ca și în 
celelalte am avut impresia că asasinul căuta ceva, un 
obiect preţios probabil. Dar dacă înainte credeam că nu 
găsise nimic, acuma nu mai suntem așa de siguri. 

— Atunci a găsit ceea ce căuta? exclamai. 

— Nu sunt sigur. Totuși am găsit o mică cutie de pile 
roșie nu departe de cadavru... era goală... s-ar putea 
întâmpla ca asasinul să fi luat cu el conţinutul. Pe de altă 
parte tânăra femeie care a identificat cadavrul ne-a 
asigurat că Neamore avea întotdeauna cu el o importantă 
cantitate de hârtii, pe care le consulta deseori. Dar 
portofelul a fost găsit gol; ceea ce înseamnă că asasinul a 
luat cu el toate hârtiile. Și e foarte probabil că stăpâna 
dumitale fiind în relaţii cu Neamore, să se găsească și 
adresa ei printre hârtiile mortului. De aceea, am găsit de 
cuviinţă că trebuie avertizată. Căci asasinul, sau mai bine 
zis banda, căci am impresia că e o întreagă bandă la 
mijloc, nu se va da înapoi de la o nouă crimă, chiar când e 
vorba de o lady. 

— Poate ca d-l Cranage ne poate spune ceva despre 
relaţiile dintre lady Renardsmere și Neamore, sugeră din 

nou Beacher. 

— Mi se pare că aţi uitat că nu sunt în serviciul d-nei 
decât de câteva săptămâni, așa că nu sunt încă la curent 
cu toate afacerile sale, întrebaţi-o mai bine direct pe ea. 

— Hm!... Cred că nu va fi așa de ușor să scot ceva de la 
o persoană excentrică ca stăpâna dumitale. Totuși o vom 
obliga să ne răspundă. 

Am fost anunţat chiar în momentul acela că lady 
Renardsmere se întorsese și, lăsându-i singuri pe cei doi 
detectiv, mă dusei în apartamentul d-nei. Imi întinse 
imediat mâna. 

— Am văzut ziarele la Peggie Manson, așa că știu ce s-a 
întâmplat. Să nu mai vorbim atunci; dar nu-ți fie teamă, 
Cranage aici ești în siguranţă... 

— Nu e vorba de siguranţa mea lady, spusei, puţin rănit 
de tonul ei protector. Sunt în stare să mă păzesc și singur 
și nu pentru asta am venit la dvs. Sunt în biroul meu doi 
domni care doresc să vă vorbească. 

— Da? spuse ea încruntându-se. Ce fel de oameni? 

— Detectivi de la Scotland Yard. Pe unul din ei îl cunosc, 
e sergentul Jifferdene. 

— Şi ce vor cu mine? strigă enervată. Cine i-a trimis? Mi- 
ai spus că n-ai vorbit nimic despre vizita lui Neamore aici... 
Dar după cum văd mi se pare că le-ai vorbit, nu? 

— Nici nu m-am gândit ia așa ceva, d-nă! După câte am 
înţeles au venit aici în legătură cu crima petrecută ieri și 
se pare că știu o mulţime de lucruri. Știu de exemplu, că 
aţi luat masa acum o săptămână la Ritz cu Neamore, 
Holliment și Quartervayne. 

— De unde pot ști asta?... protestă bătrâna. 

— Cred că vă cunoaște foarte multă lume, d-nă. Casa 
dvs. din Park Lane nu e prea departe de Ritz. Şi probabil 
că cineva care vă cunoaște a spus detectivilor că v-a văzut 
la Ritz cu cei trei oameni. Lucrurile acestea se află 
întotdeauna. 

Ea se calmă imediat și arătă spre ușa pe care o lăsasem 

deschisă: 

— Inchide ușa Cranage! Și acum stai jos și spune-mi ce 
vor indivizii aceștia de la mine. 

— Cred că vor să vă pună câteva întrebări cu privire la 
Neamare și la ceilalţi doi. 

— Ţi-au spus ceva în privința asta? 

— Doar câteva amănunte cu privire la asasinarea lui 
Neamore... 

— Nu... nu asta... puţin îmi pasă de Neamore... ca și de 
ceilalți de altfel. Vreau să spun... ţi-au vorbit de mine? 

— Nu cred că știu altceva decât că aţi luat masa la Ritz 
cu cei trei. Doresc câteva informaţii suplimentare și în 
privința asta nu-și fac decât datoria. 

Stătu un moment pe gânduri. 

— La ce oră au venit? întrebă. 

— La 12 și jumătate. 

— Şi acuma e aproape două. Le-ai oferit ceva? 

— Nu! 

— Cheamă-l pe Burton și spune-i să le servească masa. 
Să fie atent și să nu le lipsească nimic... lichioruri, ţigări, 
tot ce trebuie. Apoi voi vedea... 

Venii din nou în biroul meu și-i invitai pe cei doi polițiști 
la masă. Burton îi servi princiar. 

Luai masa, ca de obicei, în apartamentul meu. La ora 
trei coborâi și găsii pe cei doi detectivi foarte mulţumiţi de 
felul în care fuseseră trataţi. Apoi Jifferdene mă întrebă 
dacă lady Renardsmere îi poate primi. 

— Timpul trece, d-le Cranage, observă el uitându-se la 
ceas, și mai avem destul drum până la Londra. 

— Mă duc să văd, răspunsei. 

Il găsii pe Burton în hol. Veni imediat spre mine. 

— Lady a plecat d-le; a plecat de o oră, împreună cu 
camerista; au plecat pe poarta grădinii, fără niciun fel de 
bagaj. Dna m-a însărcinat să vă spun că e inutil să mai 
aștepte cei doi domni, căci nu are să le comunice nimic. 

CAPITOLUL XV. 
TURISTUL AMERICAN 


Îl privii drept în ochi pe Burton. Era unul dintre cei mai 
vechi servitori ai lady-ei Renardsmere. Se plecă spre mine: 

— Cred că am înţeles, spuse. Am citit ziarele și știu 
istoria aceea cu Neamore... Şi-mi amintesc bineînţeles, că 
el e acela care a venit săptămâna trecută aici și-a plecat 
apoi la Londra împreună cu Lady. Şi apoi imediat după 
asasinarea lui au venit acești doi domni... detectivi 
probabil... Și stăpâna care nu vrea să-i primească! 

— O cunoşti destul de bine pe lady Renardsmere ca să-ţi 
dai seama că nu face decât ceea ce vrea. Dar n-a lăsat 
niciun cuvânt pentru mine? 

— Nimic, d-le. 

— Nu ţi-a dat nici un fel de instrucțiune personală? 

Burton făcu semn că nu. 

— Asta înseamnă că se va întoarce chiar în seara asta, 
dacă spui că n-a luat nici un fel de bagaj. 

— Dacă aţi cunoaște o pe lady așa cum o cunosc eu d-le, 
n-aţi vorbi așa. Am văzut-o hotărându-se să plece în 
America în zece minute și în cinci minute pentru Paris. În 
casa din Park Lane o așteaptă întotdeauna cuferele făcute 
și nu are decât să le ia. Nu poate ști nimeni la ce se 
gândește, dar sunt sigur că din moment ce și a luat 
camerista, a plecat pentru un timp mai îndelungat. Bagaje? 
Ha, ha... A plecat odată în Italia numai în rochia de pe ea și 
și-a cumpărat în drum tot ce i-a trebuit, atât cât ei și 
cameristei. O femeie care are atâţia bani ca ea poate face 
tot ce-i trece prin cap. 

— Dar cum de a plecat fără să lase anumite ordine? 

— Nu e pentru prima dată, d-le. În casa asta nu sunt de 
dat niciodată ordine speciale. Și casa asta și cea din Park 
Lane, merg în totdeauna ca și cum lady n-ar lipsi nici un 
moment. Știu foarte bine ce am de făcut, chiar dacă ar fi să 
lipsească șase luni... Trebuia să fiu gata s-o primesc în 
orice moment. lar dvs. trebuie să faceţi la fel d-le Cranage. 

— Da, dar deocamdată trebuie să-i expediez pe domnii 
aceia. Și cred că îţi dai seama că nu vor fi prea încântați. 

— Probabil... dar sunt sigur că lady nu se preocupă de 
asemenea lucruri. 

Jifferdene deveni roșu ca un rac imediat ce-l anunţai că 
lady Renardsmere nu-i poate primi și sări imediat de pe 
scaun. 

— Nu are nimic de comunicat!... strigă el. I-ai spus cine 
suntem și pentru ce am venit? 

— Bineînţeles! 

— Ah, dar asta e prea de tot! Ei bine d-le Cranage, ne 
vom duce imediat la ea și atunci va fi silită să ne 
primească! 

— Imposibil, răspunsei surâzând, căci lady a plecat de o 
oră. 

Se uită neîncrezător la mine. 

— A plecat? Și știai asta? 

— Acum m-a anunţat și pe mine majordomul. 

Jifferdene își luă fulgarinul și pălăria. Era peste măsură 
de furios, așa că nu mai scoase nici un cuvânt. Beacher 
începu să râdă. 

— Frumos ne-a dus.!... 

— Are s-o plătească! mormăi Jifferdene. E o stupiditate 
din partea ei, d-le Cranage, să se salveze așa! 

— Nu cred că s-a salvat, răspunsei. Nu e o femeie care 
să-și piardă sângele rece așa de repede. Cred că într- 
adevăr nu voia să vă vorbească. 

— Va trebui totuși să vorbească căci o voi cita ca martor, 
murmură detectivul. Să mergem Beacher; iată o zi 

pierdută. 

Apoi se întoarse spre mine: 

— Are o casă în Park Lane, nu? Cred că s-a dus acolo! 

— Nu știu mai mult decât d-ta! 

După plecarea celor doi detectivi mă reîntorsei în biroul 
meu și mă hotărâi să urmez sfaturile lui Burton, adică să- 
mi văd ca de obicei de treburile mele. Aveam 
corespondenţa zilnică de rezolvat... apoi... de cealaltă 
parte a colinelor era Peggie Manson. Începusem s-o iubesc 
pe Peggie, deși nu-i făcusem încă nici un fel de curte. 

Vizita celor doi detectivi îmi întrerupsese lucrul. Mă 
pusei pe treabă căci mai aveam de aranjat o seamă de 
chestiuni. 

Dar fui deranjat din nou de un servitor care-mi aduse o 
carte de vizită. 

— Domnul e în hol și întreabă dacă poate vizita galeriile. 
l-am spus că nu e zi de primire, dar mi-a spus că e în 
trecere pe aici și ar fi foarte fericit dacă i s-ar face 
favoarea să le viziteze astăzi. 

Trebuie să explic că Renardsmere House era cunoscută 
pentru preţioasele colecţii de tablouri achiziționate de 
lordul Williams. Și de trei ori pe săptămână, lunea, 
miercurea și vinerea, lady Renardsmere dădea voie 
publicului să admire, în schimbul unei taxe de un șiling, 
care era încasat de o societate de binefacere. 

Luai cartea de vizită și citii: 


ELMER C. PEYTON 
85,233 rd. Street 
Wilwaukee, Wls. 


Având o anumită predilecție pentru Americani, coborâi 
imediat în hol. Găsii un tânăr cam de vârsta mea, care 
aștepta cu pălăria în mână și se uita plin de curiozitate în 
jur. Avea tenul bronzat, ochii albaștri și-mi fu simpatic din 
primul moment. 

— Nu e zi de vizită d-le Peyton, dar cred că am putea 
face excepţie pentru d-ta. Sunteţi numai în trecere, nu? 

— Da, merg cu bicicleta de la Winchester la Chichester, 
răspunse fără nici un fel de accent american. Am luat masa 
la hanul din sat și mi s-a spus că aveţi o adevărată comoară 
artistică aici. Şi, deși nu e zi de vizită, am fost sfătuit să 
încerc totuși. N-am auzit vorbindu-se până acum de 
Renardsmere, dar cum mi-am pus în gând să cunosc tot 
ținutul, n-aş vrea să trec pe aici fără să fi văzut și galeria 
dumneavoastră... 

— Vă voi conduce urmaţi-mă vă rog? 

Îmi mulţumi și începu să se extazieze imediat de tot ceea 
ce vedea. 

— Mi se pare, observai eu, că în ţara dvs. aveţi foarte 
mulţi milionari care sunt adevăraţi colecționari și care ne 
iau deseori din lucrurile noastre și le trec de cealaltă parte 
a oceanului; mai ales antichităţile la care ţinem așa de 
mult! 

— Nu cred că ţineţi așa de mult la ele, răspunse 
americanul vesel. Atunci i-aţi da imediat afară pe cei care 
vor să vi le răpească! 

— Oricum, răspunsei eu tot vesel, dacă ar vrea cineva să 
cumpere un Velasquez sau un Rembrandt de aici, sunt 
sigur că nu vor reuși atâta timp cât trăiește lady 
Renardsmere. 

— Trebuie să fie o femeie foarte bogată, nu? 

Nu-mi  închipuiam să comit vreo  indiscreţie 
răspunzându-i afirmativ. l-am povestit de asemenea că a 
fost pe vremuri o renumită artistă și când i-am spus care 
era numele ei în teatru își aminti că mama lui pomenea de 
ea cu multă admiraţie. 

— A jucat și în America, îmi explică el. Dar e mult de 
atunci, trebuie să fie vreo 40 de ani acuma. N-aș putea s-o 
văd? 

— Nu, fiindcă lipsește momentan. 

— Pentru mult timp? Căci rămân în sat încă câteva zile? 

— N-ași putea ști cu siguranţă. Vă voi arăta însă un 
portret, o pictură de Millais?, făcut pe când era la apogeul 
frumuseţii și carierii sale artistice. 

Și în timp ce americanul admira tabloul, îl examinai și eu 
mai în amănunt. Îmi devenise foarte simpatic. Remarcai că 
în jurul încheieturii de la mâna stângă, avea un tatuaj, care 
reprezenta un fel de dragon. Și cum era încântat de 
frumuseţea tabloului, îi atrăsei atenţia că tabloul fusese 
executat cu vreo patruzeci de ani mai înainte și că modelul 
se schimbase foarte mult între timp. 

— De atunci a intrat în posesia acestor colecţii pe care i 
le a lăsat răposatul ei soț. 

— Adevărate comori! Dar ea n-a mai adăugat nimic? Nu 
e și ea o colecţionară? 

— Lady Renardsmere colecţionează pietre preţioase, 
răspunsei. Cred că posedă cele mai frumoase exemplare 
din lume. 

— Se pot vedea? 

— Oh, nu, căci le ţine încuiate! 

— Tatăl unui prieten de-al meu are și el mania asta și a 
colecţionat fel de fel de curiozităţi, printre altele un colier 
care a aparţinut Caterinei celei Mari... o brățară care a 
aparţinut nu știu cărei regine a Franţei... Probabil că și 
lady Renardsmere are bijuterii istorice? 

— Nu v-aș putea spune, căci nu i-am văzut colecţia 
niciodată. 

— Oh, sunt destule de văzut aici! Și orice aţi spune, noi 
suntem departe de a avea așa ceva în America! _ 

Petrecui astfel două ore în tovărășia străinului. li oferii 
chiar și o ceașcă de ceai, apoi plecă cu bicicleta. 

Walker reveni noaptea târziu și mi aduse un mesaj de la 
lady Renardsmere; un mesaj fără mare importanţă, prin 
care eram anunţat că mă puteam servi oricând de 


2 John Everett Millais (n. 8 iunie 1829, Southampton - d. 13 august 
1896, Londra) a fost un pictor englez aparţinând cercului 
prerafaeliţilor. 

automobile și puteam cere oricând serviciile șoferului. 
Walker îmi spuse că a condus-o pe lady în Park Lane și că 
a lăsat-o acolo împreună cu camerista. Mă întrebai dacă 
cei doi detectivi au găsit-o. Dar avui peste puţin un 
răspuns negativ, căci primii a doua zi o telegramă de la 
lady, trimisă din Dover, și trăsei atunci concluzia că 
stăpâna mea e în drum spre Continent. 

Coborâi a doua zi în sat și trecui pe la han; îi vorbii lui 
Holroyd de tânărul american care-l trimisese să viziteze 
colecţiile. 

— Un băiat minunat! spusei. 

Holroyd se uită mirat la mine. 

— Nu v-am trimis pe nimeni! răspunse. 

— Cum? Un tânăr american... cu bicicleta..! A mâncat 
aici, nu-ţi aduci aminte? 

— N-am văzut niciun American, răspunse înspăimântat. 
N-a luat nimeni masa la mine, nici cu bicicletă nici fără, d- 
le Cranage. Puteţi fi sigur de asta. 

Nu insistai și plecai. Ce însemna asta? Ce voia vizitatorul 
meu? 

CAPITOLUL XVI. 
ADMIRALS FOLLY 


Nici nu făcui zece pași, că Holroyd mă și strigă. 

— Mi se pare ca v-aţi neliniștit d-le Cranage. Vă temeţi 
de ceva? întrebă. 

Îi povestii în amănunţime vizita americanului. 

— Nu mai e alt han în sat, nu? 

— Nu mai e nici urmă la o distanţă de câteva mile! 
răspunse. 

Rămăsei pe gânduri, căci mi-era teamă să nu fi fost cam 
imprudent față de american; îi vorbisem de colecţia de 
pietre preţioase și regretam asta din toată inima. 

Holroyd îmi mări și mai mult panica. N 

— Să vă spun și dvs. ceea ce gândesc, d-le Cranage. În 
ultimul timp au venit oameni foarte ciudați pe aici. Poate 
nu știți, dar de obicei nu vine nici un fel de comis-voiajor la 
Renardsmere. Acuma însă vin în fiecare zi și iscodesc... ba 
asupra iepei lady-ei Renardsmere... știți, Rippling Ruby... 
cred că vin să spioneze ceva. 

— Fii fără grijă, prietene, căci Rippling Ruby e păzită zi 
și noapte de câţiva detectivi particulari; apoi e foarte 
normal să se vorbească peste tot de Rippling Ruby. 

— Oh, nu-i vorba de detectivii particulari, adică de 
Robindle și Williamson, îi cunoaștem cu toţii doar. Vin de 
multe ori pe aici când nu sunt de gardă. Eu vorbeam de o 
serie de străini care dau târcoale zi și noapte grajdurilor d- 
rei Manson. 

— Poate că sunt oameni care vor să se informeze asupra 
viitoarei regine a Derby-ului. 

— Oh! exclamă hangiul, ca și cum s-ar fi mirat de 
naivitatea mea. Eu cred că vin cu intenţia de a lua ceva! 

— Ce anume? 

— Ce? Chiar pe Rippling Ruby! Lady Renardsmere are 
toată dreptatea c-o păzeşte așa de bine. Dacă iapa ar fi a 
mea, n-aș lăsa pe nimeni să se atingă de ea. 

Plecai foarte mulțumit de cuvintele hangiului și o întâlnii 
în drum pe Peggie. Observai imediat că era enervată și ea. 
Cum mă zări, îmi strigă: 

— Ai primit vreo telegramă de la lady Renardsmere în 
dimineaţa asta? 

— Da. Și sunt sigur ca ai primit și d-ta una! 

— Cum de ești așa de sigur? 

— Fiindcă nu ești în apele d-tale. Ce s-a întâmplat? 

Lovi nervos cu cravașa în niște flori de pe marginea 
drumului. 

— Aș vrea ca lady Renardsmere să nu ia hotărâri fără să 
mă consulte și pe mine! strigă cu mânie. Ce, doar nu sunt 
servitoarea ei! Ea nu se preocupă niciodată de felul ei de a 
fi care jicnește de multe ori. 

— Încă nu știu ce s-a întâmplat! observai. 

— Mi-a mai trimis încă patru oameni pentru paza iepei! 
Şi-mi anunţă asta prin telegramă abia azi dimineaţă. 
Oamenii au venit puţin timp după asta cu instrucţiuni 
precise pentru siguranţa lui Rippling Ruby! Dar e un 
procedeu complet ridicol! Ca și cum iapa n-ar fi fost și 
altfel în siguranţă!... Pentru asta e de ajuns Bradgett și cu 
mine! 

— Nu știu ce să răspund... dar se petrec lucruri stranii 
pe aici... 

Îi povestii pe larg vizita americanului și observaţiile 
hangiului. 

— Ce crezi de asta? întrebai. 

— N-are nici o legătură cu Rippling Ruby! Cred că 
americanul acela era unul din bandă. 

— Crezi asta? 

— Sigur! Americanul și-a bătut joc de d-ta. El venise în 
speranţa să se întâlnească cu lady Renardsmere, și în orice 
caz să vadă care e planul casei. 

— De ce toate astea? 

— Jim Cranage! exclamă ea. Ești chiar așa de prost? Mă 
mai întrebi pentru ce? Nu înţelegi? 

— Nu încă! 

— Aveam impresia că orice om, care nu-i complet idiot, 
poate vedea aste imediat. Oamenii aceștia n-au găsit 
misteriosul obiect nici după asasinarea lui Quartervayne și 
Holliment; dar au găsit probabil unele probe, care le 
indicau că aceştia fuseseră în legătură cu lady 
Renardsmere. Şi acum, vor să pună mâna pe ea. 

— Bine că a plecat atunci. De unde ţi-a telegrafiat? 

— De la Dever, ieri seară. 

— Ei bine! Ştii la ce mă gândesc? 

— N-am nici cea mai mică idee. 

— Am impresia că s-a dus pe continent în căutarea 
misteriosului chinez pe care eu l-am văzut; adică în 
căutarea d-lui Cheng. 

— Cum? exclamă ea ironic. Ai ajuns la, concluzia asta 
singur?... Dar bine dragule, eu mă gândisem mult mai 
înainte la asta și mătușa mea de asemenea!... 

Cred că am făcut o mutră nenorocită. Și, continuând să 
mă tachineze, mă atingea din când în când cu vârful 
cravașei. 

— Hai, hai, nu dispera! Poate că într-o bună zi vei 
descoperi lucruri la care nu se va fi gândit nimeni până 
atunci... Și acuma, ca să vorbim serios, Jim, trebuie să-ţi 
spun că și eu și mătușa mea o cunoaștem destul de bine pe 
lady Renardsmere ca să ne dăm imediat seama ce-ar fi în 
stare să facă într-un caz ca acesta. N-am nicio îndoială că 
ea a cumpărat obiectul acela necunoscut de la Neamore și 
a descoperit abia pe urmă că el n-avea nici un drept să-l 
vândă. Dar ţine probabil prea mult la obiect, așa că ar fi în 
stare să-l păstreze cu orice preţ. Şi ce ar putea face în 

cazul acesta? Foarte simplu: să se pună direct în legătură 
cu persoana căreia îi aparţine de drept obiectul și să-l mai 
plătească la urma urmei încă odată. De asta a plecat 
imediat să-l întâlnească pe d. Cheng. 

— Ştia atunci că obiectul era al lui? 

— Natural. I-a vorbit de asta când era de faţă și tante 
Millie. Şi a aflat că chinezul trebuie să fie ori la Bruxelles, 
ori la Amsterdam ori la Anvers ori la Paris. Și vrea să-l 
găsească și să trateze afacerea direct cu el; apoi va reveni 
din nou la Renardsmere House triumfătoare. 

— Numai în cazul în care nu se va întâlni în drum cu 
asasinul. 

— Pentru a evita asta, cel mai bun lucru după părerea 
mea, e să facă tranzacţia în mod public. Dacă află banda că 
obiectul a fost vândut în mod legal, poate că renunţă să 
mai pună mâna pe el. 

— Nu cred că vor renunţa așa de ușor după ce au comis 
trei asasinate... 

— Cine știe?... Gândește-te un pic: Ei știau că nici 
Holliment, nici Quartervayne și nici Neamore nu aveau nici 
un drept asupra lui. 

— Aș da nu știu ce să știu din cine se compune banda 
asta blestemată. Probabil că chinezul cu urechea tăiată, 
Chun Sin, e șeful. Dacă americanul de ieri face și el parte 
din bandă, apoi e foarte ușor de recunoscut. 

— Cum așa? 

— În jurul încheieturii de la mâna stângă are un fel de 
tatuaj, care reprezintă un dragon. Dar avea un aer foarte 
cumsecade și mi-ar părea rău dacă aș afla că e și el din 
bandă. 

— Lasă sentimentalismele, Jim; nu trebui să te încrezi 
niciodată în aparente. 

Când ajunserăm acasă, se aduceau tocmai jurnalele de 
seară. Luarăm fiecare câte unul, căutând amănuntele 
asupra asasinării lui Neamore. Dar nu găsirăm nimic. 
Poliţia, se spunea, e foarte activă, dar nu descoperise încă 

nimic. Ceea ce însemna că publicul doritor de senzaţional 
avea de așteptat mult și bine. 

O lăsai pe Peggie care avea de aranjat unele chestiuni și 
plecai spre casă. 

Când ajunsei în dreptul hanului, fui strigat de Holroyd, 
care mă rugă să mă opresc puţin. 

— V-am dat o informaţie greșită, d-le Cranage, spuse. E 
drept că a venit ieri un tânăr cu bicicleta, un american, 
care a și luat masa... exact cum aţi spus și d-tră. Dar, 
înţelegeţi, eu plecasem de acasă tocmai atunci cu nevastă- 
mea, lăsând prăvălia în seama barmanului; și el mi-a 
povestit chiar adineaori despre tipul cu bicicletă care a 
venit în timpul absenței noastre și a mâncat niște brânză 
cu pâine și o sticlă de sifon. N-a fost chiar o masă, cum 
pretindea, nu?... Chiar barmanul i-a vorbit de Renardsmere 
și probabil că străinul l-a luat drept patron, Asta-i tot. 

Fui foarte mulțumit de vestea asta, și deși eram foarte 
sigur că nu-l voi mai revedea pe d. Elmer C. Peyton, simţii 
o ciudată ușurare, căci tânărul îmi fusese forate simpatic. 

Chiar în după amiaza aceea mă vizită din nou Spiller, 
care-mi ceru explicaţii suplimentare asupra atacului dat 
magazinului lui Holliment. Apoi începu să vorbească de 
ultimele evenimente de la Londra. 

— Urâtă afacere, d-le Cranage. Sunt lucruri care se 
explică destul de ușor, fără îndoială. Chun Sin a furat ceva 
de la d. Cheng... Jifferdene mi-a vorbit de bătrânul acesta 
misterios... lar Holliment, ajutat de Quartervayne, a furat 
și el la rândul lui pe Chun Sin, apoi au șters-o la Londra. E 
destul de clar, mi se pare. Dar ce s-a mai întâmplat pe 
urmă? 

— Ce s-a mai întâmplat pe urmă? 

— Cine e în fond personajul care a declanșat toată 
afacerea asta?.. Cei de la Scotland Yard sunt convinși că 
Chun Sin are o mulțime de complici englezi la Londra, 
care-l ţin ascuns și care l-au ajutat să-i înjunghie pe cei 
trei; între noi fie vorba, obiectul trebuie să aibă o valoare 

excepţională; trebuie să fie vreo piatră unică, vreun 
diamant nemaipomenit de mare. Eu însă am impresia că în 
dosul afacerii acesteia e d. Cheng. Obiectul i-a aparţinut 
lui la început, de la el a fost apoi furat, dar n-a putut scoate 
nimeni niciun cuvânt de la el. E tot atât de încuiat ca și o 
nucă; dar, dacă o nucă nu se poate sparge în pumni, îi dai 
la cap cu un ciocan și gata! 

— Da, dar atunci riști să sfărâmi miezul, Spiller... Și noi 
vrem să-l scoatem... întreg. 

— Cine va trăi va vedea! trase concluzia Spiller și dădu 
din umeri. 

Trecură apoi alte trei zile, în care nu se mai întâmplă 
nimic de seamă. A patra, adică a cincea de la plecarea 
lady-ei Renardsmere, când mă pregăteam tocmai să iau 
micul dejun o văzui intrând pe Peggie care purta de data 
asta un costum taior care-i venea de minune. Imi întinse o 
telegramă. 

— Ultima noutate! spuse. 

Observai imediat că era expediată din gara Victoria, la 
ora cinci și jumătate. 


Doresc ca dumneata și cu Cranage să veniți să mă 
întâlniți la George Hotel, Winchester, la ora 9 și 
jumătate seara asta. Walker vă va aduce cu Rolls 
Royce-ul. Dacă nu vin până la ora zece, întoarceți-vă 
și așteptați o telegramă a doua zi. 


HELENE RENARDSMERE 


— Cred că nu avem de făcut altceva decât să mergem, 
spusei, uitându-mă la Peggie care, drept orice răspuns, 
dădu plictisită din umeri. Dar ce-o fi însemnând asta? 

— Nimic! Una din ideile ei trăsnite! 

Plecarăm înainte de ora opt. Winchester era la o 
depărtare de abia 25 de mile, așa că aveam destul timp să 
ajungem. Așteptarăm la George Hotel până la ora zece, dar 

lady Renardsmere nu veni. Hotărârăm să ne întoarcem. Nu 
ne trecu nici un moment prin gând că telegramă putea fi 
falsă; eram siguri că lady își schimbase între timp planul, 
așa cum avea de multe ori obiceiul. 

Era o lună minunată. Ne înfundarăm în pernele mașinii 
și, uitând orice neplăcere, stăteam de vorbă prietenește. 
Timpul trecuse așa de repede, încât fui foarte mirat când 
observai că și ajunseserăm în faţa unei construcţii ruinate, 
„Admiral's Folly’, care se ridica deasupra unei coline 
împădurite, la vreo șapte mile de Renardsmere. Ruinele 
acestea romantice constituiau un fel de punct de reper 
pentru călători. 

— lată-ne aproape ajunși! - spusei. Aș fi vrut... 

Voiam să spun că aș fi vrut să mai merg încă o mie de 
mile, dar mașina se opri din cauza unui obstacol și ne 
aruncă înainte. Îmi revenii și scosei capul afară. 

— Ce e Walker?... 

Dar ceea ce văzui mă înmărmuri. În mijlocul drumului 
stăteau trei oameni cu feţele acoperite cu câte o mască 
neagră, ţinând în mâini câte un revolver pe care-l 
îndreptaseră către noi. 

CAPITOLUL XVII. 
SUS MAINILE! 


În clipa următoare simţii mâna lui Peggie strângându-mi 
brațul și răsuflarea ei fierbinte apropiindu-se de obrazul 
meu. 

Îmi șopti: 

— Atenţie!,.. Jim!.. 

— Văd! Am căzut în cursă! Să așteptăm. 

Cei trei oameni se apropiară cu revolverele ridicate. 
Două îl amenințau pe Walker, unul era îndreptat asupra 
noastră. Cel care ne ameninţa pe noi, deschise portiera cu 
mâna stângă. 

— Daţi-vă jos! strigă, cu un glas hotărât. Mâinile sus, și 
răspundeţi; sunteţi înarmaţi?! 

Ascultarăm, încercai s-o fac pe nepăsătorul și începui să 
râd... un râs foarte anemic, natural. 

— Nu... de ce am fi înarmaţi? 

Eram lângă Walker, care, trebuie să mărturisesc, își 
pierdu-se capul cu totul. Tremura ca o frunză și ţinea 
mâinile în sus. În timp ce doi dintre oameni ne amenințau 
cu revolverele al treilea ne inspecta buzunarele. Ne sili să 
intrăm din nou în mașină, și-l puseră pe Walker la volan. 
Apoi ordonă: 

— Întoarce la stânga, către ruine. Mergi încet... Să 
oprești când voi spune stop. Dacă încerci să faci altfel, ești 
mort! 

Doi dintre ei se suiseră alături de Walker. Iar celălalt 
stătea pe aripa mașinii lângă mine. Ne apropiarăm în 
timpul acesta de castelul ruinat. In umbra automobilului, 

Peggie și cu mine ne tineam de mână. 

— Jim, murmură ea, crezi că au de gând să ne ucidă? 

_ — Nu, răspunsei cu o siguranță mai mult simulată. 
Inţeleg ce vor; mărturisiri. Am căzut în mâinile bandei... 

— A..., asasinii? - gemu ea. 

— Așa cred. Ne-au atras în cursă ca să ne silească să 
vorbim. 

— Mi se pare că au un limbaj destul de ales. 

— Poate că e mult mai rău pentru noi. Când oamenii 
culți devin ucigași, îi depășesc cu mult pe bandiții 
obișnuiți. 

Mașina se opri lângă un fel de cărare îngustă. 
Deschiseră portiera. 

— Coborâţi, ordonă cel care vorbise și mai înainte. 
Doamna să nu aibă teamă; nu vă vom face nici un rău. 

Apoi dădu și șoferului un ordin, care se grăbi să-l 
execute imediat. li ordonase să ia un șurub de la motor, 
așa încât mașina să nu mi poată funcţiona pentru moment. 
Și în timp ce Walker se executa, eu mă gândeam la 
ciudăţenia situaţiei noastre. Eram complet izolaţi. Eram la 
vreo depărtare de câteva mile de șoseaua principală. 

Când Walker termină, șeful bandei veni iar lângă noi. 

— Înainte! ordonă el, și nu încercaţi în fugiţi. 

Pornirăm; bandiții veneau în urma noastră. Noi doi 
tăceam; Walker gemea din timp în timp. Ajunserăm lângă 
castelul ruinat. Il vizitasem de câteva ori, așa că-i 
cunoșteam atât exteriorul cât și interiorul, Era pur și 
simplu construit după capriciul unui milionar puţin cam 
nebun. Avea un turn central înconjurat de alte patru mai 
mici, având fiecare o intrare separată. Turnul cel mare 
rămăsese aproape intact, în timp ce celelalte patru erau 
aproape ruinate; turnul cel mare acoperea încă o mare sală 
boltită, unde bătrânul lup de mare avea obiceiul să dea 
fastuoase banchete. Se petrecuse mult aici pe vremuri. Mai 
rămăsese încă o masă de piatră și câteva scaune tot de 
piatră. Nu mă miră deloc când văzui că cei trei bandiți ne 

conduc chiar în vechea sală de ceremonii. Peggie se așeză. 
Lângă ea eu, iar lângă mine Walker. 

Cei trei luară loc în fața noastră. Era, cum mai spusesem 
o noapte foarte frumoasă și printre ferestrele sparte, 
lumina stelelor intra în voie. 

Încercai să văd cât mai bine feţele răpitorilor noștri. Dar 
nu putui zări nimic, din cauza măștilor foarte bine fixate; 
nu-mi putui da nici măcar seama dacă printre ei e și un 
chinez. Cel care părea a fi șeful era un om foarte voinic; ni 
se adresă tot el și de data asta: ceilalți vorbeau între ei cu 
glas scăzut. Mi se adresă mai întâi mie: 

— DI. James Cranage, nu? 

— Da, răspunsei. 

— Sunteţi omul pe care Holliment l-a avut în serviciu, la 
Portsmouth, o singură zi, nu? 

— Sunt. Nu pot nega. 

— Şi aţi fost atacat în cursul nopţii de o bandă? 

— Da... o banda condusă de un chinez. 

— N-are nicio importanţă chinezul. Răspunde-mi numai 
la ce te întreb. Ai devenit apoi secretarul lady-ei 
Renardsmere? 

— Exact. 

— Şi mai ești încă? 

— Da. 

— Îţi amintești de un oarecare Neamore cu care a plecat 
lady Renardsmere la Londra? 

— Îmi amintesc. 

Se aplecă puţin peste masă și apăsă mai mult pesta 
cuvinte: 

— Şi n-ai fost apoi trimis a doua zi de către lady 
Renardsmere la Londra cu un mic pacheţel? Răspunde! 

— Nu pot răspunde, căci e vorba de afacerile lui lady 
Renardsmere, răspunsei cu tărie. 

Urmă un scurt răstimp de tăcere. Apoi omul mascat 
reluă: 

— Dacă nu răspunzi imediat, vei fi ucis în prezenţa 

doamnei. 

— În cazul acesta nu vei putea afla nimic de la mine; la 
ce ţi-ar folosi dacă mor? N 

— Răspunde! repetă omul. Îţi dăm un minut. După asta... 

Walker începu imediat ga vorbească: 

— Oh! D-le Cranage, de ce nu le răspundeţi? Vorbiţi 
înainte de a vă ucide. Asta n-are nicio importanţă d-le... 
spuneţi-le repede. 

Șeful începu să râdă și se întoarse către șofer. 

— Atunci ești și d-ta la curent, prietene? spuse. Atunci. 

— Ţine-ţi gura Walker, îi strigai. Fii bărbat! Nu cred că 
vor îndrăzni. 

Nici nu terminai că cei trei oameni se și sculară în 
picioare, ridicară revolverele și șeful se așeză drept în faţa 
mea! 

— 'Ţine-ţi și d-ta gura! vorbi calm. Sus. Du-o și pe d-ra în 
camera de alături și să nu vă mișcaţi până ce nu vă chem. 
Repede... și să nu faceţi prostii, dacă ţineţi la viaţă. 

Era inutil să-i mai înfrunt. O luai pe Peggie de braţ și 
intrarăm în camera de alături. Iar cei trei oameni, jucându- 
se nepăsători cu revolverele, înconjurară pe șofer. 

— Ce le poate spune? Ştie ceva? mă întrebă Peggie pe 
șoptite. 

— El m-a dus doar la Londra. 

După câteva clipe furăm strigaţi înapoi; cei trei oameni 
își puseseră revolverele în buzunare și șeful vorbi: 

— Băiatul acesta ne-a spus că a condus pe Neamore și 
pe lady Renardsmere la Londra și ne-a spus și ce a făcut 
stăpâna lui în ziua aceea. lar a doua zi, lady i-a ordonat să 
te conducă la biroul lui Pennithwaite, avocatul lady-ei 
Renardsmere. Ai văzut deci ca a fost inutil să păstrezi 
secretul. Acuma suntem complet lămuriţi. De ce te-ai dus 
la notar? 

Era într-adevăr inutil să mai tac; așa că spusei: 

— l-am dus o scrisoare și un pacheţel. 

— Lui personal? 

— Exact. 

— Ştiai ce conţine pacheţelul și scrisoarea? 

— Nu. 

— Ce-a făcut cu pachetul după ce i l-ai dat. 

— Nu știu, căci a trecut în camera vecină. Apoi a revenit 
în birou și mi-a dat o chitanţă. 

— Asta e tot ce știi? 

— Absolut tot. 

— Lady Renardsmere nu ţi-a vorbit după asta de 
conţinutul pacheţelului? 

— Niciodată! 

— Cât era de mare? 

— L-am putut pune cu ușurință în buzunarul vestei. 

După ce șeful s-a mai întreţinut câtva timp cu oamenii 
săi, pe șoptite, reveni iar și-mi puse o nouă serie de 
întrebări. 

— Ştii unde se află pentru moment lady Renardsmere? 

— Nu. Poate că e chiar aici. 

— Nu fi obraznic. Nici nu bănui măcar unde-ar putea fi? 

— Am o idee, dar nu se bazează pe nimic sigur. Cred că 
a trecut pe continent, căci am primit o telegramă de la 
Dover; dar asta nu spune, natural, nimic. 

Se întoarse apoi către Peggie. 

— D-ta ești miss Manson; antrenoarea angajată de lady 
Renardsmere, spuse el sigur. Unde crezi că e lady? 

— Pe continent. 

— De ce? 

— Pentru motivul dat de d. Cranage. Ultima telegramă a 
lady-ei Renardsmere a fost expediată de la Dover. 

— Nu bănuii de ce s-a dus, așa, pe neașteptate pe 
continent? 

In locul lui Peggie, răspunsei eu: 

— Da; cred că s-a dus să se întâlnească cu un chinez, cu 
d-l Cheng. 

În tot cazul, răspunsul meu lovi din plin. Cei trei bandiți 
tresăriră. Vorbiră câtva timp între ei, îi văzui gesticulând, 

dar nu putui prinde nimic. În cele din urmă șeful ne spuse: 

— Bine. Am terminat cu d-tră. Urmaţi-ne, vă vom duce la 
mașină! 

Îl auzii pe Walker gemând de mulţumire; bandiții 
mergeau înaintea noastră. Luna strălucea din plin. 

Și mai înainte ca noi să ne dăm seama ce se întâmplă, 
văzurăm ieșind din tufișurile dimprejur cinci oameni. Auzii 
un energic: „Mâinile sus!”, și observai că patru dintre 
acești oameni purtau uniforma albastră a polițiștilor, iar al 
cincilea era în civil. Răpitorii noștri fură tot așa de 
surprinși ca și noi; n-avuseseră timpul să-și ia armele din 
buzunare, așa ca trebuiră să ridice mâinile. 

Civilul era chiar lângă mine și lumina lunii cădea din plin 
pe braţul lui întins; și observai că în jurul încheieturii de la 
mâna stângă, avea un tatuaj reprezentând un fel de 
dragon. 

Era americanul... Peyton!... 

_ CAPITOLUL XVIII. 
INTINDEII MAINILE! 


Îmi venea să urlu de bucurie. Șeful bandiţilor începu să 
înjure: 

— La dracu! Ne-au prins!... 

Apoi  auzii glasul unui sergent de poliţie din 
Renardsmere pe care-l cunoșteam foarte bine. 

— Perchiziționează-i imediat, Burton, porunci el. 

Polițistul luă armele bandiţilor și mi le aruncă. Apoi veni 
al doilea ordin al sergentului: 

— Întindeţi mâinile! 

Noi rămaserăm ca fascinaţi, văzând pe cei trei prizonieri 
lăsându-și mâinile jos, apoi întinzându-le înainte. Luci ceva 
în bătaia lunii... se auzi apoi un clinchet metalic... Poliţiştii 
se dădură înapoi. 

— Ia-le măștile, Burton! ordonă din nou sergentul. 

Mă apropiai de ei, cu toate protestele lui Walker, care 
nu-și revenise încă. Voiam să le văd și eu feţele. Era poate 
și-un chinez printre ei?... Dar când Burton le ridică măștile, 
nu văzui nicio faţă galbenă. Șeful era un băiat tânăr și 
frumos, dar cu cei mai întunecaţi ochi pe care i-am văzut 
vreodată. Ceilalţi erau doi tipi oarecare. 

După ce-i examină, sergentul se întoarse către mine. 

— Sper că nu v-a făcut nimic rău, d-le Cranage; nici d- 
tră, nici d-rei Manson! 

— Nimic, sergent. Dar acuma ce vreţi să faceţi cu ei? 

— Îi vom pune deocamdată la răcoare; i-am prins graţie 
d-lui Peyton. Îi vom duce imediat la Mallant. Automobilul 
d-tră e jos, nu? L-am văzut când am venit. Al nostru e 

dincolo de cărare; v-aș ruga să mergeţi cu noi la poliţie să 
daţi declaraţiile de rigoare. 

Cei trei bandiți și polițiștii se îndepărtară: noi trei 
ramaserăm pe loc. Walker murmura mereu nu știu ce. Il 
apucai de umeri. 

— Poţi pune mașina în mișcare? îl întrebai. 

Tresări când îl atinsei; cred că uitase cu totul de mașină. 

— Mașina, d-le Cranage, mașina?.. Oh, da, d-le. - începu 
să tremure. Mi-a spus să iau numai. Oh, desigur, o pot 
pune imediat în mișcare. Dar... credeţi că au plecat cu 
adevărat?.. Nu trebuie să ne mai temem, d-le? 

— Hai, pune mașina în mișcare și vino-ţi în fire. N-o 
putem ţine pe miss Manson aici toată noaptea. Hai, 
repede.. 

Păru că-și revine și porni spre mașină. Venii lângă 
Peggie. Ne privirăm un moment în tăcere. 

— Oh, Jim! murmură ea. Nici nu-mi vine să cred că tot 
ce ni s-a întâmplat a fost aievea! 

— Eu mă întreb cum de-a aflat diavolul acela de Peyton 
că suntem în pericol. Și când mă gândesc că l-am 
suspectat, după vizita lui de la Renardsmere House! Și 
când colo ne-a salvat chiar el din mâinile bandiţilor! Să 
sperăm că ni se va explica totul la Mallant. Nu te simţi 
cumva rău? 

— Acuma nu, dar mâine... nu sunt sigură. 

— Mașina e gata, d-le! strigă Walker, care-și recăpătase 
vocea naturală. Numai că va fi cam greu s-o întorc. Dacă 
aţi vrea să mergeţi pe jos până la șosea; și d-ra Manson... 

Pornirăm pe jos spre șosea; dar nu făcurăm nici 20 de 
pași, că Peggie îmi strânse braţul și-mi arătă ceva cu 
degetul. În mijlocul drumului ne aștepta un om, pe 
jumătate ascuns în umbra tufelor de pe marginea șoselei. 
Ne oprirăm. El observă și strigă: 

— Veniti, d-le Cranage, sunt eu... Peyton! 

Ne apropiarăm de el și-i strânsei mâna cu căldură. Deși 
eram foarte îndrăgostit, n-aș fi simţit nici un pic de gelozie, 

dacă Peggie i-ar fi sărit de gât și l-ar fi sărutat. 

Înainte de-a schimba impresiile, ne secaserăm pipele și 
le aprinserăm ca cei mai calmi oameni din lume. 

— Nu mă prezinti, Jim? întrebă Peggie. 

Făcui prezentările cu mare ceremonie, scuzându-mi 
neglijenta. 

Peyton arătă spre ruine. 

— Aţi petrecut clipe urâte acolo nu? 

— Groaznice! Şoferul înnebunise aproape! Dar după câte 
ne-a spus sergentul, mi se pare că d-tră sunteți salvatorul 
nostru? Cum se face asta? 

— Am rămas În urmă tocmai pentru a vă explica asta. Nu 
mai aveau nevoie de mine, după ce le-au pus cătușele Voi 
merge cu d-tră la Mallant și vom mai vorbi. Cum s-a făcut 
asta? Din cauză că n-am auzit niciodată cântând o 
privighetoare. 

— Ce legătură au astea cu privighetorile? 

— Curios, dar totuși are. După ce am vizitat 
Renardsmere House, am făcut câteva plimbări prin 
împrejurimi, la întâmplare. Și-am întâlnit la un moment 
dat, într-un han, un om amator, ca și mine, de păsări. Și 
mi-a povestit că lângă ruinele acestea sunt câteva 
privighetori. Şi atunci, imediat ce a început să se întunece, 
am venit aici cu bicicleta, m-am așezat sub un tufiș, 
sperând să aud măcar o privighetoare. Și nu după mult 
timp, i-am văzut pe cei trei tipi venind cu o mașină, pe care 
a ascuns-o nu departe de mine. Apoi s-au așezat jos și au 
început să vorbească, fără să știe că eu îi ascultam. Nu 
pricepeam prea mult din cele ce discutau, dar un singur 
lucru era clar; că avea un chef nebun să pună mâna pe 
lady Renardsmere și că lady, dispăruse. Pricepui apoi că 
organizase un soi de complot să pună mâna măcar pe 
secretarul ei chiar în seara asta; în acest scop îi 
trimiseseră o telegramă falsă și secretarul trebuia să cadă 
dintr-un moment în altul. 

— Ah, atunci telegrama fusese trimisă de ei! 

— Da, așa cred. Pricepui că sunteţi în pericol, de 
asemenea și miss Manson, pe care voiau s-o interogheze. 
Din fericire lăsasem bicicleta în cealaltă parte a tufișului; 
mă strecurai până la ea și alergai până la cel mai apropiat 
sat. Întâlnii un poliţai și telefonarăm imediat la postul din 
Mallant și în mai puţin de o jumătate de oră veni sergentul 
cu oamenii săi. Cred că am ajuns la timp, nu? Cine credeţi 
că sunt bandiții aceștia? Am citit o mulţime de ziare de 
când sunt în Anglia și mi-a venit o idee. 

— Ce idee? 

— M-am gândit că poate oamenii aceștia sunt amestecați 
în omorurile săvârșite la Londra. l-am auzit pronunțând un 
nume... 

— Care nume? 

— Holliment! primul ucis, nu? 

— Da, dar și eu m-am gândit la același lucru, afirmai. 

— Suntem atunci de acord. Sunt o bandă puternică. Dar 
după tot ce-am citit, am impresia că miezul afacerii 
acesteia e chinezul. Chinezul care a atacat magazinul lui 
Holliment de la Portsmouth. De ce nu-l caută poliția pe 
el?... Cred că ceilalţi nu sunt decât simple instrumente. 

Walker ne ajunse din urmă cu mașina. Era foarte 
nerăbdător să se îndepărteze cât mai repede de ruinele 
ciudatului castel. Il privi cu neîncredere pe american și-mi 
făcu semn cu cotul. Peyron observă. 

— Fii liniștit, prietene, spuse. Nu mai e nici un bandit 
aici și chiar dacă ar veni vreunul, am în buzunar un mic 
instrument, care-i va veni imediat de hac. Ascultă te rog 
coboară până lângă boschetul acela, unde vei găsi bicicleta 
mea; urc-o în mașină și noi te ajungem imediat. 

Mașina se îndepărtă. Peyton reluă: 

— Unde e chinezul? Indivizii ăștia trei nu sunt decât 
niște instrumente... nouă ne trebuie patronul. Şi patronul e 
încă liber. Și atâta timp cât va fi în libertate... 

— Sunt exact de părerea dumitale, răspunsei. Dar văd că 
știi mai multe decât mine. Nu știam că s-a adus la 

cunoștința publicului că în toată afacerea asta joacă un rol 
principal un chinez. 

Peyton se uită mirat la mine. 

— Cum!... încă n-ai citit ziarele de seară?. 

— Nu?... Eu am cumpărat mai multe în gara Mallant. 
Scotland Yard a recurs la publicitate și se povestește cu 
lux de amănunte totul; de la început până la sfârșit; până 
la sfârșitul pe care-l cunoaștem adică. Pe chinez îl cheamă 
Chun Sin, secretarul unui chinez din înalta societate, 
Chang; și se presupune că secretarul a furat de la stăpânul 
său un obiect, de mare valoare, o bijuterie de exemplu, pe 
când erau la Paris. Apoi secretarul a venit în Anglia; dar 
bijuteria i-a fost și lui furată, și atunci el, cu o întreagă 
bandă organizată caută să pună mâna pe ea cu orice preţ. 
Chun Sin, un chinez care a pierdut lobul urechii stângi. 

Imi amintii de informaţia dată de d-l Cheng. 

— Nu știam că s-au publicat toate acestea! murmurai. 

— Mai sunt și altele. Și sunt sigur că ceea ce am văzut în 
seara asta constituie un capitol nou al afacerii acesteia. 
Dar încă odată, unde o fi chinezul? Căci atâta timp câte 
încă în viaţă... 

Făcu un gest expresiv. 

— Ce vreţi să spuneţi cu asta? întrebă Peggie. 

— Că vor mai fi și alte asasinate! răspunse. 

Walker ne conduse numai într-o jumătate de oră la 
Mallant. Micul orășel era adormit, iar străzile fără niciun 
trecător. Biroul poliției era luminat și plin de polițiști. 

Furam introduși într-un birou în care îl găsirăm pe 
sergent și încă doi polițiști, probabil superiorii săi. Pe masă 
erau o serie de obiecte foarte felurite, care mă intrigară la 
culme. Cel dintâi vorbi sergentul. 

— lată ce am găsit în buzunarele dumnealor, d-le 
Cranage! Ceasuri... bani destul de puţini și lucruri fără 
nicio importanţă. Dar am găsit și un lucru de mare valoare 
pentru noi; un mic carnet, în buzunarul șefului, unde sunt 
trecute câteva informaţii asupra lui  Holliment, 

Quartervayne, Neamore, ca și adresele lor din Londra. E 
un fel de memorandum în care e trecută și lady 
Renardsmere și dumneavoastră. Rezultă de aici că cei trei 
oameni sunt amestecați în crimele de la Londra. 

— Am și eu impresia asta, de mai bine de două ceasuri. 
Dar în fond, cine sunt oamenii aceștia? 

— Nu vor să ne spună dar pe șef l-am identificat. 

— Da? 

— Unul dintre oamenii noștri care a fost atașat în ultimul 
timp pe lângă poliția din Portsmouth, l-a identificat 
imediat. Omul acesta a fost un timp asistentul unui doctor 
din Portsmouth. 

— Adică e și el medic? 

— A avut însă unele dificultăţi și a fost dat în cele din 
urmă afară. După asta, se pare că s-a apucat de rele... din 
cauza proastelor tovărășii.... natural.... A fost văzut de mai 
multe ori cu un cChinez.... probabil acela despre care 
vorbesc ziarele din Londra. Ceilalţi doi sunt de bună seamă 
complicii lui. Dar..., unde-i chinezul? 

— Asta ne întrebam și noi, răspunsei. 

După ce dădurăm declaraţiile de rigoare, furăm 
autorizaţi să plecăm. O condusei pe Peggie acasă, apoi îl 
invitai pe Peyton la Renardsmere House pentru noapte 
căci trebuia să revenim a doua zi dimineaţa la tribunalul 
din Mallant, pentru a fi confruntati cu cei trei șnapani. 

Dar a doua zi nu se întâmplă nimic; și nici în cea 
următoare. Dar în dimineaţa celei de a treia, primul lucru 
pe care-l citii când deschisei ziarul, fu următorul: 


ÎNCĂ UN ASASINAT MISTERIOS 


Un binecunoscut avocat din Londra a fost găsit 
înjunghiat în cabinetul său. 

CAPITOLUL XIX. 
AL PATRULEA ASASINAT 


Nu-mi trebui prea mult timp ca să-mi dau seama ce s-a 
întâmplat. Ştiam dinainte numele bietului avocat și... într- 
adevăr, nu mă înșelasem... 

Pennithwaite!... 

Trebuie să mărturisesc că vestea morţii avocatului mă 
lovi mai mult decât celelalte. Avui imediat viziunea 
solemnei încăperi în care fusesem primit... Revăzui pe 
bătrânul acela extrem de manierat... atmosfera încărcată 
de mirosul specific al bibliotecilor... biroul plin de dosare... 
Dar viziunea aceasta dispăru și făcu loc uneia 
îngrozitoare... Bătrânul avocatul zăcând inert, aplecat 
peste biroul său, într-o mare de sânge.!... 

Pennithwaite!... A patra victimă!... Care va fi 
următoarea? Căci, dacă trei membri din periculoasa bandă 
erau în închisoarea din Mallant, chinezul era încă în 
libertate. 

Articolul consacrat acestei noi crime, nu-mi furniza nicio 
noutate. 


O nouă și îngrozitoare crimă părând a patra din serie, a 
fost descoperită ieri dimineaţă. D. Pennithwaite, un foarte 
cunoscut avocat din Londra, a fost găsit înjunghiat în 
biroul său din Lincoln's Inn Field. Se pare că d. 
Pennithwaite, celibatar bătrân, avea lângă birourile lui și 
un mic dormitor unde petrecea de multe ori nopţile. Marţi 
seara dădu ordin să i se pregătească camera pentru 
noapte. A fost vizitat la ora șase seara de primul său 
secretar, căruia i-a recomandat să pună pe birou anumite 

hârtii pe care avocatul urma să le examineze în timpul 
nopții. Apoi d. Pennithwaite se duse la club unde lua de 
obicei masa, unde rămase până la ora zece și jumătate. 

Toţi cei care-l cunosc declară că avocatul era sănătos și 
bine dispus. Portarul îl văzu intrând în birou și-i ură noapte 
bună, apoi îl auzi închizând ușa cu cheia. Camera de 
culcare a avocatului, care dădea în birou, nu avea altă 
ieșire. 

Ieri dimineaţă, când secretarii veniră la ora nouă, 
văzură că avocatul nu ieșise încă. La ora zece, primul 
secretar, după ce bătuse de mai multe ori în ușă fără să 
obțină niciun rezultat, se duse în curtea din dosul 
imobilului și observă că fereastra camerei de dormit a 
avocatului era întredeschisă. Făcu rost de o scară, intră în 
cameră și apoi în cabinetul particular al patronului său. Și 
acolo îl găsi în birou, într-un lac de sânge. Fusese 
înjunghiat în timp ce citea hârtiile din fața lui. Hârtiile 
erau pline de sânge; o ţigară pe jumătate consumată 
căzuse pe covor; lângă cadavru era un pahar pe jumătate 
plin de whisky și cu apă. Totul proba că avocatul fusese 
atacat pe neașteptate. Asasinul avea intenţia să caute ceva 
în birou. Sertarele biroului fost răscolite, iar buzunarele 
victimei tăiate; pe unul din scaune a fost găsită o trusă de 
chei a avocatului; conţinutul caselor de bani era răsturnat 
pe covor. Și celelalte mobile au fost controlate. 

Nu se poate ști dacă asasinul și-a atins scopul; dacă a 
găsit adică obiectul pe care-l căuta. Se pare că a intrat în 
apartament în timpul în care avocatul era la club; apoi a 
lovit pe neașteptate. După care a început să caute cu 
disperare un anumit lucru. Acest asasinat a fost comis de 
un membru din banda care l-a ucis pe Holliment. 
Quartervayne și Neamore; în toate cazurile s-a precedat 
aproape la fel, iar scopul a fost același. Singura satisfacţie 
e că poliția a reușit să aresteze pe trei dintre membrii 
acestei periculoase bande; au fost arestaţi în împrejurări 
cu totul curioase și se speră că se va obţine de la aceștia 
importante declaraţii. Nu vor fi acuzaţi de asasinarea 
avocatului, tocmai din cauză că au fost arestaţi în cu totul 
alt loc. Cât despre asasinul avocatului nu avem până în 

prezent niciun indiciu. Partea ciudată a acestor crime e 
tocmai faptul că asasinul a putut dispare fără să lase nici 
cea mai mică urmă”. 


Peyton intră în camera mea tocmai când terminam de 
citit reportajul. Îi arătai coloanele ziarului; se plecă peste 
umărul meu și citi și el articolul, în timp ce eu îl reciteam. 
Apoi se uită fix la mine. 

— Chinezul... spuse pe șoptite. Atâta timp cât va fi în 
libertate... 

— Al cui e rândul de data asta?... murmurai. 

Se așeză și-și umplu pipa. 

— Era avocatul lady-ei Renardsmere, nu? 

— Cel căruia i-am dus pacheţelul. 

— Care conţinea exact obiectul pe care-l caută chinezul. 
Bandiţii de acum trei seri te-au interogat asupra acestui 
lucru, nu? 

— A mărturisit Walker tot. Dar habar n-am ce conţinea 
pachețelul. 

— În tot cazul, cei trei fiind arestaţi, n-au putut veni în 
contact cu chinezul ca să-i comunice rezultatul anchetei 
lor. Probabil că chinezul luase informaţii și din altă parte și 
a trecut imediat la fapte. Se vede că el lucra numai la 
Londra unde un galben poate trece mai ușor neobservat. 

— Da, e foarte greu să deosebești un chinez de altul. 

— Şi cum, după părerea mea, se pare că n-a găsit ce 
căuta nici în biroul lui Pennithwaite, se pune întrebarea 
cine va fi al cincilea? 

— Cine crezi că e ameninţat de data asta? 

— Lady Renardsmere. Fiindcă ea a cumpărat misteriosul 
obiect de la Holliment, Quartervayne și Neamore. Şi au 
fost asasinați cu toţii; chiar și Pennithwaite căruia i s-a dat 
obiectul în păstrare... Când crezi că a băgat ea de seamă 
că obiectul pe care-l cumpărase era un lucru de furat? 

— Cred că în momentul în carte i-am văzut în prezenţa 
d-rei Hepple; sau imediat după vizita celor doi detectivi; 

sunt sigur că mai înainte de asta era convinsă că tranșase 
o afacere perfect legală. 

— Hm!... Cred că știu ce a făcut după plecarea ei de aici. 

— Ce? 

— Foarte simplu. S-a dus drept la Pennithwaite și, fiind 
decisă să treacă pe continent în căutarea veritabilului 
proprietar, a luat misteriosul obiect de la avocat. Şi sunt 
aproape sigur că obiectul acesta e în poșeta ei. De asta nu 
l-a găsit Chun Sin... și pentru asta e acuma așa de 
ameninţată. 

Cineva bătu în ușă și intră un valet. 

— D- Jifferdene dorește să vă vadă, d-le. 

Jifferdene se ivi imediat. Mi se păru îngrijorat. I-l 
prezentai imediat pe Peyton. 

— Cred că i-aţi văzut numele în jurnale... în legătură cu 
afacerea de acum trei zile. 

— l-am văzut tocmai pe cei trei în închisoarea din 
Portsmouth. 

— Au fost identificaţi? 

— Numai unul singur; fostul medic contra căruia s-a 
plâns mai de mult vechiul sau patron. Sunt oameni din 
banda chinezului d-le Cranage. 

— Da, dar acela e încă liber. Toată poliţia din Londra e 
pe urmele lui și el e încă liberate. E nemaipomenit! 

Jifferdene schimbă repede subiectul. 

— D-le Cranage, știi unde e lady Renardsmere? întrebă 
el. 

— Nu. 

Ochii poliţistului căzură pe jurnal. 

— Urâtă afacere. Am fost și eu în Lincoln's Inn Field. Tot 
lovitura chinezului! Trebuie să fi stat acolo cel puţin două 
ore... două ore în care timp a răscolit totul. Și mă întreb 
încă dacă a găsit ce căuta! 

Răspunse Peyton. 

— Tocmai despre asta vorbeam și noi. Eu cred că n-a 
găsit nimic. 

— Și atunci unde e obiectul acela pentru care au fost 
uciși până acuma patru oameni? Văd că sunteţi foarte la 
curent! 

— Am citit doar ziarele; apoi d-l Cranage mi-a mai dat 
unele informaţii și am ajuns la concluzia că obiectul e în 
poșeta lady-ei Renardsmere. 

Jifferdene suspină. 

— Cred că în privinţa asta nu vă înșelaţi. Și cred că nici 
chinezul nu se îndoiește de asta... așa că... lady 
Renardsmere ar putea fi a cincea. 

— Dacă nu puneţi mâna pe el, probabil că se va întâmpla 
întocmai, strigai, și mai cred că... 

Jifferdene se sculă și mi-o tăie. 

— Eu sunt un om cu experienţă, tinere, și-am văzut 
multe în cariera mea, dar n-am întâlnit niciodată un asasin 
așa de abil ca în cazul ăsta. Are o abilitate aproape 
diabolică. Parcă am avea de-a face cu un strigoi... 

— Sper că-l veţi găsi până la urmă în carne și oase, 
remarcă Peyton. Strigoii nu se servesc de pumnale. 

CAPITOLUL XX. 
MAJORDOMUL DIN PARK LANE 


Jifferdene dădu din nou din cap. Își luase rămas bun de 
la Peyton, iar eu îl condusei până la peron, în faţa căruia îl 
aștepta o mașină. Se întoarse spre mine și-mi șopti: 

— Un singur cuvânt Cranage; mi-ai spus că nu știi unde 
e lady Renardsmere. Ei bine, te pot asigura că acum trei 
zile era la Paris. A fost văzută la Hotel Bristol. Şi știi cu 
cine? 

— Spune repede. 

— Cu d-l Cheng! Cu d-l Cheng pe care l-a furat Chim 


— Cum de-ai aflat asta Jifferdene? 

— Îţi spun imediat. Ştii că am bănuit încă de la început 
că lady Renardsmere e amestecată în afacerea asta. Am 
venit aici să-i iau un interogatoriu și a șters-o imediat: în 
cazul în care n-ar fi fost amestecată, n-ar fi făcut asta. N- 
am putut-o găsi nici la Londra, căci nu stătuse în Park 
Lane decât câteva ore. Am aflat apoi că a fost la Dover 
chiar în seara aceea și apoi a trecut pe continent. 

Și cum am dat în ultimul timp publicităţii toată afacerea, 
am primit vizita unui reporter din Paris, care venise la 
Londra să ia informaţii. Și mi-a spus că, cu o zi mai înainte, 
a văzut-o pe Lady Renardsmere la hotelul Bristol din Paris 
în tovărășia unui nobil chinez foarte bătrân. Pe lady o 
cunoștea din vedere, dar de chinez nu știa nimic; a luat 
însă informaţii și a aflat că e un financiar chinez, d. Cheng. 

Citind prin ziar datele furnizate de poliţie, i s-a părut 
curios să-i vadă împreună și atunci a venit imediat la 

Londra să ne anunţe. Și cum avea un mic concediu, s-a pus 
la dispoziţia noastră, încercând să ne ajute. 

— Să vă ajute?... Cum asta? 

— Luând informaţii mai precise de la directorul hotelului 
Bristol; îți amintești cred că d. Cheng locuia la hotelul 
Bristol în momentul în care a fost furat. S-a interesat 
atunci de fostul secretar a d-lui Cheng, un oarecare Chun 
Sin și a aflat că era un om foarte elegant, care vorbea 
franceza și engleza fără cea mai mică urmă de accent. 
După părerea directorului acest Chun Sin e un om foarte 
inteligent și foarte abil. Și asupra acestui punct suntem de 
acord, nu? 

— Nu uita că-i lipsește lobul urechii stângi, așa că poate 
fi identificat cu ușurință. 

— Da, dar când îl privești de aproape. Dar nimeni nu l-a 
văzut de aproape... până în prezent. Oricum ar fi însă, 
atâta timp cât omul acesta e liber, lady Renardsmere e în 
pericol și dacă aș putea trimite pe cineva la Paris s-o 
avertizeze... 

— Cred că în momentul în care trimisul dumitale ar sosi 
la Paris, ea ar fi la Londra, deși sunt convins că nu va 
apare până în ziua Derby-ului. 

— Dacă lucrurile s-ar tărăgăna până atunci. Dar păzește- 
te și d-ta. S-ar putea produce un atac chiar în casa asta și 
dacă se prezintă un vizitator cu înfățișare de chinez... 

— Sunt destui oameni în casa asta, și revolvere la 
discreţie. Iar eu, de săptămâna trecută, port în permanenţă 
unul la mine... 

— Foarte bine faci, d-le Cranage. Asasinul nu se va da în 
lături de la nimic. Noi vom face tot ce ne va sta în putinţă. 

Apoi îmi strânse mâna și plecă. Eu revenii în birou, 
unde-l  găsii pe Peyton așteptându-mă. Americanul 
devenise foarte pasionat de afacerea asta și discutarăm 
mult timp. Nevoind să abuzeze de ospitalitatea pe care i-o 
oferisem, se hotări să se mute la hanul din sat de unde se 
putea pune cu ușurință în legătură cu poliţia. Mărturia lui 

era foarte prețioasă, așa că nu putea pleca. Petreceam însă 
cea mai mare parte din zi împreună, ne duceam foarte des 
la Peggie Manson și vegheam asupra sănătăţii lui Rippling 
Ruby. 

Lucrurile erau în stadiul acesta, când veni și ultima 
săptămână dinaintea derby-ului. Chinezul nu fusese găsit; 
cei trei complici fuseseră deferiţi Curţii cu Juri. Veni astfel 
ziua de vineri înaintea marii alergări de la Epson și, lucru 
ciudat, nici eu și nici Peggie Manson nu primise nimic de la 
lady Renardsmere. Dar în vinerea aceea liniștea fu 
întreruptă. 

Eram ocupat cu rezolvarea corespondenţei când Burton, 
majordomul, intră cu un aer misterios și-mi spuse pe 
șoptite: 

— D-le Cranage... a venit Joycey și vrea să vă vorbească. 

— Joycey? Cine-i Joycey? 

— Oh, uitasem că nu-l cunoașteţi. E majordomul din 
Park Lane și vine cu un mesaj din partea doamnei... un 
mesaj pentru dumneavoastră, domnule... 

Mă ridicai foarte agitat. 

— Spune-i să intre, Burton... Ţi-a spus ceva? 

— Mie? oh, nu! Joycey e un om foarte discret. Aș vrea 
însă să-l întrebaţi unde e doamna, căci sunt foarte 
neliniștit... 

— Bine Burton, spune-i să intre... 

Joycey era un om de-o ireproșabilă corectitudine. Haine 
negre, mersul măsurat, glasul grav, dulce, insinuant. Avea 
o figură de eclesiast sau de magistrat; mă salută adânc, ca 
și cum ar fi fost în faţa unei majestăţi. 

— Bună ziua Joycey, spusei. Ai mesaj pentru mine? 

— Da, d-le, un mesaj din partea lady-ei Renardsmere. 

— Bine prietene. Ia loc și spune-mi despre ce e vorba. 

— Fiţi bun și mai așteptați un moment; mesajul e 
adresat atât d-tră cât și d-rei Manson; d-ra a fost anunţată 
printr-o telegramă, așa că trebuie să sosească curând. 

Mă ridicai și mă uitai pe fereastră; Peggie tocmai 

descăleca în faţa peronului. Aruncă frâul valetului și intră. 

— A venit Joycey? mă întrebă. 

După un minut eram amândoi în faţa importantului 
majordom. 

Își drese glasul, ca și cum ar fi avut de gând să ţină o 
întreagă predică, apoi începu, cu glas onctuos și cadenţat: 

— Din partea lady-ei Renardsmere, pentru d. Cranage și 
miss Manson Lady vă anunţă prin mine că a închiriat 
pentru săptămâna curselor de la Epson o vilă numită 
Marengo Lodge; a închiriat-o de luni dimineață până 
sâmbătă. Eu am primit ordin să iau imediat casa în 
primire, împreună cu o echipă aleasă dintre personalul din 
Park Lane. Lady vă va fi recunoscătoare d-le Cranage, dacă 
v-aţi prezenta și d-tră luni la Marengo Lodge, la ora unu 
sau la oricare oră vă va conveni. Masa de seară se va servi 
la ora șapte. 

Se opri și se înclină către mine. 

— Foarte bine, spune-i lui lady Renardsmere că mă voi 
conforma întocmai, spusei. 

— Mii de mulţumiri, d-le. 

Apoi se întoarse către Peggie. 

— Lady Renardsmere trimite multe complimente d-rei 
Manson și d-rei Hepple, continuă majordomul. Și ar fi 
foarte mulţumită dacă d-ra Manson și d-ra Hepple ar 
consimţi să fie invitatele sale la Marengo Lodge, în timpul 
săptămânii de curse. 

Și salută încă odată. Peggie făcu semn că acceptă. 

— Foarte amabil din partea lady-ei Renardsmere, spuse. 
Spune-i că acceptăm invitaţia și-i mulțumim. 

— V-aș putea întreba dacă veţi fi la timp pentru a lua la 
Marengo Lodge masa de seară? 

Peggie răspunse afirmativ. 

— Mii de mulțumiri miss. Am și un mesaj suplimentar 
pentru d-tră, reluă majordomul, ca și cum ar fi spus o 
lecţie învățată pe de rost. Lady Renardsmere speră că miss 
Manson, împreună cu echipa de detectivi și cu personalul 

său, va asigura un drum lipsit de pericole promițătoarei 
Rippling Ruby; e vorba de drumul de la Manson Lodge la 
grajdurile din Epson. 

— O poţi asigura pe lady Renardsmere că miss Manson 
va face pentru asta tot cei va sta în putinţă, declară râzând 
Peggie. Rippling Ruby va călători cu o escortă cum n-a mai 
avut până acuma niciun candidat al Derby-ului. Cu toate că 
am impresia că e perfect inutil, dar... Şi-i poţi spune de 
asemenea măritei lady că Rippling Ruby va câștiga 
concursul la sigur. 

— Mii de mulţumiri miss... mii de mulțumiri d-le. Mesajul 
meu s-a terminat. 

Se ridică, salută și porni spre ușă. 

— Un moment, spusei. Mesajul dumitale terminându-se 
probabil că trebuie să duci răspunsurile noastre ladyei. 
Lady e la Londra? 

Figura majordomului deveni de nepătruns, iar vocea sa 
onctuoasă deveni de gheaţă. 

— Nu am libertatea să vă răspund la întrebarea aceasta, 
d-le. 

— Atunci va fi în timpul derby-ului la Marengo Lodge? 

— N-am libertatea să vă răspund nici asupra acestui 
punct, d-le. 

— Vor mai fi și alți oaspeţi? 

— Nimeni afară de miss Hepple, miss Manson și d-tră. 

Peggy încercă și ea să-l descoasă pe majordom. 

— Eu cred ca va veni totuși, măcar ca s-o vadă alergând 
pe Rippling Ruby... Sunt sigură că va fi la Epson. 

— N-am nici o informaţie asupra acestui subiect miss. 

— Bine, spusei. Înainte de-a pleca la Londra, Burton se 
va ocupa de d-ta. 

— Mulţumesc d-le. 

Porni din nou spre ușă. Dar, imediat ce puse mâna pe 
clanţă, păru că devine mai uman. Șovăi un moment, apoi 
aruncă spre Peggie o privire timidă și interogativă. Pe 
buzele lui impersonale flutură un surâs stins: 

— Credeţi că iapa va câștiga la sigur miss?... întrebă. E 
mai mult decât o certitudine, nu? 

— O certitudine absolută, afirmă ea solemn. E de 
neîntrecut. Ai pariat pe ea Joycey? 

El făcu semn că da. 

— Am câștigat și ceva toamna trecută miss; și dacă voi 
avea și de data asta norocul... Dacă nu... 

Drept continuare, dădu semnificativ din cap. Apoi își 
reveni, deveni iarăși lacheul cochet și stilat, salută demn și 
dispăru. 

— Crezi că nu va veni la Epson? mormăi Peggie. 

— Nu cred asta deloc. Va apărea atunci când ne vom 
aștepta mai puţin la asta. E una din noile ei idei, asta-i tot. 
Sunt sigur că va veni la Marengo Lodge luni sau cel mai 
târziu marţi... miercuri e doar proba cea mare. Apropos, 
cunoști Marengo Lodge? 

— Chiar foarte bine. E o casă veche, situată la marginea 
orașului și înconjurată de grădini. E foarte mare, așa că 
poate adăposti un număr foarte mare de invitati. 

— Atunci nu va fi displăcut pentru noi trei să stăm câtva 
timp acolo. Încep să mă bucur de pe acum, când 
începusem să mă cam plictisesc aici. Am avut destule 
neplăceri în ultimul timp, așa că poate ne vom distra un 
pic. 

— Miercuri vom avea mari emoţii prietene. Amână 
distracţiile după ziua aceea. 

Și începu să râdă. 

Chiar în seara aceea primii un aviz de la poliție prin care 
mi se comunica că șeful celor trei oameni care ne 
atacaseră lângă castelul ruinat dorea să-mi vorbească. 

CAPITOLUL XXI. 
AVERTISMENTUL 


Vestea aceasta surprinzătoare îmi fu dată de Spiller, 
detectivul din Portsmouth. 

Eram în cabinetul meu împreună cu Peyton, dar 
detectivul voi să-mi vorbească în particular. 

— Ce este? îl întrebai imediat ce am rămas singuri. 

— Am venit nici din cauza lui MacFarlane, răspunse 
Spiller. 

Îmi puse mâna pe umeri. 

MacFarlane era numele sub care era cunoscut șeful 
celor trei bandiți; adevăratul lui nume nu se cunoștea încă. 

— Ce este cu MacFarlane? sper că n-a evadat? 

— Evadat? Nici gând! Dar vrea să te vadă. 

— Să mă vadă? De ce? 

— Dracu știe! În tot cazul l-a înnebunit pe director de 
două zile, tot cerându-i să te vadă imediat; spune că are să- 
ți comunice un lucru foarte important. Și am venit să-ţi 
spun asta. 

— E ceva personal? 

— Nu știu. Dar fie sau nu personal, e imposibil să-l vezi 
numai d-ta singur. Va fi de faţă un gardian. Accepti? 

— Eu cred c-ar trebui să accept. D-ta ce-ai face în locul 
meu? 

— Oh, eu aș primi imediat. Cine știe ce vrea să-ţi spună. 
N-a vrut să-și vadă nici avocatul până acum... 

— Ei bine, atunci când să viu? 

— Mâine la prânz să fii în faţa închisorii; până atunci 
aranjez totul. Atunci vii, nu? 

— Ne-am înţeles. 

După plecarea lui Spiller, îi povestii totul lui Peyton. 

— Are de făcut unele mărturisiri, sunt sigur de asta, dar 
de ce să mi le facă tocmai mie? întrebai. 

— Eu nu cred că-ţi va face mărturisiri. După cât cunosc 
eu oamenii, am impresia că nu se va putea scoate nimic de 
la el. A jucat și a pierdut; e simplu. Și-și va lua plata fără să 
crâcnească. Nu... are să-ți spună cu adevărat ceva 
important anume, vei vedea! 

A doua zi Peyton mă conduse în oraș și rămase să mă 
aștepte în mașină. La ora 12 precis, eram în faţa închisorii, 
unde mă aștepta Spiller. Zece minute mai târziu, după mai 
multe ocoluri, mă lăsă într-o cameră întunecoasă, ai cărei 
pereţi erau formaţi din două rânduri de bare de fier. Auzii 
o cheie învârtindu-se în broască și-l văzui pe MacFarlane 
de cealaltă parte a barelor, urmat de un gardian. 

Se schimbase foarte puţin; semăna însă cu o sălbăticiune 
de curând prinsă. Păru că nu ţine seamă deloc de 
împrejurările în care ne găseam și mă salută fără cea mai 
mică urmă de jenă. 

— Bună ziua, d-le Cranage, spuse apropiindu-se de 
grilajul dublu. Îţi mulțumesc foarte mult că ai venit. 

— Ai ceva să-mi comunici? întrebai cu glasul cam stins. 

— Da, răspunse. 

Se opri și se uită fix la mine. 

— Dar mai întâi o întrebare. Ştii unde e în prezent lady 
Renardsmere? 

— Nu. 

— Am ţinut socoteala zilelor, continuă el cu un surâs 
sinistru. Miercurea viitoare e marea zi a Derby-ului. Crezi 
că o vei vedea înainte pe lady Renardsmere? 

— Nu sunt sigur. 

— În tot cazul o poţi vedea pe miss Manson. Când vrei... 
peste o oră sau două de exemplu, nu? 

— Sigur. Chiar în dimineaţa asta dacă e necesar... 

Păru foarte satisfăcut de răspunsul acesta și se apropie 

și mai mult de grilaj. 

— Am fost târât în afacerea asta și pentru mine s-a 
sfârșit totul, spuse cu un surâs trist. Am pierdut de prea 
multe ori. Dar am fost întotdeauna un tip curajos și așa voi 
fi până la urmă. Din cauza asta am și vrut să te văd. Du-te 
imediat la miss Manson și spune-i cuvintele acestea: 
„Rippling Ruby e în mare pericol.” 

Tresării și cei doi gardieni fură și ei tot așa de miraţi ca 
și mine. 

— Rippling Ruby? întrebai. 

— Da, Rippling Ruby. Și-ţi repet: e în mare pericol. 

— Ce fel de pericol? 

— Un pericol, care în orice caz, o va împiedeca să 
câștige derby-ul. Și e totuși cel mai frumos pur sânge pe 
care l-am văzut în viaţa mea!... Fiind aici nu pot face nimic 
ca să împiedec asta și de asta te-am chemat pe d-ta. Du-te 
și înștiinţeaz-o imediat pe miss Manson, nu pierde nici un 
minut. Să n-o piardă nici un moment din ochi; cel puţin 
până în momentul în care va apare înșeuată, pe pistă. Să 
vegheze asupra ei, să vegheze necontenit. 

Rămăsei complet nedumerit. 

— Dar Rippling Ruby e păzită de săptămâni de zile de un 
corp special de detectivi particulari. 

— Dracu să-i ia pe toţi detectivii particulari din lume, mă 
întrerupse furios MacFarlane. Eu știu ce știu, d-le 
Cranage. Aleargă imediat la miss Manson. Miss Manson, d- 
ta și americanul, păziţi-o pe rând, altfel, nu se știe... 

Se opri și prin ochi îi trecu o ciudată licărire. Izbucni în 
râs, apoi își reveni și reluă: 

— N-am crezut niciodată că aș fi în stare să fac bine 
vreunui om, d-le Cranage. Mi-am făcut rău până și mie. Şi 
asta chiar din copilărie. Dar îmi face plăcere când mă 
gândesc că voi salva un animal așa de frumos, un cal așa 
de superb... Asta e tot ce avem de spus, d-le Cranage. Poţi 
pleca. 

Se depărtă imediat. Rămăsei singur și ieșii și eu. 

Spiller îmi aruncă o privire inchizitorială, imediat ce mă 
zări. Toată ființa lui era o uriașă întrebare. Dar nu obţinu 
nici un cuvânt de la mine. Alergai drept spre automobil. 

— Strict personal, Spiller, îi strigai. La revedere. Dă-i 
drumul Walker. 

Abia după ce ieșirăm din oraș povesti totul lui Peyton. 

— Ce crezi de asta? întrebai. 

— Probabil că are dreptate. 

— Nu pricep ce legătură are iapa cu toate asasinatele 
astea. 

— Lady Renardsmere e amestecată în astea, știi bine, iar 
Rippling Ruby e proprietatea bătrânei lady. 

— Crezi că e vorba de o răzbunare? 

— Asta e o idee care mi-a venit imediat. 

— Poate că ai dreptate, aprobă Peyton. Sigur este că noi 
nu știm încă nimica. Individul care ţi-a spus toate acestea, 
sunt sigur că știa mult mai multe. Bine că ne-a prevenit 
totuși. Acuma trebuia să iei măsurile necesare. 

— Care? 

— Să povestești imediat totul d-rei Manson. MacFarlane 
a făcut o sugestie care nu mi se pare deloc deplasată. Vom 
veghea pe rând asupra iepei, până miercuri. Voi lua și eu 
parte cu plăcere la asta. 

— Cred că am putea face asta numai noi doi. D-ta ziua și 
eu noaptea, e suficient. 

— Nu zic nu, dar să vorbim mai întâi cu miss Manson. Și 
asta cât mai repede... 

Se opri un moment și dădu din cap. 

— Spune Cranage... 

— Ce? 

— Am impresia că și aici e tot mâna chinezului. 
MacFarlane n-a spus totul; e ceva care ne scapă. Dar ce 
anume? lată ce-ar trebui să aflăm. Am impresia că 
chinezul, ca și banda lui de altfel, a acţionat întotdeauna 
prea târziu; și în cazul lui Holliment și în cazul lui 
Quartervayne, și în cazul lui Neamore și în cazul lui 

Pennithwaite. Dar chinezul e încă în libertate, așa că mai 
sunt șanse de câștig. Și ce șanse anume?... E în tot cazul 
ceva în legătură cu cursele și cu lady Renardsmere. Lady 
Renardsmere se poate ascund de dar Rippling Ruby nu. Să 
mergem, la miss Manson. 

Când intrarăm în Manson Lodge, Peggie și cu miss 
Hepple se așezau tocmai la masă. Ne invitară și pe noi. Dar 
eram prea preocupaţi ca să ne mai gândim la masă, așa că, 
imediat ce Peggie concedie subreta, i-am povestit totul. 
Întâlnirea mea cu MacFarlane și convorbirea mea cu el 
avură un efect cu totul deosebit asupra celor două femei. 
Miss Hepple deveni din ce în ce mai gravă în timp ce 
Peggie manifestase o nerăbdare și o mânie crescândă. 

— E complet absurd! strigă ea la urmă. E imposibil ca 
cineva să se poată apropia de iapă. Niciun cal n-a fost așa 
de bine păzit ca ăsta. Sunt toată ziua numai cu ochii pe el; 
nu mai vorbesc de Bradgett, care nici nu mai doarme. Tot 
personalul meu e necontenit lângă ea. Fără să mai vorbesc 
de cei șase detectivi trimiși de lady Renardsmere care nu 
se dezlipesc de lângă ea! Nici regele când deschide 
parlamentul, n-are o escortă mai numeroasă. Vă repet, 
nimeni nu se poate apropia de ea. Toate temerile acestea 
sunt complet idioate! 

— Eu nu cred... spuse liniștit Peyton. 

Peggie lăsă să-i cadă furculița și cuțitul din mână, 
calmându-se deodată. 

— Cred că ești un om de bun simţ, spuse. Ai putea să-mi 
explici atunci de ce crezi că nu-i adevărat ceea ce spun eu? 

— Pentru că eu nu consider lucrurile din același punct 
de vedere, răspunse Peyton. Cred că au intenţia s-o 
lovească pe lady Renardsmere, răpind sau făcând vreun 
rău lui Rippling Ruby. Din umbră pândește necontenit 
cineva și nu se va da în lături de la nimic pentru a pune 
mâna pe obiectul acela misterios. Și ei cred că patroana 
dumitale e în posesia acelui obiect misterios. Şi e foarte 
probabil că omul acela a ameninţat-o. Altfel de ce s-ar fi 

ascuns de atâta timp? De ce ar fi trimis atâţia detectivi 
pentru paza iepei?... Nu, crede-mă, este ceva în toată 
povestea asta. Şi nu-i deloc idiot. Iapa e în mare pericol, 
așa cum a spus și MacFarlane. 

— Bine, dar ce fel de pericol? 

— Dacă am ști asta, n-ar mai fi un pericol. Dar, în locul 
dumitale, aș dubla paza. De altfel nu mai sunt decât patru 
zile. 

— Şi ce pot face mai mult decât atâta? exclamă Peggie 
vânătă de mânie. N-o pot închide pe Rippling Ruby într-o 
casă de bani și nici n-o pot instala în dormitorul meu. Tatăl 
meu a antrenat atâţia câștigători ai derby-ului și ar muri 
de râs dacă ar vedea în ce fel e păzită iapa asta. 

— Da, dar acuma sunt împrejurări excepţionale, 
copilule... spuse miss Hepple. 

Peggie bătea nervos cu degetele în masă. 

— D-ta nu mai poți face nimic, natural, spusei eu, dar 
îngădui-ne atunci nouă să facem ceva: Peyton și cu mine 
vom veghea asupra ei pe rând, până la Epson; e chiar 
ideea lui asta. 

— Foarte frumos din partea d-lui Peyton... ca și dintr-a 
dumitale, răspunse Peggie. Dar dacă vreţi părerea mea, 
atunci vă spun că e inutil. Dar dacă asta vă liniștește eu nu 
sunt tulburată câtuși de puţin, vegheaţi cât doriţi asupra 
ei. Instalaţi-vă aici, hotărâți... Dar acuma, pentru 
Dumnezeu, vorbiţi de altceva și beţi câte un pahar de 
whisky! 

Stabilirăm imediat o înțelegere cu Bradgett. Și 
hotărârăm să veghem și noi asupra preţioasei iepe. 

Duminică puţin mai înainte după miezul nopţii, cum 
stăteam de vorbă cu unul dintre detectivi în locul din faţa 
boxei lui Rippling Ruby, veni în fugă un om care făcea de 
gardă afară. 

— Am găsit un individ în grădină, d-le Cranage. Un 
individ care pretinde că vă cunoaște, d-le Cranage. Vreţi să 
veniţi să vedeţi dacă nu minte? 

Luă o lanternă și ieșii după el. Mă găsii în faţa unui 
individ îmbrăcat într-un pardesiu lung. Îmi vorbi imediat: 

— Bună seara, d-le Cranage, spuse o voce familiară. 
Sunt eu, Joycey! 

— Joycey! strigai. Dar ce cauţi aici la ora asta? 

Arătă cu mâna spre farurile unui automobil care fusese 
oprit între dune, la vreo jumătate de milă. 

— Am venit din ordinul doamnei, d-le Cranage, și mă 
întorc imediat. Mi-a ordonat să văd cum îi merge iepei, d- 
le... 

— Ce?... întrebai. Voiai să vezi dacă e încă vie? 

— Am avut doar ordinul să văd dacă e aici, d-le. Spune-ţi 
vă rog oamenilor aceștia cine sunt. 

Mă întorsei către detectivi. 

— Omul acesta e majordomul lui lady Renardsmere și-i 
puteţi permite să-și ducă misiunea la capăt. E inutil s-o mai 
deranjaţi pe miss Manson, iau răspunderea asupra mea. 

După ce o vizită pe Rippling Ruby îl mai întovărășii pe 
Joycey câţiva pași. 

— Curios procedau, Joycey! remarcai. 

— Procedeele doamnei sunt întotdeauna cam curioase, 
d-le, răspunse el. Eu nu am precăderea nici să le discut, 
dar nici să le înțeleg. Astăzi e luni, d-le. În după amiaza 
asta sunteţi așteptat la Marengo Lodge. Fiţi prezent la 
masa de seară, căci va fi foarte bună. 

Apoi se îndepărtă repede spre automobilul cu farurile 
aprinse. 

CAPITOLUL XXII. 
MARENGO LODGE 


Nimeni dintre noi nu putu găsi o explicaţie valabilă 
vizitei lui Joycey, în timpul nesfârșitelor discuţii de a doua 
zi dimineaţa. Lucrul acesta ne intriga la culme și 
ajunserăm la concluzia că lady Renardsmere trebuie să se 
fi găsit la Londra sau în altă parte. Peyton dezvoltă o 
întreagă teorie imediat ce rămase numai cu mine. 

— Cred că această lady  Renardsmere e de-o 
excentricitate nemaipomenită! spuse el uitându-se fix la 
mine. 

— Așa cred și eu. 

— Ei bine, când oamenii care au fost excentrici toată 
viaţa lor, ajung la o anumită vârstă, excentricitatea asta a 
lor se schimbă într-o stare vecină cu nebunia, cred că știi. 

— Atunci crezi că lady Renardsmere e nebună? 

— Până la un punct, da. Face deocamdată o sumedenie 
de lucruri bizare. Rămâne de văzut dacă asta se cheamă 
metodă sau nebunie. Sunt foarte curios s-o văd. 

— Aș fi foarte mirat dacă n-am vedea-o mâine sau 
poimâine. Sunt sigur că va veni la Epson, trebuie să-și 
vadă calul. 

— Da, poate că ai dreptate. Voi veni atunci și eu la 
Epson. Cred că voi găsi vreo cameră la vreun hotel; voi 
rămâne până în ziua în care va alerga iapa. Spune-mi 
Cranage, care sunt concurenţii lui Rippling Ruby? 

— E printre alţii un cal numit Jack Cade, cel mai 
periculos dintre toţi; e câștigătorul cursei de „Două mii de 

guinee*”. Am însă impresia că Rippling Ruby îi e 
superioară. Miss Manson e sigură de reușită și cred că 
personalul grajdurilor a pus ultimii bani pe ea. Ceilalţi 
concurenţi, Flotsam, Roneo și Hedgesparoww sunt mai 
puţin periculoși. Dacă totul merge bine, o vom aplauda din 
toată inima pe Rippling Ruby. 

— Foarte interesant. N-am fost amestecat niciodată într- 
o aventură de genul ăsta. E aproape de necrezut că o iapă, 
fie ea și un pur sânge, e înconjurată de-o gardă așa de 
mare; parcă ar fi o împărăteasă în ziua încoronării. 

Și sunt sigur că oricine ar fi asistat la călătoria iepei de 
la Manson Lodge la Epson, ar fi fost de aceiași părere cu 
Peyton. A fost transportată într-un camion automobil 
special, unde n-a vrut să intre decât după mari eforturi din 
partea lui Peggie. Camionul a fost înconjurat de o 
impozantă escortă. Doi dintre detectivi au luat loc chiar în 
camion; iar ceilalţi în automobile care veneau imediat după 
camion. Eu eram într-al treilea, cu Peggie, miss Hepple și 
bagajele noastre. Instalarăm pe Rippling Ruby în cel mai 
confortabil grajd din Epson și după ce luarăm toate 
precauţiile de rigoare, plecarăm. Ne duserăm imediat la 
Marengo Lodge în timp ce Peyton porni spre oraș în 
căutarea unei camere. Până în momentul acela merseseră 
toate foarte bine, așa că uitarăm aproape de avertismentul 
lui MacFarlane. Rippling Ruby era sănătoasă și pusă la 
adăpost. 

Ajunseserăm la Marengo Lodge pe la ora cinci. Casa era 
o construcţie veche cu un aspect foarte sumbru. De jur 
împrejur era înconjurată de un parc cu arbori seculari. 
Interiorul însă era foarte confortabil. Joycey adusese un 
numeros personal de serviciu de la Park Lane și totul 
mergea minunat. O cameristă conduse pe cele două femei 
în apartamentul ce le fusese rezervat, iar Joycey, care mă 
întâmpină în hol, mă luă de-o parte. 

— Am un mesaj pentru d-tră de la lady, care e în curent 

cu o mulţime de lucrări. Ştie printre altele și de rolul jucat 
de d-l Peyton, americanul, în noaptea aceea. Doamna 
dorește ca d-l Peyton, dacă e cumva la Epson, să fie invitat 
din partea ei la Marengo Lodge. De asta am pregătit două 
camere care comunică între ele; pentru dumneavoastră și 
pentru d-l Peyton, crezând că e mult mai agreabil pentru 
dumneavoastră să fiți aproape unul de altul. 

— Foarte amabil din partea lui lady Renardsmere, 
Joycey. D-l Peyton e într-adevăr la Epson, și cred că în 
momentul acesta își caută tocmai o cameră. Mă duc 
imediat să-l caut și să-l aduc aici. Dar spune-mi... lady 
Renardsmere va veni în seara asta la Marengo Lodge? 

— Nu sunt autorizat să vorbesc despre lucrurile acestea, 
d-le, răspunse Joycey dând dezaprobator din cap. Tot ceea 
ce vă pot spune e că lady nu va lua masa aici. Nu va fi 
decât miss Hepple, miss Manson, d-tră și d-l Peyton, dacă 
va binevoi să primească invitaţia. 

— Îl voi aduce cu siguranţă. Cred însă că ai văzut-o pe 
lady Renardsmere când te-ai întors ta Londra noaptea 
asta? 

Figura majordomului rămase impenetrabilă. 

— Nimic din ceea ce se raportează la lady Renardsmere, 
nu trebuie divulgat, răspunse el. Veţi găsi aici tot ceea ce 
vă trebuie, de asemenea și doamnele cât și d-l Peyton. 
Servitorii au primit ordine precise în privinţa asta, d-le. 

Alergai în oraș în căutarea lui Peyron. Il găsi în al treilea 
hotel pe care-l vizita pe peron, cu mâinile în buzunar, cu 
valiza la picioare, cu o mutră nenorocită. 

— Nicio cameră; nici pentru aur nici pentru arginti! 
strigă el văzându-mă. Mi s-a spus că e mai bine să mă culc 
la Londra și să vin mâine dimineaţă cu trenul. 

— N-are nicio importanţă, răspunsei. Ești invitatul lui 
lady Renardsmere la Marengo Lodge. Vino repede. 

— All right!... făcu plin de veselie luând repede valizele 
de jos. E și ea acolo? 

— Nu și nici nu știu unde este, dar sunt sigur că nu-i 

prea departe și poate că chiar în seara asta... 

— Frumos din partea ei că m-a invitat. Nu mi-ar fi 
convenit să mă duc să mă culc la Londra. Dar de ce dracu 
nu-i și ea la Marengo Lodge? 

— Oh, nici numai bat capul cu asemenea întrebări. 
Trebuie să ne pregătim imediat pentru masă. După aceea 
vom mai vedea noi. 

Joycey ne conduse imediat în camerele noastre; erau 
foarte frumos mobilate; ni se puse un valet la dispoziţie. La 
ora șapte eram gata și le găsirăm pe cele două femei în 
salon; ne așezarăm toți patru la masă. Masa, cum 
promisese de altfel majordomul, fu excelentă. La ora două 
făcurăm o vizită lui Rippling Ruby. Găsirăm totul în ordine. 
După ce făcurăm un bridge, ne duserăm în camerele 
noastre, întrebându-ne când o vom vedea și pe misterioasa 
noastră gazdă. 

A doua zi dimineaţă asistarăm cu toţii, cu recepţia d-rei 
Hepple bineînţeles, la exerciţiile zilnice ale lui Rippling 
Ruby. Veniseră și alţi doi candidaţi așa că îi puturăm 
examina în voie. Jack Cade era într-adevăr un animal 
superb. Dar Peggie declară că Rippling Ruby, pe care va 
încăleca renumitul jockey Medderfield (cu care făcurăm 
cunoștință chiar în dimineaţa aceea) va fi cu siguranţă 
regina derby-ului. Și probabil că tot așa credea și publicul 
care în cursul după amiezii fu aproape imposibil că se mai 
mizeze pe Rippling Ruby, în timp ce Jack Cade ajunsese la 
șase contra unu, Flotsam la șapte, iar ceilalţi nu contau. 
Dintre cei 15 candidaţi, numai Jack Cade însemna un 
oarecare pericol pentru Rippling Ruby. 

După amiază asistarăm la deschiderea curselor și Peyton 
și cu mine începurăm să ne obișnuim cu mii de lucruri noi 
pentru noi, dar foarte familiare lui Peggie. Asiguraţi în 
privinţa lui Rippling Ruby, încercarăm în zadar s-o 
descoperim pe lady Renardsmere prin fundul vreunei lojă. 

— Mi s-au pus o mulţime de întrebări cu privire la lady 
Renardsmere și n-a fost prea măgulitor pentru mine, 

antrenoarea ei să nu știu nici măcar dacă va veni la Epson. 
Dar în cazul în care nu va veni... 

Dar se opri. Peyton o rugă: 

— Ei bine, dacă nu va veni?... 

— Ei bine voi lua eu locul ei și o voi prezenta pe Rippling 
Ruby publicului. 

Peyton începu să râdă de seriozitatea cu care vorbea 
fata. 

— Ești așa de sigură ca Rippling Ruby va câștiga? N-ai 
nicio îndoială? 

Ea îl fulgeră cu privirea. 

— La ce aș avea îndoieli? Cine ar putea-o bate? Te asigur 
că nu poate fi bătută. Și dacă lady Renardsmere a așa de 
proastă încât să nu asiste la triumful ei... ei bine, voi lua eu 
ceea ce refuză ea, căci la urma urmei eu am antrenat-o! 

— Bine înţeles, spuse Peyton. Dar eu sunt sigur că o vom 
vedea pe lady Renardsmere chiar în seara asta. 

Și părea foarte convins de asta. Dar dineul trecu fără ca 
așteptata lady să fi apărut; știind că e inutil nu-i mai 
puserăm nicio întrebare lui Joycey. 

Luarăm masa mai târziu ca de obicei și seara căzu mai 
înainte ca noi să fi terminat. În momentul în care ne 
pregăteam tocmai să ne ridicăm de la masă, miss Hepple, 
care stătea cu faţa la o fereastră care dădea spre grădină, 
sări repede de pe scaun și începu să strige: 

— Repede!... Fereastra!... Un om! 

Storurile erau ridicate. Camera era din belșug luminată, 
iar afară era un întuneric des. Sării de pe scaun și mă uitai 
în direcţia în care arătase miss Hepple. Mi se păru că 
zăresc umbra lunguiaţă a unui om pierzându-se în 
întuneric. Văzu și Peyton umbra aceea fantomatică; dar el 
o văzu mai bine decât mine, căci scoase o puternică 
exclamaţie și strigă: 

— Chinezul! 

Își duse repede mâna la buzunarul în care avea în 
permanenţă un revolver și sări fereastra; eu alergai la ușă 

și ieșii și eu în grădină. Ne întâlnirăm pe terasă. 

— Cranage, era el, sunt sigur, murmură Peyton. 

Eu gâfâiam. 

— Chinezul?... Crezi? 

— Nu l-am văzut decât timp de-o fricţiune de secundă, 
dar sunt mai mult decât sigur. Dar e în zadar să mai 
alergăm după el. Parcul e foarte mare, și dincolo de parc e 
pădurea. Va fi imposibil să-l găsim. Principalul e că știm că 
e aici. Aici a venit s-o caute pe lady Renardsmere, fără 
îndoială. Poate că e ascuns chiar în parc. Ce-ar fi să 
încercăm totuși? 

Strigai doi valeţi mai voinici și cu ajutorul lor răscolirăm 
tot parcul, dar fără niciun rezultat. 

— Poliţia... sugerai eu. 

Peyton dădu din umeri. 

— Ar trebui un batalion întreg pentru a inspecta pe toţi 
oamenii care dorm în noaptea asta sub cerul liber. 

Abandonară deci planul acesta. O găsirăm pe Peggie 
îmbrăcată. 

— Mă duc la grajduri, spuse. Chiar dacă a fost un chinez 
sau nu, chiar dacă are de gând să-i taie gâtul lui lady 
Renardsmere, eu vreau să văd iapa. Numai asta mă 
interesează în momentul de faţă. 

— Merg și eu cu d-ta! spusei. 

Şi adăugai: 

— Poate că d-ta vrei să rămâi cu miss Hepple, Peyton! 

El primi. Peggie și cu mine pornirăm spre grajduri, adică 
în celălalt capăt al orașului. Drumul era foarte întunecos. 
Peggie era foarte nervoasă; merserăm foarte repede și la 
început destul de tăcuţi. 

— Lady Renardsmere se poate păzi și singură, izbucni la 
un moment dat. Dar dacă i s-ar întâmpla ceva iepei, aș fi 
într-adevăr foarte nenorocită. 

— Erai totuși singură că nu i se poate întâmpla nimic, îi 
amintii. 

Ea nu răspunse imediat. Apoi vorbi cu glas scăzut: 

— Nu știu de ce, sunt puţin... deprimată și am impresia 
că are să se întâmple ceva. 

— Vrei să stau în noaptea asta la grajduri? 

— Nu nu, am impresia că sunt inutile toate acestea. Am 
o încredere absolută în Bradgett. Nu lua în seamă ce ţi-am 
spus, sunt pur și simplu ridicolă. Nu trebuie să ne temem 
de nimic. 

Câteva minute mai târziu găsirăm pe Rippling Ruby 
complet sănătoasă. Peggie se simţi mai bine și revenirăm 
la Marengo Lodge într-o perfectă bună dispoziţie. 

Era ora zece. Ramaserăm să mai discutăm câtva timp 
despre evenimentele zilei, apoi, chiar în momentul în care 
miss Hepple propusese să ne retragem, auzirăm claxonul 
unui automobil în faţa peronului. Ușa de la hol fu deschisă, 
Joycey deschise în lături ușa sufrageriei și rămase lângă 
ea... 

Lady Renardsmere... Și după ea, în hol, doi oameni 
scurți în uniformă... garda ei personală probabil. 

CAPITOLUL XXIII. 
„BURMA RUBY” 


Ne ridicarăm cu toţii. Eram tăcuţi din cauza neașteptatei 
surprize. 

Înainte ca Joycey să se fi retras, ea făcu un gest teatral 
și arată fereastra prin care, câteva ceasuri mai înainte îl 
văzuserăm fugind pe chinez. 

— Lasă  storurile, trage perdelele și închide totul 
ermetic. 

Se întoarse către noi și ne făcu semn să ne așezăm. 
Ascultarăm întocmai ca niște copii, iar ea se lăsă să cadă 
într-un fotoliu lângă masă. 

— Închide și ușa, ordonă ea lui Joycey care se întorcea 
tocmai de la fereastră. Ocupă-te de gărzile mele; dă-le de 
mâncat și de băut, dar ai grijă să nu părăsească holul. 
Cranage, încuie ușa. Şi acum, reluă ea după ce încuiai ușa 
după plecarea majordomului, sper că v-aţi instalat destul 
de comod în casa asta și că sunteţi mulţumit. D-l e fără 
îndoială americanul... fericită că te cunosc d-le. Peggie 
Manson, presupun că Rippling Ruby e în perfectă stare? 

— Mai bine decât atâta nici nu poate fi, d-nă. Am văzut-o 
abia acum o oră. E foarte bine păzită. Dacă doriţi, vă puteţi 
asigura și d-tră de asta. 

Lady Renardsmere lăsă să-i cadă de pe umeri o mantie 
grea de catifea, apoi arătă cu energie spre masă. 

— Așezaţi-vă în jurul mesei acesteia, ordonă ea. Trebuie 
să vorbesc cu dumneavoastră toţi de asta am venit aici în 
seara asta. Hai, repede. 

Şi sub pretext că apropie scaunele de masă, Peyton se 

apropie de mine și-mi șopti: 

— E nebună!... 

Nu-l puteam contrazice. În ochii bătrânei lady era o 
lumină foarte ciudată și felul ei de a se purta era de 
asemenea neobișnuit. 

Mă așezai în faţa ei și începui s-o observ mai cu atenţie. 
Eram obișnuit cu glasul acesta al ei poruncitor. Și totuși... 

— V-aţi întrebat desigur unde am fost de când am 
părăsit Renardsmere House, spuse ea imediat ce luarăm 
loc în jurul mesei. Vă voi spune imediat că am fost ocupată 
să intru în posesia unui lucru la care tineam foarte mult... 
un lucru care mă va face să câștig Derby-ul cu certitudine. 
lată! 

Cu un gest sacadat, scoase dintre faldurile rochiei un 
mic pachet învelit în hârtie de mătase. Îl desfăcu cu 
mișcări nervoase și puse pe masă o bandă lungă și îngustă, 
ca un șarpe, de piele verde. La mijloc se găsea un fel de 
medalion rotund, în aur masiv, pe care era montată o 
minunată și enormă piatră roșie ca sângele, care arunca 
un mănuchi de raze orbitoare. 

— Un rubin! strigă Peggie. 

— „Burma Ruby”, spuse triumfătoare lady Renardsmere. 
Cel mai frumos rubin din lume! Şi acuma îmi aparţine... 
Contemplaţi-l! Atingeţi-l!... Vă dau voie! 

Dar niciunul din noi nu întinse mâna. Și ceilalţi, 
gândeau, fără îndoială același lucru ca și mine. Acolo, pe 
masa din faţa noastră, strălucea misteriosul obiect pentru 
care se comiseseră atâtea omoruri. Între rubinul acela și 
mine mi se părea că se ridică fantomele a patru oameni 
asasinați... 

— Rippling Ruby îl va purta mâine, continuă lady 
Renardsmere cu un glas ascuţit. Il va purta în jurul gâtului 
și cu fetișul acesta pe ea, n-o va putea întrece nimeni. E o 
piatră magică. Rippling Ruby ar câștiga chiar dacă nu ar fi 
antrenată... În jurul gâtului ei, mâine... Aţi înţeles? 

Privii în jurul meu. Aveau cu toţi impresia că bătrâna 

lady înnebunise. Se uitau cu toţii la ea ca fascinaţi; mai 
ales Peggie și miss Hepple. 

Incepuse să-mi fie și mie frică; frică de ceea ce trebuie 
să se întâmple. Agitaţia lui lady Renardsmere creștea, 
trupul începu să i se zbuciume din cauza unor tremurături 
nervoase. Se așeză, ne privi pe rând cu ochii ei 
scânteietori, jucându-se cu fetișul. 

— Ascultaţi, spuse aplecându-se peste masă. Rubinul 
acesta a fost odinioară o piatră sacră; era, împreună cu un 
altul care a dispărut, ochii unui idol. Apoi a fost răpită... Şi 
după o serie întreagă de aventuri a ajuns în mâna unor 
financiari chinezi, care au plătit pentru ea un preţ fabulos. 
Unul dintre ei, Cheng, care a venit în Europa pentru 
afaceri, a adus și piatra cu intenţia de a vinde unui 
miliardar american sau englez. Dar secretarul lui, Chun 
Sin, i-a furat-o pe când era la Paris. Acesta a fugit la 
Portsmouth, dar i s-a furat și lui piatra de către un 
oarecare Holliment care avea ca asociat pe Quartervayne. 
Aceștia au fugit la Londra s-au pus în legătură cu un 
oarecare Neamore, care, sub un alt nume, mi-a vândut 
acum câţiva ani niște diamante. A venit la mine și mi-a 
oferit piatra pentru zece mii de lire. Dar oameni aceștia m- 
au înșelat făcându-mă să cred că piatra le aparţine. De 
astfel au și fost pedepsiţi pentru minciuna lor... Chun Sin 
cu o întreagă bandă le-a dat de urmă și i-a asasinat pe toţi 
trei. Abia atunci am aflat adevărul am luat imediat piatra 
pe care i-o dădusem în păstrare lui Pennithwaite și am 
plecat în căutarea lui Cheng. El era la Paris. Am obţinut să- 
mi vândă dreptul său și al prietenilor săi pe 40 000 de 
lire... Am actul în poșeta mea. E scris în chinezește și în 
englezește... Şi astfel rubinul a devenit proprietatea mea... 
Imi aparţine... Rippling Ruby îl va purta mâine ca 
mascotă... și va câștiga Derby-ul... iar eu voi câștiga o 
jumătate de milion de lire... 

Apoi împinse centura de piele verde spre Peggie. 

— Vei prinde asta în jurul gâtului ei, mâine, când va fi 

gata de plecare, Peggie Manson, ordonă ea. Și atunci... 

Miss Hepple se ridică și strigă: 

— Dacă piatra rămâne aici noaptea asta, și eu și nepoata 
mea vom pleca imediat de aici lady Renardsmere. Cum 
puteţi pretinde unui om care se respectă să se uite la ea 
sau s-o atingă... e pătată de sânge... Peggie îţi interzic să 
pui mâna pe ea. 

— Nici nu mă gândesc s-o ating, tante Millie, răspunse 
fata. N-aș atinge-o pentru tot aurul pe care l-a plătit lady 
Renardsmere pentru ea. 

Peyton îmi făcu semn pe sub masă. Lucrurile încep să ia 
o întorsătură urâtă. Lady Renardsmere era dementă, dar 
celelalte două femei de ce se purtau oare așa de 
neașteptat? 

Mă uitai pe furiș la bătrâna doamnă. 

Strălucirea din ochii ei dispăruse; devenea autoritară ca 
întotdeauna. Întinse rubinul din nou lui Peggie. 

— Rippling Ruby va purta piatra la cursele de mâine, 
spuse. I-o vei pune în jurul gâtului imediat ce o va încăleca 
Medderfield. 

— Nu, răspunse hotărâtă Peggie, nu i-o voi pune. 

Lady Renardsmere începu să bată cu degetele în masă. 
Avea aproape la fiecare deget câte-un inel preţios. 

— Ești încă în serviciul meu, nu uita, spuse cu un glas 
aspru. 

— Nu, sunt numai antrenoarea d-tră, răspunse dârz fata. 
Și de aceea nu voi accepta să pun fetișul acesta la gâtul 
calului! E clar, nu? 

Degetele bătrânei doamne începură să se miște cu mai 
multă energie. Apoi se întoarsei brusc spre mine. 

— Cranage... spune fetei acesteia că e nebună! 

— Nu, nu e nebună! 

— Ah, deci și d-ta! Atunci... 

Se întoarse spre Peyton care o privea fix. 

— Dumneata domnule pari să fii în toate minţile. Fă în 
așa fel ca să-și revină și domnii aceștia... 


133 


Peyton își încrucișă braţele pe piept și răspunse cu un 
calm admirabil. 

— Dacă-mi permiteţi, lady Renardsmere, voi încerca să 
vă vorbesc dumneavoastră. Chiar dumneavoastră ne-aţi 
adus la cunoștință că au murit până acum trei oameni de 
mâna lui Chun Sin. Puteţi adăuga la lista aceasta și numele 
avocatului dumneavoastră Pennithwaite. Ori, vă asigur că 
chinezul e aici. Nu sunt nici două ore de când ne spiona 
prin fereastra aceasta. Şi dacă doriţi să vorbesc ca un om 
în toate minţile, aș sfătui-o pe miss Manson să nu se atingă 
de piatra asta căci e blestemată! 

— Nici nu mă voi atinge de ea, chiar dacă ar fi s-o rupi 
cu lady Renardsmere și cu caii săi! 

Ceea ce urmă avu loc în câteva secunde. 

Cu o agilitate de femeie tânără, lady Renardsmere sări 
de pe scaun, ajunse la ușă, o deschise și apăsă pe sonerie. 
Veni imediat Joycey. Bătrâna făcu un gest ca și când ar fi 
vrut să ne măture. 

— Joycey, dă afară pe toţi indivizii aceștia! strigă. Pe 
toţi! Ai înțeles?... Afară! Dă-le zece minute ca să-și facă 
bagajele și-apoi... afară. 

— Milady... bâigui majordomul, dacă... 

— Fă ce ti-am spus... afară cu toţii! 

Luă fetișul de pe masă, îl ascunse în faldurile rochiei, 
trecu în hol, făcu semn celor doi flăcăi care o păzeau și 
dispăru. 

Noi nu pierdurăm niciun minut. Peggie avea cu ea 
mașina ei personală. Ne pregătirăm bagajele în mai puţin 
de zece minute. Ne întâlnirăm în mașina lui Peggie. 

— Unde mergem? întrebă miss Hepple imediat ce 
șoferul puse mașina în mișcare. 

— La Londra! răspunse Peggie. Vom găsi noi undeva 
două camere. 

CAPITOLUL XXIV. 


Găsirăm ceea ce ne trebuia la unul din marile hoteluri de 
pe Northumberland Avenue. Deși era destul de târziu, nu 
ne venea să ne ducem la culcare. Peggie era foarte 
nervoasă. 

— Natural că totul s-a sfârșit între mine și lady 
Renardsmere, spuse ea deodată. Dacă m-a dat afară din 
casa ei, apoi sunt sigură că mâine mă va da afară și din 
grajdurile ei. Deci, s-a terminat. 

— Dar, draga mea, femeia asta era complet schimbată; 
mă întreb dacă nu cumva n-o fi băut prea mult, observă 
miss Hepple. Iar mâine dimineaţa... 

— Nu! exclamă Peggie. Eu o cunosc mai bine. Mâine 
dimineaţă va fi la fel. E convinsă că iapa trebuie să poarte 
la gât rubinul acela blestemat. Ştii cât e de superstițioasă; 
și n-o voi putea împiedeca să comită prostia asta, 
nemaifiind antrenoarea ei. Cred că și Mederfield e de 
părerea mea și va refuza s-o încalece pe Rippling Ruby; 
dar lady Renardsmere va găsi imediat alt jockey și iapa va 
purta piatra aceea infernală. Și dacă o va purta... 

— Ei bine? întrebă nerăbdător Peyton. 

— Dacă o va purta nu va câștiga derby-ul, răspunse 
Peggie cu glasul schimbat. Sunt sigură de asta! 

— Dar văd că și d-ta ești superstițioasă și nu judeci mult 
mai altfel decât lady Renardsmere. 

— Aici nu e vorba de o superstiție, ci de o intuiţie, 
răspunse fata. Piatra asta poartă nenorocire. 

— Bine, bine, sunt și eu de părere că nu e agreabil 
pentru Rippling Ruby să poarte o piatră pentru care au fost 

ucise până acum patru oameni, dar nu văd încă în ce fel ar 
putea influenţa piatra asta capacităţile iepei? Bietul animal 
e complet inocent și o cursă de cai nu e o afacere 
sentimentală. Se mai poate ca lady Renardsmere să-și vină 
în fire până mâine dimineaţă, așa cum a spus și miss 
Hepple. Propun însă deocamdată să mergem la culcare. 
Lucrul important pentru noi toţi e ca iapa să câștige cursa. 

După cuvintele acestea pline de optimism, Peyton mă 
chemă în camera lui. 

— E inutil s-o mai înfricoșăm pe miss Manson, dar cred 
că bătrâna aceea nebună va face niște prostii formidabile. 

— La ce te referi anume? întrebai. 

— Lady Renardsmere e la Epson... cel puţin acolo am 
lăsat-o. Chinezul e tot acolo... Și ce va face omul acesta? 
Nu știu încă, dar sunt sigur că va face ceva. 

— Dar animalul e în siguranţă. 

— Ce știi d-ta? Era în siguranţă când eram și noi acolo, 
dar acuma mai e? Dacă i-a schimbat nebuna grajdul?... 
Căci orice ar gândi miss Manson, eu sunt convins că e 
nebună și nimeni nu poate prevedea ideile care-i vor mai 
trece de-acum încolo prin cap. 

— Are totuși destulă minte pentru a se păzi. Ceea ce 
înseamnă că are conștiința pericolului. 

— Dar, dar mintea ei se oprește aici. 

Peyton începu să se dezbrace. 

— Am o idee! strigai. Suntem foarte aproape de Scotland 
Yard; dacă i-am vorbi lui Jifferdene mâine înainte de-a 
porni spre Epson? Și i-am spune că l-a văzut pe chinez? 
Poate că va merge și el cu noi. 

— Ideea nu-i rea, deși cred că e imposibil să-l poată găsi 
cineva pe chinez în mijlocul mulţimii aceleia. 

— Poate că va fi totuși găsit. Dacă el o caută pe lady 
Renardsmere sau pe Rippling Ruby, trebuie să-l căutăm în 
apropierea lor. 

— Da, să încercăm. 

A doua zi dimineaţă îl găsirăm imediat pe detectiv. Era 

într-o impecabilă ţinută de curse. 

— Inutil să te mai întreb unde te duci, Jifferdene, 
eleganța dumitale te dă de gol. 

— Obligatie profesională, d-le Cranage, spuse el. Dacă 
vrei să mă vezi, mă vei găsi la potouf. 

— Ascultă Jifferdene, chinezul e la Epson. 

Şi-i povestii totul. 

— Şi aţi lăsat-o pe lady Renardsmere acolo? strigă el. 

— Nu știu dacă mai e la Marengo Lodge. Când am 
plecat, una dintre mașinile ei aștepta în curte... Dar n-am 
lăsat-o singură... ci cu garda ei personală. 

— Ştim asta mai de mult; a închiriat de mai bine de zece 
zile o serie de apartamente la „Great Central Hotel” unde 
locuiește cu cei doi detectivi particulari, o cameristă și un 
valet. Vreau să văd dacă e acolo. 

Şi se apropie de telefon. 

Două minute mai târziu avu răspunsul. 

— A plecat noaptea asta la Epson... și nu s-a mai întors. 
Asta simplifică lucrurile. Spune-mi unde e Marengo Lodge 
și unde-i grajdul lui Rippling Ruby; peste o oră vor fi 
supravegheate amândouă de oamenii mei... Şi cred că vom 
ajunge înaintea dumneavoastră. 

Inainte de ora zece ne întorseserăm la hotel, și peste un 
sfert de oră eram în drum spre Epson. Era o adevărată 
procesiune de vehicule care alergau spre hipodrom. Era o 
dimineaţă foarte frumoasă și în mai puţin de o oră 
ajunserăm lângă grajduri. Mai înainte de ajunge lângă ele 
observarăm o mulțime neobișnuită de oameni ceea ce 
însemna că se petrecuse ceva neobișnuit. 

In faţa grajdului erau înșiraţi detectivii particulari; între 
ei îl zărirăm pe Bradgett foarte abătut, care vorbea cu 
Medderfield cu figura descompusă și el. In spatele lor, 
băiatul care îngrijea de Rippling Ruby plângea cu 
sughițuri. Și puţin mai la o parte îl zării pe Jifferdene, care 
abordase aerul unui spectator indiferent. 


1 Punct de plecare și de sosire la alergările de cai. 

Peggie porni drept spre Bradgett. Când o văzu, băiatul 
izbucni într-un plâns zgomotos. 

— Ce s-a întâmplat Bradgett? întrebă după un scurt 
salut adresat jockey-ului. 

— Nu știu încă bine ce se petrece. De altfel nu știe 
nimeni. Tot ceea ce știu e că lady Renardsmere a venit aici 
pe la ora nouă, însoţită de doi flăcăi zdraveni, și m-a dat 
afară din boxă, împreună cu toţi oamenii noștri apoi a 
încuiat iapa cu cheia. După aceea a postat toţi tipii aceștia 
în faţa grajdului și ne-a spus că nu mai sunteţi antrenorul 
ei, iar noi nu mai avem de-a face cu Rippling Ruby. M-am 
gândit că a înnebunit. Ce facem miss? 

— Unde e în prezent lady Renardsmere? 

— Nu știu miss. A luat cheia de la grajd cu ea. 

— D-tră nu știți nimic, miss? întrebă și jockey-ul? E o 
afacere foarte ciudată. 

— Eu nu știu nimic. De ce n-ai întrebat-o pe lady 
Renardsmere. 

Băiatul care tot se mai smiorcăia, începu să strige: 

— Vine lady Renardsmere! Iat-o! 

Întoarserăm capul și-o zărirăm pe lady Renardsmere 
care se îndrepta către grajd, flancată de cei doi flăcăi. In 
urma ei mai veneau alţi trei oameni, băieţi de la grajduri 
probabil; iar lângă ei un personaj cu o înfățișare de militar 
pe care-l recunoscui imediat; era maiorul Camperdale, un 
antrenor renumit. 

— Să mergem, Peggie, șoptii. Las-o să facă ce vrea! 

Dar Peggie nu se mișcă. 

— Nu! răspunse ea sălbatec. Rămân să văd ce se 
întâmplă. 

Cortegiul trebui să treacă prin fața noastră. Lady 
Renardsmere ne zări. 

— Plecaţi de aici! strigă ea. Nu mai nimic comun cu d-ta 
Peggie Manson!... Nu pot suferi ca oamenii pe care-i 
întrebuinţez eu să-mi discute ordinele. Plecaţi, plecaţi. 

Peyton îmi făcu semn cu cotul. 

— Să plecăm. Ia și femeile. Bătrâna e la paroxism. Mai 
bine să n-o mai enervăm. 

O dusei pe Peggie și pe miss Hepple puţin mai la o 
parte. Bradgett ne urmă. Lucrurile se petrecură exact cum 
mi le închipuisem. Lady Renardsmere deschisese boxa și 
cei trei băieți cu care venise o scoaseră imediat pe 
Rippling Ruby, care fu dusă imediat către grajdurile lui 
Camperdale. 

Faţa lui Peggie deveni mai întâi ca purpura, apoi lividă 
ca o faţă de mort. Bradgett începe să înjure. In timpul 
acela Jifferdene își păstra înfățișarea lui nepăsătoare; dar 
se alătură convoiului care înconjura iapa. 

Până atunci Meddenfild nu spuse nimic. Îmi făcu semn 
cu ochiul și eu mă apropiai de el. 

— Ce înseamnă toate acestea Cranage? 

— Lady Renardsmere și cu miss Manson au avut un mic 
diferend dar asta nu înseamnă că nu trebuie s-o încaleci 
astăzi pe Rippling Ruby. 

— Oh, desigur că o voi încăleca; lady mi-a promis 5.000 
de lire dacă câştigăm, dar îmi pare rău de miss Manson. Și 
nu înțeleg totuși nimic: la sfârșit afacerile sunt afaceri. Mă 
duc să văd ce vrea lady Renardsmere. Ne întâlnim la 
potou, nu? 

Mă întorsei către prietenii mei. Peggie urmărea pe 
Rippling Ruby; era mai mult decât abătută. Miss Hepple 
puse mâna pe braţul ei. 

— Peggie, dragă, nu vrei să mergem acasă? întrebă. 

Faţa fetei se coloră brusc și glasul ei răsună plin de 
dispreţ: 

— Acasă? Nici prin gând nu-mi trece! Voi rămâne aici 
până la urmă; căci eu am dresat-o! 

Intrarăm într-un restaurant. Timpul trecea; mulțimea 
era, ca și noi, nerăbdătoare... Ajunserăm în sfârșit la potou, 
nerăbdători s-o vedem pe Rippling Ruby, favorita 
publicului. Evenimentele din cursul dimineţii erau în mare 
parte cunoscute de aproape toţi spectatorii. Auzii 

fragmente de comentarii în spatele nostru. Oamenii erau 
surescitaţi la culme. In sfârșit, Rippling Ruby apăru și 
lumea începu să se înghesuie pentru a vedea mai bine. În 
jurul gâtului ei era prins delicatul frâu verde, iar rubinul 
blestemat strălucea în mii de raze însângerate. 

CAPITOLUL XXV. 
CHINEZUL APARE DIN NOU 


Lady Renardsmere stătea în mijlocul grupului noului său 
anturaj. Tinea animalul de frâu și vorbea nervos cu 
Medderfield. 

Un domn bătrân se apropie de Peggie. 

— Credeam că d-tră sunteţi antrenorul lui lady 
Renardsmere, miss Manson? spuse el. N-aţi format d-tră 
animalul acesta superb? 

— Da, d-le căpitan Marsham, răspunse Peggie cu cel mai 
mare calm din lume. Dar în dimineaţa asta lady 
Renardsmere mi-a luat calul din grajdurile mele. 

— Dumnezeule! exclamă căpitanul. Ce procedeu ciudat! 
N-am mai văzut niciodată așa ceva. Ştiam că lady 
Renardsmere e o femeie excentrică, dar totuși... Credeţi că 
Rippling Ruby va câștiga? 

— Nu văd nici un alt cal care ar putea-o bate. Ceilalţi 
concurenţi sunt departe de a o egala. 

— Atunci tot meritul vă va reveni d-tră, spuse cu 
convingere căpitanul Marsham. 

Ea se apropie de noi. 

— Să ne așezăm într-un loc aproape de potoul de sosire. 
De aici nu văd nimic. După ce Rippling Ruby va câștiga, 
vom pleca. 

Peyton o luă da braţ pe miss Hepple și porni înainte. Eu 
și cu Peggie veneam după ei. Ea îmi apucă braţul și-mi 
șopti: 

— Jim, după asta mă las de antrenament. Nu voi mai 
dresa nici un alt cal de-acum înainte. Totuși căpitanul 

Marsham are dreptate: mie îmi revine tot meritul, în caz că 
Rippling Ruby câștigă. 

— Ești doar sigură că va câștiga, cum e de altfel sigură 
lumea de-aici. 

— Da, dar nu știu de ce sunt foarte deprimată; am așa, 
ca un fel de presimţire. 

— Nervii! Și toate evenimentele asta... nu-i de mirare că 
nu te simţi bine, dar... 

— Rubinul acela la gâtul lui Rippling Ruby. Jim, 
imaginează-ţi că chinezul vede că rubinul e la gâtul iepei!? 

Uitasem, cu desăvârșire de chinez. Dar ce putea face 
într-un moment ca acesta? Mă uitai totuși plin de precauţie 
în jur. Rippling Ruby e foarte bine păzită, observai. Și nu 
uitai că Jifferdene și oamenii lui n-o slăbeau nici ei din 
ochi. Nu văd cum s-ar putea apropia blestematul acel de 
chinez de ea. Lady Renardsmere e de-asemeni foarte bine 
păzită. 

— Puțin îmi pasă ce i se poate întâmpla lui lady 
Renardsmere. Ea singură s-a vârât în afacerea asta. Dar 
iapa... 

— Încălecată de Medderfleld, nu i se poate întâmpla 
nimic. 

— Vreau să se termine mai repede, Jim. Sunt neliniștită, 
foarte neliniștită... 

— Cei care au pariat pe Rippling Ruby par mult mai 
calmi. Ascultă numai. 

În jurul nostru lumea era de un optimism impresionant. 

Peyton, care-o instalase pe miss Hepple lângă 
balustradă, se întoarse spre mine. 

— În caz că Rippling Ruby câștigă, ce se va întâmpla? 
Lady Renardsmere va triumfa și o va aduce pe Rippling 
Ruby chiar ea de pe pistă? 

— Sigur. E un moment foarte glorios pentru bătrâna 
doamnă, moment de a fi foarte mândră, fie ea nebună sau 
nu. 

— E mai curând un moment periculos. Va avea loc o 

mare învălmășeală, așa că chinezul va avea mână liberă. 

— Crezi că e aici? 

— Sunt sigur. Și... dacă va vedea și piatra... Dar atenţie, 
se dă startul. 

Caii porniră în ordinea indicată. Era o procesiune 
impresionantă de animale excepţionale. Toată lumea se 
uita cu admiraţie la Rippling Ruby. Lângă mine, trei 
oameni vorbeau. 

— Ce are Rippling Ruby în jurul gâtului? Ce strălucește 
așa? 

— O mascotă probabil, răspunse un altul laconic. 

— Ce n-ai auzit niciodată vorbindu-se de superstiţiile lui 
lady Renardsmere? Trebuie să fie un porte bonheur. 

— Prostii! In tot cazul e ceva dezonorant pentru un pur 
sânge englez! 

— Asta n-are nicio importanţă. Rippling Ruby va 
câștiga... 

— Caschetă verde deschis, eșarfă portocalie... sunt 
culorile lady-ei Renardsmere. 

Mă uitai la Peggie. Se uita drept înaintea ei. Mă apropiai 
și-i trecui o mână pe sub braţ. 

Mai trecură două minute. 

— Nu mai pot vedea nimic... murmura! Peyton, în 
spatele meu. 

In stânga noastră izbucni un strigăt... Pe pistă trecu o 
masă ca un uragan, chiar prin fața noastră. Pentru o 
secundă o uitai chiar și pe Peggie. 

— Privește Peyton, strigai... 

— Sunt la egalitate... dar..., se despart. Slavă Domnului, 
cascheta verde trece înainte... vine... vine... 

Mulțimea începu să tălăzuiască asurzitor. Un om de 
lângă mine își luă binoclul de la ochi și începu să râdă. 

— Ah, Rippling Ruby e mult înaintea celorlalţi... Va 
câștiga, va câștiga la sigur. 

Strigătele se amestecară cu râsete; cei care erau pe cale 


5 Un talisman, amuletă. 

de a câștiga erau plini de veselie. Mă ridicai cât putui mai 
bine pe vârfuri și urmăream nerăbdător. Rippling Ruby era 
cu zece lungimi înaintea lui Jack Cade, și alerga ca un 
meteor. 

— Peggie, strigai... sunt sigur că... 

Chiar în momentul în care pronunţai aceste cuvinte, se 
produse catastrofa. Rippling Ruby era cu vreo 40 de metri 
depărtare de potoul de sosire și mult mai înaintea lui Jack 
Cade. 

Dar cum s-a întâmplat catastrofa?... Niciun spectator nu 
și-a putut da seama... Dar, deodată, din mijlocul mulţimii 
dinspre marginea peluzei, fu aruncat un obiect rotund, ca 
o minge de tenis, chiar în faţa iepei. Se ridică o lumină 
orbitoare, urmată de un pocnet infernal... și Rippling Ruby 
căzu ca și cum ar fi fost lovită în inimă în timp ce 
Medderfield fu aruncat la câţiva metri depărtare și rămase 
nemișcat. Peste Rippling Ruby căzu Jack Cade... peste el 
Hedgesparrow, apoi, Flotsam, înconjurând masa de 
cadavre, trecu înainte și ajunse primul la potou. 

Îmi mai amintesc doar că, împreună cu Peyton, luptând 
ca niște tigri, încercam să ne facem loc prin mulțime și să 
ajungem cât mai repede lângă Rippling Ruby. Mulțimea 
rupsese cordoanele și năvălise pe pistă, cu toată sforțarea 
polițiștilor de a o opri. Timp de câteva minute a fost un 
adevărat infern... în jurul nostru oamenii urlau, înjurau, se 
împingeau... Ici și colo era câte-un om căzut, rănit sau 
poate că și mort... 

Reușirăm în cele din urmă să ajungem lângă Rippling 
Ruby. E moartă. Frâul verde și cu rubinul dispăruse. 
Peyton îmi puse mâna pe braţ. 

— L-a luat chinezul!... murmură. A câștigat blestematul! 
Acum ai însă grijă de fată, n-o lăsa singură! 

Mă luptai din nou cu mulţimea furioasă. Auzise și ea... 
Ştia și ea. Fără un cuvânt, o apucai de braţ și o scosei 
afară; traversarăm câmpul de alergări și ajunserăm la un 
loc mai retras. 

Merserăm câtva timp pe o cărare mărginită de arbori. O 
luai în braţe ea își sprijini fruntea de umărul meu și începu 
să plângă încet, ca un copil. 

Și în timpul plânsului acestuia ne sărutarăm pentru 
prima dată: și sărutul acesta a fost sărutul nostru de 
logodnă. 

